
2006 ge vignude 
di Crist 


IL 2006 AL RISPUINT 

al 6719 dal Circul Julian 

al 2759 de fondazion di Rome 

al 5766 dai Ebreus 

al 1427 (par nó, 1383) dai Maometans 
al 2187 de fondazion di Aquilee 

al 929 dal Stat patriarcjal furlan 

al 60 de Republiche taliane 


FIESTIS VARIABILIS 

la Cinise (prin di marc) 

il miercus denant de prime domenie 
di Coresime 

la Domenie Ulive (9 di avril) 
Pasche di Ulîf (16 di avril) 

la prime domenie dopo il pleniluni dal 
ecuinozi de vierte 

la Sense di N.S. (25 di mai) 

40 dîs dopo la Risurezion 

lis Pentecostis (4 di jugn) 

50 dis dopo de Pasche di Ulif 

il Corpus Domini (15 di jugn) 


FIESTIS DI PRECET 


dutis lis domeniis 

il Prindalan 
Circoncision di N.S. 
la Pifanie (6 di zenàr) 
Pasche Tafanie 

+ la Madone di Avost (15 di avost) 
la Sunzion in cîl di Marie Vergjine 

+ Fieste dai Sants (1 di novembar) 
Pasche dai Muarts 


FIESTIS NAZIONALS 
+ la Liberazion (25 di avril) 
+ la Fieste dal Lavór (1 di mai) 
+ la Istituzion de Republiche (2 di jugn) 

Preambul 


Al pape Montini, une volte, i an domandát cemút 
mai che nol rideve mai. Lui ur à rispuindút che cja- 
lantsi ator nol viodeve nuie di ridi. 

Po ben jo, strolegant pal 2006, no rivi a patafâ vie 
lambics, politics, tassis. Però, par fâus sopuartâ chei 
spinats che nissun plante ma che instès si spinisi in- 
stes, o ai cirüt di sielzi bielis poesiis e ancje bielis 
prosis che a tirin sù il moral. 

Cussì cuant che o sés jù di cuarde disfueait il librut 
belbelu fin cuant che o cjatais chel alc che us tire sù. 
Chest an o vin plui di cincuante autòrs che a van, co- 
me simpri, dal canai di prime medie, fin al professo- 
ron de universitàt. 

O Cjatarês tancj prins premis e segnalazions di pre- 
mis leteraris. 

Chei autòrs che no soi rivát a fâ stà dentri, scusant- 
mi, ju prei di continuà a scrivi, sperant che la Filo- 
logjiche e slargji i cordons de borse, dant plui pagji- 
nis al Strolic. 

Di cùr, bon an 2006, 


Ovidio Colùs 

Contis sul Percors artistic 
Saverio Martin 
Gjovanin Urban 


Saverio Martin, nassùt a Cordovàt, al fàs lis primis 
esperiensis pitorichis tal 1962; dopu doi ains al fàs la 
prima “coletiva” a Sant Vit al Tilimint. 

Inamoràt da la sò tiara, la puarta inta la tela cun 
spontaneitàt e sveltessa, traint i momens pi biei che 
la anima a podi percepi, ta un lengàl impressionist, 
tant da meti in risalt taponadis armoniis. 

Lis tematichis svilupadis àn simpri un rifirimint ben 
precis al teritori, coma: Lis stagions tal Tilimint, a la 
ombrena del ciampanili, neif tra Cordovat e Siest, 
unviar tal sanviteis. 

Ultin impein in ordin di timp, il tema prisint: “In Ti- 
liavento gratia et pulchritudo”, un insiemit di glesiu- 
tis votivis lunc lis rivis del flum. 

Tantis lis esposissions tal percors artistic in mostris 
personalis, coletivis, e concors anciamò dai ains '60, 
in pi bandis, a Cordovat, Sant Vit, Pordenon, Guris- 
sa, Ciasarsa, Tramons, Grad, Cividàt, Sant Zuan, 
Montreal, Azan, Morsan, Flum, Monfalcon, Buie, 
Gruar, Trevis, Latisane, Salsomagiour, Vilanova, Stra, 
Fontanafreda, Fregona, Cuncuardia, Tei, Sant Daneil, 
e anciamò; portant a ciasa grains riconossimins, Un 
par duciu, la medaia di oru del comun di Udin inta 
un concors internassionàl a Gurissa. 

Gjovanin Urban, al è nassút a Vasinas ai 11 di lui 
dal 1936. 

Al va a scuela tal so país e al salta un an parcè che 
i cosacs a si erin acuartieràts ta scuela e al fo propit 
in chel an che al cognossè las iconas par via di un 
vecjo mongul lozát cun cjar e cjaval tal so curtil. 
Chel vecjut al veva un libri cuntuna scritura che a no 
si capiva e a sameava ledrosa, ma al veva tantas ico- 
nas pituradas. 

Gjovanin chés figuras a no las à mai dismenteadas. 
Al fas l'Aviament e la Scuela Tecnica Industrial a 
Glemona e a 17 agns al è bielzà in Franca. 

A 22 agns al torna par lá soldát. Al met la divisa ta 
Scuela Militár di Aosta e al va in congjét ta caserma 
di Pléf di Cjadovri, cul grát di sergjent. 

A nol torna a cjapá sù la valis parce che al vinç un 
concors in ferada a Milan. Dopo cinc agns al ven tra- 
sferît a Ponteba, podopo a Cjargna e a Glemona (in- 
dulà che al era lát a stà) e al va in pension cu la cua- 
lifica di Mestri Gjestion Superiór. Cussì al po avoda- 
si ad in plen as iconas. Al cjapa lezions di un brâf e 
valent iconograf, il prof. Paolo Orlando, e al resta in- 
magát di ché tecnica. Al va voluntîr a judálu a frescá 
glesias, simpri cul stîl bizantin. 

Di bessòl al pitura la glesiuta da “Madona da Néf” tal 
so país e ogni moment libar al cjapa sù pinei, colórs, 
úfs e sfueiuts di aur e al “scrif” iconas. 

Ma al scrîf anch par furlan. Al à vincüt una vora di 
premis, ancja nazionái, sedi pa poesia che pa prosa. 
Il prin a lu a vút a Milan tal 1985, il president da ju- 
ria al era Pari Davit Maria Turolt. 

Sant Antoni 


Mario Martinis 


P^ més dal unvier, zenár al è il plui frét dal an, 
cun tante criure, paisacs sapulits inte néf; riui in- 
glacâts, boscs discrotáts, campagnis inmatunidis, 
stradis e placis di país disierts. Fin dal V secul, la tra- 
dizion copte, siriache e bizantine e celebrave chest 
sant il 17 zenár, di de sò muart e de sò nassite cele- 
ste e simpri in cheste zornade la sò fieste e fo intro- 
dote a Rome tal XII secul. Di ché volte, Antoni, 
clamát *il Grant", al deventà un dai sants plui po- 
polárs de Ete di Miec, un dai plui contàts intes lien- 
dis e plui pituráts in cuadris e frescs. 

Vivüt fra il 251 e il 356 tal alt Egjit, daspò vé ban- 
donát ogni ben e jessi stàt ritiràt intal desert par 20 
agns, dulà che al fasé cuintri aes tantis tentazions 
peadis ae vite di un eremit, al fasé di guide ai siei 
dissepui e al le ancje a Alessandrie par difindiju 
parmis la persecuzion di Massimian, dulà che al 
tornà tal 335 par fà cuintri ae dutrine ariane. Consi- 
derát fondadór dal assetisim, al fase simpri une vite 
virtuose, di sacrifici e di pinitince. Al restà intal de- 
sert par otante agns e al muri che int veve plui di 
cent. 

La vite intal desert, la sÓ assesi, il fà cuintri al diaul 
e aes tentazions e, secont la liende, il jessi làt tal in- 
fier a robá une flame di fúc par puartále su la tiere 
ai oms e scjaldáju, a faserin di Sant Antoni un em- 

bleme e un simbul di primarie impuartance pe fede 
des popolazions soredut di campagne. Cussì inte s6 
fieste, che e cole intal cúr de criure dal unvier, a vi- 
gnivin fats fúcs colegáts al zir dal soreli daspò il sol- 
stizi e cun fins di purificazion des bestiis e de cam- 
pagne. Fin a cualchi desene di agns indaúr e jere 
ancje proviodude, soredut in ciertis bandis de Basse 
furlane, la benedizion dai nemài de stale e dal curtîl, 
tant necessaris un timp par condusi il lavôr dai cjam- 
ps e par nudrî lis popolazions de campagne. 

Tal 1100 al vigni fondât l'Ordine degli Ospitalieri di 
San Antonio, che si pandè in ogni part di Europe, 
ancje pe cure che dentri i siei convents si faseve 
cuintri l'herpes zoster (il dolorós fúc di Sant Antoni). 
I fraris dal Ordin par solit a lavin a cjaval a suná cam- 
panei par vé la caritàt e daspò e nasse la mode di 
picjà campaneluts ator dal cuel des bestiis come pro- 
tezion pes malatiis. Par un special privilegji i purcits 
che a jerin dal Ordin di Sant Antoni a podevin zirà 
libars pes stradis e pai paîs; di chi e vignì jù la ico- 
nografie solite di Sant Antoni compagnát dal purcit. 
La tradizion dal purcit di Sant Antoni e durà cetant a 
dilunc ancje in Friùl, dulà che e restà fintremai tai 
agns Cincuante dal Núfcent. Un purcitut comprát dal 
predi al lave ator par dutis lis andronis dal país e 
ogni famee i dave di mangjá. Deventát just par sei 
copât, al vignive vendút o macelát e il rigjavât de 
vendite al jere dal predi. 

Propit la fieste di Sant Antoni dal purcit (17-D e jere, 
oltri che zornade di benedizion dai nemái de stale, 
des bestiis di curtîl e dal so rufian purcit (inlidrisade 
za su antighis celebrazions lustráls par nemái, cjam- 


13 ZENÀR 


ps e vilis fatis intes romanis feriae sementinae), ancje 
une impuartante date “di avîs” de stagjon, che e me- 
teve in lús il cressi dal *gnüf" soreli, a scuasit un mês 
dal so “tornà a nassi” intal solstizi di Nadal. Lu con- 
fermave la sapience di un dai plui famòs proverbis 
dal calendari che al misure il lent cressi de lús de 
zornade: “Nadal un pît di gjal, Prin dal an un pît di 
cjan e Pifanie un pît di strie, Sant Antoni une ore, 
Sant Valantin un dós”. Dal critic moment dal solstizi 
di unvier "Tom dai cjamps” de societàt furlane di un 
timp, leát al circolár ritmi de nature, al osservave cun 
metodi la fase positive dal soreli, controlant dì dopo 
di i grâts dal cressi de zornade che a vignivin segnáts 
dai “sants dal soreli”, simpri colegáts cul mont des 
voris de campagne, intal straordenari leam che al 
esisteve tra calendari liturgjic e calendari de nature. 
Sant Antoni al gjoldè une largje popolaritàt in dute 
Europe dilunc la Ete di Miec, cuant che al fo ritignút 
il patriarcje di ducj i fraris e il taumaturc di oms e 
nemâi. Al lassà parfin une olme personál inte lenghe 
inglese cu la peraule tantony, un diminutîf usât pal 
purcitut plui picul de nidiade e ancje pe campane 
plui picule di une schirie. 

Mandi, Tocai 


Vigji Mestron 


Vere alore: lu àn dite sui gjornái 

che no podîn clamálu plui Tocai. 

Al ven di domandási: cemüt mai? 

Cumo ce metarino tai bocái? 

Cun ce puedial fà rime, cumò, il tai? 
Magari cun cocdi? Aromai, po stài! 

Però, folchetitrai: 

nus tratin propit tant che basoái! 

Si dís: “A son tancj nons di dài!” - “Ma cuái?” 
“Furlan, bianco friulano, ...fintremai 
Tocai ledrós: Caìto, ven a stài.” 

Sà mo, no stin a fási ridi, dai! 

Ce vaiso a tirà für chest tananai. 

Ce si aial di ordenà, cuintri dai mái? 

“Un blanc! E che al sei bon, se no no pai!” 

Cuatri dis _ 
ospedal 


Vittorino Zuliani 


T indaür o ai vüt acet intun lüc di cure. No 
vuei memoreà lis robis brutis, si ben vé iniment 
chés bielis. 

O vevi un compagn di cjamare simpatic, svelt di ba- 
tude e pront tal dà cualchi tacade. Al veve passat i 
otante agns, al jere di lenghe sclete e al veve un biel 
par di mostacjons ben spiçâts, e doi basetons ae 
Checo Bepe che i pendolavin pai ganassins; plui in- 
denant us contarai di ce coc che e jere la sò divi- 
gnince. 

La cjamare dulà che o jerin a distirà i vues e jere la 
ultime dal coridór e, par chel troi, al jere simpri un 
corir di int che e lave für inte terace a dâ une tirade 
a un spagnolet. Al jere un dai dai di trafic, soredut 
une femine grande e secje come une rocje che, sbur- 
tant un trepîts dulà che al pendolave un flebo, e je- 
re simpri fâr a fà une pipade; dal sigúr e fumave plui 
jê che une nape. 

Jo che o batevi la fiere tal sintî chel soflet di aiar, par 
vie che a lassavin la puarte de terace simpri vierte, 
mi tiravi sot la plete fintremai che no le sieravin. Lui, 
il gno compagn di cjamare si rindeve cont dal fasti- 
di che mi dave e dal intric che mi faseve cheste si- 
tuazion. Une volte a son ladis für a fumá trê infer- 
mieris lassant come il solit la puarte vierte. Inalore 
lui calm, pacific e cuntune muse ridulinte, al à spiçât 

lis moscjetis e lant fúr dome cul cjâf pe puarte in fre- 
se, cun dut il bon estri di chest mont e fasintjur mu- 
se di ridi ur dis: “no véso póre di lâ tal ospedal”? 
Lór si son metudis a ridi capint la stocade. 

Mi contave che la s6 femine, pòc dopo che si jerin 
maridats, e voleve che al taiàs chel biel pàr di mo- 
stacjons che a jerin il so svant e la sô braure, ma lui 
osteòs e sevér, i à fat une predicje curte e sclete e le 
à visade: “sta atente che a un bon gjat se tu i tais lis 
mostacjis nol cjape plui surîs”. 

A son passáts agnorums e lis moscjetis a son simpri 
spicadis. 

Une matine o vevin di fà di gulizion e Rino al à sielt 
cafè lat, e par fà come me al à domandát ancje fetis 
biscotadis; dal sigúr e jere la prime volte che al ve- 
ve pes mans chel articul. Jo o stavi fasint il gno fat 
cence abadâi, sentát sul jet e ziràt viers il barcon o 
fasevi di gulizion. Daúr di me o sintivi di fis e cence 
nissun padin a cricá une cjarte, ma par rispiet no soi 
voltàt a viodi ce che al faseve, daspò un póc o sint 
tal cidinór il so voson calm e mugnestri a dí sot vós: 
“benedete la polente”. 

Chest om che nol cjatave il berdei par vierzi lis fetis 
biscotadis al jere il fradi di Riedo Puppo. 

La Furtu na 
Feo 


Varietàt furlane di Manià 


Aldo Tomè 


E cjasa di Gjenia e Feo Cuaiot al era un gran trai 
e dai sot Pasca, par preparà i ous culurits. Gjenia 
a saveva il fatu siò inta chê vora i. A scumincava cul 
rincurà pai práts e inta li cumissuris da li vecjis mu- 
rais, chê erbis ch'a lassavin stampát il disen biel clár. 
Po, cu la passiensa a li impetolava ator di ogni ouf 
(a sielzeva nomi chei ous dal sclof blanc ch’a sigu- 
ravin il risultàt). A zontava encja cualchi sclofa di ci- 
gola rossa e cualchi flica di pieca di seda dai colours 
vistous e par ultin a inglucava dut tuna straca ch'a 
leava strenta cul fil di spagnoleta. E dopo a ju mete- 
va a boli par 6-7 minúts inta la aga cun doi pugnuts 
di pulvin di fen. Co ju disglucava, a ju poiava da- 
vourman tun zeut. E tal vardàju al era da passi il vo- 
li: un pi biel dal altri. A ‘nt preparava tancjus, par po- 
dei regalà a ducjus i fioi e a ducjus i nevouts. Un sa- 
bida sant, al è rivát in cjasa di Gjenia e Feo Nando 
Scarparut, par augurà la buna Pasca, e al à trat il vo- 
li inta ché covada di ous poiáts in biela mostra sora 
la cassa da la farina. E, cun maravea, a i à dit a Feo: 
“Ce biela corba di ous ch'i ti às uì, Feo!” Chel, sigàr 
chi Nando al intindeva cumplimentàsi pai colours, a 
i à rispundút: “Sì! A i à fats ducjus la mè femina, bes- 
sola!” E Nando Scarparut al à replicát: “Ce furtunát 
ch'i ti sós tu, Feo, a vei la femina ch'a fa i ous... !” 

La Lùs di . 
chei voi 


Ivana Cossar 


oi rivada straca e sburida davant dal pancór, a 
Bobo.! Jé a era là, come al solit, sintada par tiera 
suntun pessot, intal soreli. 


Impussibul no viodila: li giambis incrosadis davant di 
se, ma sensa pis, li fassis che fasevin sgrisui, e sul 
ciàf, un stras che gi lassava für dome un tocut di sar- 
neli e i voi, par platàsi la musa, disfigurada. I bras 
poiàs su li giambis, li mans sensa dés. In banda di 
se, poiàt sul marciepit, un piteri di plastica, vueit, 
che spieta dal passant, un segno di pietàt. 


E a Bobo, come inta grandis sitàts in Africa, i pürs, a 
si ju ciata par ducius i ciantons: lebròs, vuarps, sues, 
e di chei che si strassinin cu li mans a gratagnao, e 
ancia navora di mas: “Velenàs par gielosia" al dis 
cualchedun; *a je par via da fan" disin altris. Tantis a 
son li resons che no bastin plui però a platà la mi- 
seria plui granda: al cùr di piera di chè part da ne- 
stra umanitàt che olsa anciamò clamá i vansui e li ro- 


* Episodi gjavát für de vite di ogni dì - Burkina Faso 


1 Bobo - Dioulasso (B.F.) 

bis che intrighin pa ciasis e pai païs, e che gi desti- 
na ai pùrs: “caretàt” e parfin “solidarietàt”. 


Da machina ai tiràt fùr una grampada di ùs di chei 
che mi vevin regalàt a Samandenì. 

“Ti ju ufrìs me pari” mi ‘nd à dit Bartò cun chei voi 
che gi lusivin come do moris. 

A'nd ai ringrassiàt ducius, a'nd ai cialàt so pari (lu cla- 
min al Profeta, al è al catechist titulàr e ai protestàt 
“Al è massa, Joël!” E lui, “Nol è massa no. La polen- 
ta no je pronta, ma no tu podis mica parti sensa 
nuia”. Scopiant a ridi cun chè bocia di dincius che ti 
insea mi ‘nd à dit: “Sùr - (Diu sa che lu ei curisùt mil 
voltis che “Sùr” no soi, che veli no'nd ai, ma nuia se 
fa- Sur, no tu devis mica mangiâju ducius intun 
colp!” - Erin às di faraona, plui di vincius di sigúr. 


Ai cialàt “me sur”, la lebrosa, sintada sul marciepit e 
soi lada vissin a ufrîgi i ús. Alora, a nd à scomensàt 
a drindulási miòr che podeva de contentessa, a poià 
i mocui da mans un parsora chel altri come che fa- 
sin lor, a culi, par ringrassiâ. 

Di li no mi soi mota fin che no à finut la litania da 
sò benedissions: -“Che Diu ti udi, che Diu ti dei pas, 
che Diu ti dei la salùt, che Diu ti ricompensi...” 
“Amiina!... Amiina!... Amiina!...” gi rispundevi jo par 
ogni benedission. Come che si fàs ogni volta in chi- 
stis situassions. 


Intant al stras che gi taponava la musa à sbrissati jù 
dal dut... Jè che no veva plui nuia se platà, conti- 
nuava a ridi e a balâ a so mut, jo, sensa peraulis, me- 

raveada, a preà. O Signòr, no varà di finî propria mai 
tanta miseria e tant dolòr? Si vin cialàt un istant jo e 
je, e la lus di chei voi mi à bastat. Ce granda la tò ri- 
compensa, Signòr: come intun lamp ai capit che la 
lus di chei voi, sensa fal, a je la to. 


Sclesis 


Vigji Mestroni 


Par capî ce che a son i effetti collaterali, baste pen- 
sà che metàt des medisinis a servissin par curà i 
dams che e procure chè altre metàt. 

Sant Antoni Abát 

La novo cjaso 


Giovanni Maria Basso 


Varietàt cjargnele di Gjiviano 


Contà las oros, 

no sjtá inte piel 

pe voio mato 

di sotetàsji inte novo cjaso. 
Rumiado la voio mato 

a sji ven a suvigniîsji 

che inte novo cjaso 

e no je ne nassjudo ne crissjudo 
animo vivo, 

ne cubia di novos 

ch'es jóc fat l'amuor 

e che inte novo cjaso 
nissjun al è muart ! 

A sji rindisji cont 

che chei mûrs di crei, 

che chés maltos lissjos 

e nos an supât sù 

lu sjpirit, l'animo 

dei biâtsj vons, 

ju luor fasjtidis dal vivi, 
las blesjtemos, ju rosjaris, 
las puocjos gjondos 

de nesjto int. 

Grisuilantsji a sji sjint mancjá 
las fondos pin fondos, 

ai ch’es sj'ingropo 

las radisj dal passât 

cul cjavec dal prisjint. 

I Stramps 


Roberto Meroi 


66 C» o vin propit di là cun chest taulin a Tre- 
sesin, li di Milio il marangon!”. Si ben che e fos 
une brute zornade di zenár e che al neveàs di vot 
dis, Meni Buric al intabarossà par ben il frut di cua- 
tri agns, Chechin, la femine, Riche, la cjice, Fadime, 
e ju montà parsore de Panda blancje insieme al tau- 
lin. E jere stade une des amiis di Riche, che e veve 
la cjase dute furnide cun mobilie viere restaurade 
cjolte li di un che al veve buteghe a Buie, a dài il 
non. “Lait a gno non, o viodarés che us tratará ben!”. 
Meni Buric al veve nás par un grum di robis. Al co- 
gnosseve ben la só vore di puestin, al saveve fà du- 
tis lis voris di cjase, cjapàt dentri il sopressà; al veve 
confidence cun machinis e motórs, al leve a cjace e 
a pescje. Ma di mobilie viere propit nol si intindeve! 
Chest fat l'anticuari di Buie lu veve calumát a prin 
colp. “Che al mi disi, sàr Meni, ce staial cjalant?". Me- 
ni, che al veve butàt il voli parsore di une panarie e 
che al faseve fente di interessási su la veglece dal 
mobil, cjalantle e tocjantle par dret e par ledrós, al 
fermà di bot. *O stoi viodint se il mobil al à filiis tal 
len". 
Meni al veve capit che l'anticuari al veve capit, ma al 
ciri istés di fà fente di no vé capit che l'anticuari al 
veve capit che lui di antigaie nol capive pic. Rivát a 
cheste convinzion, l'anticuari, sigür dal fat so, al ve- 

ve podút intiessi fra lui e la sò femine, Meni e la fe- 
mine di Meni une sorte di amicizie, cun tant di bicje- 
rin ufiert di cúr. Di li a cuistà un biel mobil autentic 
dal Votcent, il pas al fo curt. 

“Astu viodút ce ocasion che o vin cjatade, ce fortu- 
ne che o vin vude?” I domandave, dute contente, Ri- 
che Scaracule a Meni Buric, vie pe strade che di Buie 
e puartave cjase. “Dusinte euros o vin sparagnát!”. 
“Si, ma o vin ancje di paid doi mil e cuatricent in vot 
ratis!”, i rispuinde Meni, dant une scjassade ae ma- 
chine che par un pél e leve a strussià un parecjar. 
Finidis di paià dutis lis ratis dal mobil, Riche e tacă a 
convinci Meni che cumo tal lór tinel e coventave une 
biele taule. E la taule l'anticuari di Buie le veve ancje 
ché. Solite trafile: Meni che al faseve fente di intin- 
disi, l'anticuari che al riducave parsot. La tabaiade tra 
feminis. “Astu viodút, Meni, ce ben che o vin cum- 
binát ancje cu la taule. Jo o crót che a sedin onesgcj, 
che si contentin di vuadagná chel pòc... Núfcent eu- 
ros par cheste taulone, di paià in tré ratis, no mi so- 
mein tancj bégs!”. 

Finît che a vevin di paiá la taule, Riche e visa Meni 
che la taule cence lis cjadreis no podeve stá. 

Par lór fortune a Buie l’anticuari e la só femine a ve- 
vin juste rivadis in chel di sîs bielis cjadreis dal Vot- 
cent. “A son in len noglár, a son autentichis, fuartis, 
bielis: no podin fâus scont”. Meni al ciri di tirá ju il 
presit. “Nancje 50 euros di mancul: 1.800 euros e lis 
sis cjadreis Luís Filip a son vuestris!”. 

Meni, che nol veve plui voie di fâ la stesse brute fi- 
gure di cjalà par dret e par ledròs lis cjadreis, al pen- 
sà che za tant al jere cussì dificil cjatà sîs cjadreis an- 

tighis, che buinis o tristis... E Pafár, ancje cheste vol- 
te, al fo fat. 

Lis cjadreis dal Votcent a vevin di torná a fá la stofe 
e l’anticuari, cun buine creance, si ufri di fâlis fâ lui, 
par lór cont, a bon presit li di un so ami tapecîr. Cus- 
sì lis sîs cjadreis a restarin a Buie. 

La volte che al tornà a paiă la ultime rate des cja- 
dreis, a Meni i vignì la biele pensade di puartà une 
a cjase, par viodi se e stave ben dongje de taule dal 
tinel. Di chè strade al cjapà sù ancje un taulin, sim- 
pri vieri dal Votcent, che al varès volút fálu di regál 
ae femine. 

A pene rivàt cjase, Meni Buric si metè a cjalà par dret 
e par ledrós il taulin. “Meni, tu sés simpri il solit” i 
cridà la femine “ce dal diaul cjalistu tu che no tu ca- 
pissis nuie di mobilie antighe?”. “Epúr, Riche, chest 
taulin al à alc che no mi cunvine. Prove cjalilu di 
cuintri lùs: no viodistu ducj chei clauduts e no vio- 
distu la vernis che e somee frescje?”. 

AI fo cussì che a cjaparin sù il taulin e lu puartarin a 
fâ viodi a Milio, il marangon di Tresesin. 

Pronts che a jerin par lâ, Riche i disè a Meni di cjapà 
sù di ché strade ancje la cjadree, par vê un consei su 
cemút tapecâle. Fermade la machine für de buteghe 
dal marangon, Meni al le incuintri a Milio cu la cja- 
dree in spale, dut braurós dal so acuist. Milio le cjapa 
in man e tun lamp al visa: “Cheste cjadree e je gno- 
vel”. Meni Buric al resta di stuc. Riche Scaracule e 
deventa blancje tant che la cere e par un pél no cola 
daúr cope parsore de cjadree, fracassantle. Daspo, al 
saltà für che ancje il taulin e ancje la panarie a jerin 
fals! 

Cumo, la fameute di Meni, Riche, Chechin e la cjice 
Fadime e vîf in pàs te só Nimis. Par chei che a vo- 
lessin lâ a cjatàju, baste che a domandin dai “stram- 
ps”: al è cussì che a vegnin clamáts in país, par vie 
de lór cjase furnide dute in maniere strambe e mo- 
dernissime. 


Lu a dite 
cjossul... 


Danilo Acquisti 


Sâstu cuale che e je la diference fra Capitalisim e So- 
cialisim? Che il Capitalisim alèil sfrutament dal om 
sul om; il Socialisim al è il contrari. 

Lesint Feyerabend 


Silvio Ornella 


Fevelade di Sopule 


II. 
“La conossinsa, la pussa, 

li bombis, il vualivat” 

da li lenghis e dai ciàfs. 
Sinu sigùrs parsè ch'a ridin 
e ghi ridin li ciamesis? 

Ma li bausiis no àn 

talputis di ruia 

a pognin sclofs 

a cressin paveis neris 
dentri di nu. 

Sarviei a scroc 

ch'a no san nuia 

cunvins di savei dut 

no iodin i sin iodus 

pai astigus dai vui 

e no si va pi four. 


IL. 

I alsi i penseirs al Parco 

i ciati che frus bestiis e lens 

a son parinc 

s'imbrassins par conossisi. 

Mi ossesionein i deic di lenc 
fotografàs da Tina 

peas a sgnerfs als: 

cuanti robis ch'a san che mans 

ch'i no savin cuanti peraulis. 

E jo sai doma ch'i ai vùt un pari 
cu "na musa da fuea secia di vit 
e do’ sfesis claris 

supàt in fabrica sumiant la ciera. 
Me pari muart 

la matina ch'i veis scuminsiăt 
‘na vuera ch'a no è ‘na vuera 
ma ‘na ciassa di bilitis 

ta un pulinàr sierat 

un copà e lassà li i muars. 


TII. 

A zirin la pivida da li siminsis 
ator dai deic 

ma se sani dai grignei? 

È finida, finida. 

No lu saveis e si cunsuma 
chistu pissul mont 

di coculis cul vier. 

Mont grant doma ch'a no si sa 
e cuant sanc ocorarà 

prin di conossilu e caressâlu. 
Forsi da un luzour di furmiis 
ch'a resist, 

da la ciera inzenoglada 

dai so vui di ussei? 

Chei vui ch'a mi vardin 

e cuasi a domandin scusa 

di omis ch'a si strassinin 

di bestiis di albers sdrondenàs. 
I seis muars e i dessideis 

ma la ciera no ghi pos pi 

da li vustri’ telis di rai 

e i muars parsot a clamin 

a domandin ‘na reson. 

Un sun di rusin tai vustri' argais 
ch'a vi sbrindini fin la memoria 
un saludà cu la man tal cou 
coma un musulman. 


Robis cul cotul 


Tarcîs Muk 


Par cás mi cjatavi a Lignan la ultime domenie di Mai, 
sentát di für di un bar che o bevevi une bire. A pas- 
sin doi canaiuts: une frutacute e un mascjut. A vevin 
intorsi une maiute cun scritis interessantis. Lui, nato 
per essere cattivo, al jere un canai di distiràlu cuntu- 
ne soflade. Jê, le montagne dell'amore, no veve 
ancjemò dopràt il spicelapis. 

Friól 
discognossut 


Luzio di Cjandit 


1 Consei Regjonál cu la Leg 15 dal 1996, fasint bui- 

nis cul articul 13 lis regulis di ortografie furlane 
proponudis dal prof. Lamuela, al à intindút fa spara- 
gnà ingjustri ai scritòrs di chenti cu la norme di no 
doprà cierts apostrofs come, par esempli, tal ús di 
pronons atons e di no doprà cierts acents (come, par 
esempli, intes peraulis che te version taliane a finis- 
sin cul grup consonantic -rr- O -rn-). 
Si trate forsit di normis che a cjatin ancje une reson 
sientifiche, ma che no favorissin - tal prin càs - une 
comprension imediade de funzion da la peraule o - 
tai seconts cas - une leture ladine. 
No crót che i Pellis, i Cuargnài e i Marchets a disco- 
gnossessin chei principis sientifics tai lòr lavòrs su la 
marilenghe, ma o cròt invezit che a vedin abadát so- 
redut al principi pratic - sostignút di esperts di “po- 
litiche linguistiche” - che une grafie curint e à di sei 
un imprest di servizi plui pai letórs che pai scritórs 
(parce che, juste apont, di solit chescj a son une vo- 
re di mancul dai prins). 
Jenfri diviers cás di malintindiments a un tál proposit, 
un in particolár lu ai tignüt presint parce che sucedüt 
propit tal ingres de Filologjiche. Sul taulin de ufierte di 
stampis e jere in biele mostre cualchi copie dal perio- 
dic “Int”. Un siorut, interessát ae publicazion, al cirive 
di ricognossi il sît de redazion, viodint scrit “Coder”: 

Mi olme e mi domande: “Che al scusi, saial dîmi in- 
dulă che al è Coder?” E jo in rispueste: “No cognòs 
Còder; o cognòs invezit là che a son Codér e altris 
país che i son dongje par vie dal ...sunór, come Pa- 
diér e Pluvén” 


Sclesis 


Vigji Mestroni 


Une domenie di ploie - a Scjafoià - si passile sieràts 
te ostarie di Nesto cudumar. Cuatri rais a un litri; un 
tressiet a un litri; scovon ai 21 une sgnapute cu la 
mente; ... al ven il moment che no je ancjemò ore 
di sierâ e no si sa plui ce zùc compagna cul bevi. Al 
è stàt a chest pont che une volte Fonso seglár al à 
vude la idee origjinál par un zúc gnúf: “Un di nô al 
va für, e chei altris a àn di induvinà cui!” 

S. Nocent Pape 

La Madone Cereole 

S. Blás Vescul 

S. Gjilbert Abát 

S. AGHITE VERGJINE 

Ss. Martars Gjaponés 

S. Ricart Re di Inghiltere 
S. Jaroni Emilian Predi 

S. Polonie Vergjine 

S. Scolastiche Vergjine 

La Madone di Lourdes 

S. LALIE MARTARE 

S. Anselm di Nonantole Abàt 
S. Valantin Martar 

S. Faustin Vescul 

S. Juliane Vergjine 

Ss. Martars di Concuardie 
S. Simeon Vescul 

S. CONRÀT RIMIT 

S. Dele Badesse 

S. Nore Regjine 

Catidre di S. Pieri 

S. Livi Martar 

S. Sergji di Cesaree Martar 
S. Cesar Martar 

S. SANDRI DI ALESSANDRIE VESCUL 
S. Gabriel da la Dolorade 
S. Roman Abàt 

Sant Valantin 


Mario Martinis 


6c di là dal miec unvier, ai 14 di fevràr, il calen- 

dari liturgjic al ricuardave fin al 1970 Sant Valan- 
tin (cumò sostituît dai Sants Ciril e Metodi, evangje- 
lizadôrs de Russie), ancje se i calendaris popolárs a 
continuin a puartà il non di Valantin pe grande for- 
tune che e à vude la sô venerazion, dal rest une vo- 
re insigure pe soreposizion di tantis liendis su la vi- 
te di chest predi, al cuàl secont la Legenda Aurea 
dal Varagine, i sarès stàt taiât il cjàf intal 280 dopo 
Crist. 
La venerazion di Sant Valantin e vignì pandude dai 
Benedetins in dute Europe inte Ete di miec e e cjată 
tante fortune pe sò colocazion a miec fevràr, cuant 
che la nature e mostre i prins segnái dal tornási a 
sveà sot i clips rais dal soreli, aromai alcát di un biel 
pôc su la linie dal amont. Propit inte Ete di miec, in 
France e in Inghiltere si diseve che viers il miec fe- 
vràr i ucieluts a comencavin a là in amôr e che “ogni 
Valantin al sielc la sò Valantine”. Di ché volte il mar- 
tar al è deventàt il protetór dai inemoráts, intant che 
in plui regjons il sant al veve cjatàt ancje cetant se- 
guit parcè che al protezeve des crisis epiletichis e in 
gjeneràl des malatiis de psiche, tant che a Valantin e 
jere stade metude adun une crosute di stagn che, 
benedide, e vignive dade fùr par jessi cjalcjade sul 
cerneli dal malát intal moment de bisugne. 

Il 14 di fevràr, fieste di Sant Valantin, intal calendari 
popolár e faseve di “suee”, e confermave il “divisori 
di miec unvier”, ven a stài la linie di “displovi” de 
stagjon frede, cuant che, tra l’altri, par antîc si da- 
vuelzevin rituài di fertilitàt pe iminente vierte. A miec 
fevràr, di fat, lis zornadis a son za plui luminosis e 
lungjis e une volte la int dai cjamps e jere in agjita- 
zion pal svicinási de viertidure dal cicli, o pal timp 
des voris de campagne. La fieste di Sant Valantin e 
jere ancje un sigúr riferiment meteorologjic pe só 
marcjade dople muse climatiche, carateristiche di 
chest més ponút cuasi su la suee de primevere. E 
propit parcè che intor dal miec fevràr lis condizions 
atmosferichis di solit a fasin regjistrà une svoltade ae 
durece dal unvier, fin de Ete di miec chest dì al à 
cjapât sù une funzion di proclame dal tornà a sveá- 
si de nature e cussì dal butulà dai sintiments umans, 
in linie cui prins svoi dai uciei in amôr e cul prin 
mudâ dai cuadris naturái. 

La tradizionál fieste dai inemoràts, fissade in cheste 
zornade di svoltade de stagjon frede, in part si fon- 
de su lis usancis che a esistevin inte Europe di se- 
tentrion pal scambi di biliets di auguris e scuasi di 
sigùr si insede ancje su lis cerimoniis di feconditàt 
romanis cetant antighis dai Lupercali, coladis intal 
cors dai secui in fiestis libertinis di caratar sessuál, e 
su altris tradizions di culture, cul timp montadis une 
parsore di ché altre. Intes ultimis desenis di agns, 
ancje in Friúl a vivin formis di tradizions leadis ae 
fieste universal e “industrial” dai inemoràts, mentri 
ancjemò vué si davuelc la antighe tradizion di Borc 
Praclús a Udin, dulà che si fás fieste inte glesie inti- 

tulade a Sant Valantin, si benedissin i colacs, lis cla- 
vutis e lis crosutis di stagn, intant che parmis il viâl 
a cjapin vite ancje lis barachis cui tancj riclams de in- 
dustrie dal regal. 

Di Sant Valantin (14-11) a Sant Josef (19-IID, in di- 
viersis zonis de campagne e secont lis usancis dai 
lücs, si sierave la tradizion des “veis” che une volte 
a jerin, oltri che un moment di agregazion comuni- 
tarie, ancje un miec di comunicazion social e di 
scambi di informazions, cuant che no esistevin radio 
e television. Parmis lis veis dal unvier a vignivin con- 
tadis storiis e liendis, si mangjave alc e si beveve in 
compagnie e i oms a comedavin imprescj di vore o 
a tiessevin zeis cui vencs, intant che lis feminis a fi- 
lavin o a lavoravin cul uncinet. 

Preghiera del scarioante 


Daniela Turchetto 


Pacioc, paciarot, pantan 
Paa pai piè 

Piè paa paa 

Bastâsi dio el me corban 
A disgotâ sta tiara 

A viodi cressi el gran 

E vensi fan 

Pacioc, paciarot, pantan 
E paa e piè 

E sanc dùr de coran 
Servisi dio el me toc de sciaa 
A viardi el vint 

Suiâ maaria e timp 

E no sempre fan 

Pacioc, paciarot, pantan 
E no sempre sun 

Paa e pic 

E fadia negra come svirc 
Bastàsi el miò 

De pantan 

E me carioade de carioe 
De pantan 

Bastàsi dio 

A semenà sta montagna 
Lisa e nuda 

Par vardà lontan 
Bastàsi a ver vita incora 
Codego, sut e incora fan. 

Fridl _ 
strambit 


Luzio di Cjandit 


Furlans - massime i zovins che a àn come uniche 

risultive di informazion di croniche local lis sta- 
zions radio televisivis RAI di Triest e di Rome - cul là 
dal timp a finiran par no capi cuál che al è il Friùl e 
par no ricognossi plui lis localitàts e i cognons, con- 
frontantju cun chei che a àn sintút a dî dai lór paris. 
Che a vedin reson cierts redatòrs (che si ritegnin pro- 
fessioniscj de comunicazion) o la int dal puest? Di re- 
stà sturnîts! 
Une anunciadore di Rome, crodint che Cocau di Tar- 
vis e il Friúl a sedin des bandis dal confin francés, e 
a vòt cúr di di che al jere “Molto intenso il traffico al 
valico di Cocò”! Une sô coleghe di Radio Triest, par 
no sei di mancul, i mês passáts e à comunicát un 
spetacul dal grup musical “Sedon Salvadi” - al müt 
francés - no presumint che al podeve sei il furlan Se- 
don Salvadie. E une altre de stesse redazion (o chê 
stesse?) e veve fevelát di un incident di montagne sul 
Jôf dal Montás come sucedit sul “Giof” - simpri al 
mdt francés — “di Montasio”. Ce lontan che al è il 
Friûl des “capitals uficiâls”! 
Fat plui gràf al è che il Friúl - secont cierts redatórs 
...studiâts - al comparis simpri plui picinin: il Gurizan 
- massime di ca dal Lusinc, di secui ricognossút pe 
lenghe e culture popolár come teritori furlan - cumo 
al passe come “Isontino” o “Zona giuliana”; la pro- 

vincie di Pordenon no ven nomenade - se no da ràr 
- come Friúl Ocidentál, di spes al passe come “Il Por- 
denonese”; lis valadis dal Cjanál dal Fier a vegnin 
nomenadis come “Zona carnica”. Se po cualchi poli- 
tic, in vene di sei ricuardát come “Santul de Basse”, 
al rivas a sbrindinà ancjemò di plui il nestri teritori 
cu la propueste di istituzion de “Provincie di Cja- 
muel”, dal Friùl a restaressin nome i contors di Udin. 
E par jud la int a no confondisi plui, i nestris(?) po- 
litics, dismemoráts dal passât e imbarlumáts dal avi- 
gni, a saressin bogns di proponi une leg par brusá 
dutis lis cartografiis e lis descrizions gjeografichis 
(comparidis de Ete di Miec fin al secul passât), che 
a segnavin come Friúl dut il teritori jenfri la Livence 
e il Timáf e jenfri la creste des montagnis cjargnelis 
ae cueste marine. 

Nol e un cás che cierts politics (savints?) a vedin 
volút scancelá de origjinarie denominazion uficiàl de 
Regjon la liniute che e disferenziave il Friùl (la anti- 
ghe Patrie dal Friúl) dal sbrendul restát de Vignesie 
Julie. Cussì o sintarin a fevelá simpri plui di spes par 
Radio Triest il messedot di espressions come “Le al- 
te e nevose cime del Friuliveneziagiulia” o “Gli am- 
pi specchi lacustri friulogiuliani” (indulà “Nella Ve- 
nezia Giulia”?). 

E sperin di no sintí a dî - lant daúr di un redatór di 
un sfuei lagunár — “I nevai friulan/venezian/giuliani”! 
Al è facil partant par i strolics di mistîr previodi - su 
la fonde di tancj esemplis sintàts ancje in timps re- 
sints - in cuale maniere a vignaran spampanáts i 
nons furlans, fasint un confront cu la maniere juste, 
se e fos stade istituide la redazion autonome de RAI 

a Udin (come che a vevin domandat miârs di furlans 
mediant une sotscrizion popolár). 

Ve, par esempli, ce che e podarès fà sinti la emitent 
de Regjon a proposit di nons di localitàts: 

“Nei prossimi giorni si svolgeranno festeggiamenti in 
questi luoghi friulo-giuliani: Bagnaria, Ciccònico, 
Còmeglians, Làteis, Lovarìa, Màseris, Pòrcia, Lèstans, 
Sèquals, Tèor”. 

Ve cemôt che e varès dit la emitent furlane su la fon- 
de de cognossince de nestre realtòt: “In tai dis cu 
ven si davuelzeran lis sagris in chescj pais de Furla- 
nie: Bagnàrie, Cicunins, Comelians, Latèis, Lovàrie, 
Maseriis, Purcie, Lestans, Secuàls, Teór”. 

E lassin stà par cumò il confront fra lis dizions dai 
cognons furlans. 

Stant che Triest e je deventade capitàl burocratiche- 
aministrative dal Friùl e dal slambri de Vignesie Ju- 
lie, al è di augurási che no pretindi di sei ancje “Ca- 
pitàl de culture furlane”. 


P.S: Cuissà se i redatórs dai miecs di comunicazion 
social de nestre Regjon si son mai premuráts di 
cjapà in man il manualut dai “Nons furlans di lüc 
- Nomi friulani di luogo” de S.F.F. o cualchi altri 
repertori toponomastic/linguistic furlan? 

- Ce cjarte ise cheste? 

- E je la gnove mape de Provincie di là da La aghe, 
stant ai “ciroics” culturài e a cierts redatòrs di Porde- 
non e de RAI: secont di lór no esistin le “Prealpi Car- 
niche” o lis monts dal “Friuli Occidentale”, ma nome 
“Le montagne e le vallate del Pordenonese”, consi- 
deradis perifarie de citàt! 

La none tal ricovar 


Giovanni Urban 


- Contimi aghe 

chi tu vens dai gnei lücs 
se in Val Aupe chest an 

i fasulárs a son cressiits? - 
La ploie e tuche sui veris 

e bat, a la clame 

e je stufe di bagná dibant 
chel ort in disordin 

la gorne si è forade 

e spissule par ordin 

i canelons son secjàts 

il fogolàr distudàt 

eun scür si è dispicjàt. 

La none e tàs e no fevele 

i àn cjolt dut: 

il criche di e l'amont 

la sô valade, la sô cjase 

il sò stroput. 

I son restâts sól i pinsîrs 

e i siums ingredeáts 

che jodi i fasin, sôl chei.... 
ch'al è un toc ch'a tasin 

e cun lór e cor 

cul pit discolc di frute 
daür di un sole dismenteát 
e e clame: - Mame, mame! 
Ven a jodi lis vacjis 

ch'a li van e li vegnin 

pal cjampei di Praduline. - 

Ma i rispuint simpri ché gorne 
une gorne forade 

ch'a piert l'agbe par ordin 

e un scür a pengolon ch'al sbat 
al bat, al bat; a timp cul so cùr 
e parie la ploie 

a la cirin 

a la bramin 

a la clamin. 


Lu a dite 
cjossul... 


Anonim 


Gno pari al jere cussi distrat, che cuant che o soi la- 
de a dii che o jeri incinte, mi à rispuindút: “Séstu si- 
gure che al sei to?” 

Sante Polonie Vergjine 

Amor cence limits 


Renzo Turus 


Cun te ogni di al è San Valantin: 

no covente cjalà il calendari. 

Il to afiet lu viót e lu sint dentri i tiei voi cussì grancj, 
che mi trasmetin dut l'amôr che tu sds dâmi: 
no covente nancje che tu vierzis la bocje. 

Tu mi dàs za dut cu la tô presince, 

parce che o soi sigúr che il to al e vér amôr, 
ea mi mi baste cussì: no mi covente altri. 
Pecjàt dome che tu âs cuatri catutis, 

une biele code, il pél lunc 

e che tu ti clamis Dick. 

Amor cu la valis 


Renzo Turus 


Par lavòr o soi costret a zirà il mont par dut l'an. 

E alore jo ti clami di lontan, e ogni volte, 

se o soi in Spagne, o ti dís: - Te quiero - 

se o soi in Americhe: - I love You - 

se o soi in France: - Je t'aime - 

se o soi in Gjermanie: - Ich liebe dich -. 

Però al cutuardis di fevràr di ogni an o ai volút simpri 
restà cjase, 

e inte nestre marilenghe furlane o ai continuàt a diti: 
- Visiti, frute, che jo ti vuei simpri tant ben -. 

Leletricist 


Roberto Meroi 


L vieli dal mistîr, al jere stàt in cjasis, in 
apartaments e in vilis a miárs. Al veve fat im- 
plants e metàt sù lampadis in cjasis di miserie crude, 
fatis di lamiere o di len, indulà che spuce, cragne e 
disordin a jerin i vérs e unics parons. Al jere stàt a 
vore ancje in vilonis di lus, cun tant di custode bir- 
man, camarele brasiliane, cogo cinés; televisions a 
circuit sierát, palestris, saunis, pissinis olimpichis, 
cjamps di tennis, di golf, di bale tal zei, di bale svol; 
scudariis di cjavai, zardins e parcs imens. 

Al veve fat i cai a ducj i gjenars di cjans, di gjats, di 
uciei, di pes, di sarpints e di parons, che di volte in 
volte al cjatave pes cjasis. Al saveve, si po di, ducj i 
pecots de citàt e no dome. 

In cjase dal dotór Luis Martin, agjent di assicurazions, 
e jere la prime volte che al meteve pit. Il dotór Mar- 
tin, dal aspiet al jere un biel siór, alt, cui cjavei gris, 
ancje se al varès someát che nol ves plui di cuaran- 
tedoi, cuarantetré agns. A prin colp, par cui che no 
lu cognosseve, al podeve meti sudizion. Si lu capive 
subit che al jere un om di pocjis peraulis e, a cui che 
al olsave domanda di indulà che al jere origjinari, il 
dotòr Martin al taiave curt: “O soi nassút in France” 
e nol lassave spazi par altris sclariments. 

La cjase e jere une vilute a doi plans cun dulintor un 
tocut di zardin, nancje cuissà ce curât. L'agjent di as- 

sicurazions al spiegà al eletricist ce che al veve di fà 
e chest si metè a vore dal moment. Di li a pòc al 
suna il telefon. L'assicuratòr al rispuindè, al disè un 
par di voltis di si e subit al visa l'eletricist che al scu- 
gnive cori vie e che forsit al sarès stàt lontan doi dis 
e i lassà une copie des clâfs di cjase, che al sieràs 
cuant che al veve finide la vore. 

Cjatantsi di bot di bessôl, l’eletricist al fo cjapàt de 
tentazion di dà un cuc ator pe cjase dal francés. Sa- 
lon e cusine no vevin nuie di particolàr, cjamaris e 
bagn nancje. Rivát tal studi dal dotór Martin, Peletri- 
cist al cjalà ator, simpri plen di curiositàt e di voie di 
savê. In face, e jere une viere scrivanie e in schene 
al veve une lungje scansie plene di libris. Si metè a 
lei ca e là un pócs di titui, ma nol cjatà nuie di spe- 
ciàl: ducj libris di assicurazions, di lec, altris di vue- 
re e di art. 

Fin che il so voli al colà su une agjende in piel, poia- 
de parsore de scrivanie. Al jere il diari dal dotòr Mar- 
tin. L'eletricist nol ste plui te piel e si sintà par podé 
lei cun calme. Man man che al voltave lis pagjinis, al 
capive simpri miòr la vicende de vite dal assicuratòr 
francés. E jere propit vere la storie che al jere nassút 
in France, a Marsilie. Li al veve une fabriche di maiis 
sportivis. Plen di bécs, al leve plui che vulintir a 
zuiâju aes taulis di bacarat e di chemin-de-fer. 

I plasevin un grum ancje lis cotulis e par chei doi fats 
li la femine e jere lade vie di cjase, lassantji la fie di 
sedis agns. Ma ancje la fie, di li a pòc timp, e jere 
scjampade di cjase, cence fà mai savê dulà che e je- 
re lade. Il pari, che i voleve un ben de anime, par 
doi agns le cirì in lunc e in larc. Une sere, cuant che 

aromai al veve pierdude ogni sperance di cjatále, al 
le a Parîs a cene e a viodi un spetacul al Lido, in 
compagnie di une sô amie. Il dotór Martin, come 
simpri, nol veve dade plui di tante impuartance aes 
atrazions che a jerin saltadis für, vistudis o crotis che 
a fossin. Al veve plui gust di dedicási ae só compa- 
gne. 

Ma Pultin spetacul al jere il plat fuart de serade: ma- 
demoiselle Silvi. Jentrade che e fo Silvi sul palc, a 
Luîs Martin no i coventarin plui di dîs seconts par 
capi che ché e jere sô fie. Disperât plui che mai, al 
le a Lourdes, pintàt dal so passât e al preà la Mado- 
ne che i des la grazie di gjavà vie sô fie di chel brut 
zir, prometint di cambià vite ancje lui. Di li a nancje 
un mês, la fie dal francés e muri tun incident di ma- 
chine. La Madone lu veve esaudît e lui al voleve 
mantignî il so vót. 

Al vigni a stà in Friûl cul unic fin di fà dal ben. Duc; 
i soi bécs ju metè in oparis buinis. Al judă i ospizis 
dai vielis, i vuarfins, i ritardáts. Po dopo al faseve un 
sac di oparis buinis ogni dì. Si podeve viodilu a dà 
un toc di pan a di un puar, a cjapà sot braç la vecju- 
te che e veve di traviersá la strade, a là tai ospedâi a 
cjatà e a puartà une peraule di confuart ai maláts, o 
a lei il gjornàl a cualchi vuarp. 

Sin al jere deventàt vice president de socie cuintri la 
pornografie e, cuant che si tratà di dâ il film “L’ultin 
tango a Paris” al fase un sit-in für dal cine. 
L'eletricist al tornà ancje il di di là te cjase dal dotór 
Martin par finî di lei il diari di cheste straordenarie 
persone. Cuant che al jentrà tal salon al cjata Passi- 
curator che al jere za tornât. Nol jere di bessòl. 

Sintòts dongje a jerin un siòr gras, une siore bionde 
e une biele fantate. L'eletricist, cu la scuse di fà une 
ultime modifiche al implant, si metè a vore. Intant al 
spica lis orelis e al capì. 

Il siór gras al jere un editór, la siore bionde e la bie- 
le fantate a jerin la femine (par nuie separade) e la 
fie (par nuie muarte) dal assicuratór che al veve a 
pene finît di scrivi il so prin romane “Meracul a Lour- 
des”! 

Francesco Indrigo 


Furlan di Sisarol di San Micel 


Prin premi al concors 
“Giuseppe Malattia della Vallata-Barcis 2005” 


Urtiis, a s'inzegnin a macus drenti li’ 
pleis, 

li’ crepis da la mureta. Ogni puc un suf 
di gramon al doventa paron di ‘na sfesa, 
che nencia i sborfs a distachin pi. 

Pieris di cuissà cuant e d’indulà, 
fraididis da li’ plois e dai tancius sorelis, 
loucs beromai di sbissis e magnavuarbis. 
Un albar di no rivà a contà, un ciprès 
atacàt da l'edera e dai spins, infinit 

al resist, maridat al sblanciat da la 
cisiola. 

Li’ madonis sparnissadis tai tumui, tal 
glerin 

ma scaia dal Salverigina ... 


Di cheatra banda di ‘stu toc di paîs 
soterat : i teritoris dal Limbo, 

dulà che di frut me nonu, mi porteva 
a caressà l'arba di ches pissulis tombis, 
cun doma ‘na crusuta di len plantada. 
“Par fâi gbitis” al diseva, 

ai fiuluts muars sensa batià. 


La siora Maria a sbat i tapèts distiràs 
ta la mureta, un polvaron, nuia altri. 

Par mè fia ch'a fa skating 


Silvio Ornella 


Furlan di Ciastions di Sopula 


No atu poura di spelá 

la neransa dai zenoi 

di sbicià tal asfalt 

il to sugo di nina? 

No, tu ti ios doma ‘sembrassi 

i claudins dal timp 

ta un fil d’arzent chal nissa. 
Cui pugnus ti spissugleis l’aria 
e ic, cul so fuartin 

li tò sgnarigulis. 

Ma la fadia a è un lat ch'al fa mal 
dentri li cuessutis 

dai to sgarets di gri 

e ti ghi pois li mans. 

Ti cors encia par me 

ch'i spissi i vui lontan 

i salti sora i sgnerfs 

e la vita è duta 

in chistu sbrissà 

ch'a s’infurmiea in font. 

Barba Bortul 
Mania 


Varietàt furlane di Manià 


Ar era ne stumighin ne lichignot, barba Bortul, 
al glutiva volenteir ogni cjossa ch’a si lassava 
muardi o frucá. Al ripeteva dispès: "Ce ch'a no 
scjafoia a ingrassa!". Una di, al era zút a seà ché part 
di prát ch'al aveva intal louc dal Bruscuin. 

Al è partît sul cricá dì par avei l'erba morevolada dal 
sguas. Subit rivat intal post, al à dat di cout a la falç 
e al si è smaniát, cun sgrimia, a sbarbà chel prát. A 
li vot e miesa, cul soreli belzà jevát da un piec, al 
veva pognet ogni fil di erba e sistemada in menadis 
pronta par essi scjarneta. Subit dopo, a è rivada Lus- 
sia cu la sporta da la marinda. A à slargjât la tavaiu- 
ta intal pràt, a l'ombra dal prin moràr e a i à pre- 
parât emplada la tirinuta di camon, cu la polenta 
tacada dentri. 

Alora, barba Bortul, cul stomi ch'al reclamava, al si 
è sentàt in cjera, uì dongja, par prucurà da reonzi li 
fuarcis. Al tigneva la tirinuta poiada intai zinoi, e cu 
la man dreta, al zeva e al tornava, a puartà bacons, 
da la pladina a la bocja. 

Dopo il ters viac, a i è saltada, su la sedon colma, 
una cavaleta, di chés verdis cu li alis. Lui, cun pres- 
sa, al à ficjât dut dentri in bocja. Lussia, ch'a lu ti- 
gneva scuaiát, spasemada, a i à vosát: 

“Bortul, Bortul: spuda four dut: Ti às mitòt in bocja 
una cavaleta!”. 

Lui, cenga scomponisi, al à cuntinuát a masteá. E, a 
bocja plena, a i à rispundút: 

“Ben, ben. No stà impressionati par me. La pesu, 
poareta, a i è tocjada a Jè!!!”. 


LU a dite 
cjossul... 


Dick Gregory 


Cuant che o ai pierdût il gno fusil, l'Esercit mi a fat 
paia 200 dolars. Cumò o capis parcè che te Marine il 
cjapitani al va a font cu la sô nâf! 

La Cinise 

S. Quint Taumaturc 

S. Cunegunde Imperadore 
S. Casimir di Polonie Princip 
I DI CORESIME 

S. Rose Vergjine 

Ss. Perpetue e Felicite Martaris 
S. Zuan di Diu Predi 

S. Francescje Romane 

S. Simplici Pape 

S. Costantin Re 

II DI CORESIME 

S. Patrizie Martare 

S. Matilde Regjine de Gjermanie 
S. Luise di Marillac Vedue 
Ss. Ilari e Tazian Martars 
Patrons di Gurize 

S. Patrizi Vescul 

S. Ciril di Jerusalem Vescul 
III DI CORESIME 

S. Sandre Vergjine 

S. Serapion Vescul 

S. Benvignüt Vescul 

S. Turibi Vescul 

S. Romul Martar 

S. Marie Nunziate 

IV DI CORESIME 

S. Guste Vergjine 

S. Sist III Pape 

S. Secont Martar 

S. Zosim Vescul 

S. Beniamin Martar 

Sant Valerian 


Mario Martinis 


l non di Valerian al jere une vore pandút a Rome 

e intes sôs provinciis; al voleve dî “dissendent di 
Valeri” e al vignive dal verp latin valere, ven a stài 
“stà ben”, “jessi fuart” e “gaiart”. Intai prins secui 
tancj a doverin clamási cussì e cetancj martars a 
puartarin chel non. Il Martirologio int ricuarde do- 
me siet, ma int forin di sigúr di plui. Dut cás un 
Sant Valerian Martar si incuintre il 21 di zenár, un 
altri il 14 di avril e un altri ancjemò il 4 di mai, che 
al è ancje il patron de citàt di Forlì. Un altri Sant Va- 
lerian si cjate intal calendari il 23 di avost e adiritu- 
re ben tré intal més di setembar, celebráts il 12, il 
15 e il 17. 
Par savé alc dal Valerian celebrát il 14 di avril, adun 
cun Tiburzi e Massim, vál a dí dai tré martars che a 
verin un cult a Rome fin dal V secul, bisugne lei lis 
Gesta di Santa Cecilia, che a fevelin di cheste san- 
te lade in spose propit a Valerian, zovin patrizi. 
Parmis une violente persecuzion cuintri i cristians e 
vigni buride für une lec che e improibive di dà se- 
pulture ai cuarps dai martars. Valerian e so fradi Ti- 
burzi a lerin cuintri cheste leg e cussi a forin con- 
danáts ae decapitazion. Dilunc la vie a convertirin 
adiriture il Prefet Massim, e ancje lui al fo condanát 
al martiri, vignút, secont la liende, il 14 avrîl di un 
an e di un secul no precisáts. E fo propit Cecilie a 


MARC 60 


dâ lôr sepulture in segret dilunc la vie Apie, ma 
ancje jé e fo daspò martirizade pal stes motîf. Pro- 
pit pes lontanis notiziis de lôr vite, dispès cul savòr 
de liende, chescj protagoniscj secondaris dal ro- 
mang agjografic di Sante Cecilie a forin relegáts in- 
tai calendaris particolárs e no plui celebráts dal ca- 
lendari universal. 

Pe croniche, il calendari de glesie latine al ricuarde 
ancje cinc Valerians vescui, che tra il IV e il V secul 
a verin il merit di tignî in man lis redinis des variis 
glesiis in moments cetant dificii a motîf des perse- 
cuzions e des eresiis di chei lontans timps. Propit 
par chest di solit a parteciparin ai tancj Concilis e 
sinodis dulà che a difinderin i dogmis de religjon 
cristiane che a vignivin metàts in discussion. Cussì 
Sant Valerian, vescul di Auxerre al ven celebràt il 13 
di novembar, Sant Valerian vescul di Cimiez al ven 
ricuardát il 23 di lui, mentri altris doi Valerians a fo- 
rin vescui di citàts africanis e un altri Valerian, ce- 
lebràt il 27 di novembar, al fo vescul di Aquilee. 
Tal 371 chest Valerian vescul al fo presint al Conci- 
li di Rome che al segnà la gnove bugade “antiaria- 
ne” e adiriture al firmà i ats de sante cunvigne su- 
bit daspò il non dal pape Damás. Al puartà plui in- 
denant la nomine ae sente di Milan dal vescul Am- 
bròs cuintri l'arian Aussenzi, e insiemit a lui al or- 
ganizà il grant Concili di Aquilee dal 381, indulà 
che a forin presints scuasi ducj i vescui des provin- 
ciis di soreli a mont. Chest Concili al fo diret di Va- 
lerian, intant che Sant Ambrós al sostignì cun grant 
sucès la cause de ortodossie. L'an seguitif il vescul 
di Aquilee al fo ancjemò a Rome, daprîf dal pape, 

part vive di chel sinodi che al sierà par simpri la fin 
de eresie e l'acuardi religjòs tra la glesie di soreli 
jevât e chê di soreli a mont. 


Sclesis 


Vigji Mestroni 


Dós fantatis si cjatin: “Alore, cemüt il to grande amo- 
re cun Stiefin?” “Finit.” “Cemút finit! Si sèso lassáts?” 
“No: si sin sposáts.” 

— Contä aghis 


Furlan di Bagnarole 


A mi ven di contâti di aghis, 

di chès ch'a no somein nencia aghis, 
ma siums ch'i vin fat ‘na di pognes 
tan ciamps sensa ombrenis, 

e li’ fuois ch'a menin inta schena 

a son i amigus ch'a nodin contens 
drenti il nustri sang... 

Oa mi ven di panditi di chès aghis 
ch'a son sempri torgulis 

encia se la truta sot a noda cun 
schivanelis 

claris cuma il crodi, e ti restis uli 
cu la to ciana inbacuchida a 
domandáti 

induà ch'a scuminsia l'amp 

e induà ch'a finis la muart... 

E dopu, cuma tasi di chès aghis 

che di matina bunora 

a ti ciacarin cun bufulis e mulignei, 
intant che il timp al si mouf 

cul patùs dislidrisat, 

e tu, sintat ta na plancia sbrissarola, 
ti ti viodis 

doventà sempri pi pissu... 

Pier Luigi Cappello 
poesiis furlanis 


Maria Tore Barbina 


pes Cappello, nassút a Glemone tal 1967, al a 
scomencàt a scrivi poesie une vore zovin (il so 
prin libri, Ecce homo, al è dal 1989) e in póc timp si 
e fat cognossi a nivel nazionál, no dome regjonál, fin 
a vinci il Premi “Montale” cu la só ultime racuelte di 
poesiis Dittico, publicade tal 2004 inte golaine Nu- 
vole curade di Giovanni Tesio. 

Prime al veve publicát tré libris di poesie par talian 
(Le nebbie, La misura dell'erba, Dentro Gerico) ma 
ancje, tal 1999, Amòrs, une racuelte di poesiis par 
furlan che e cjape dentri ancje lis poesiis publicadis 
simpri chel an tal librut X me donzel. 

La carateristiche de poesie taliane di Cappello, che e 
je simpri “poesie par dentri”, si cjatile ancje te poesie 
furlane, anzit lis poesiis furlanis a presentin dispès la 
fotografie, il cuadri a colórs di chel che Cappello al 
viôt für dal barcon o a pene für de puarte di cjase, tal 
cambià dai més e des stagjons: Df che al è vert il vert/ 
no mi samee, di plui/ mi móf se il ros de fuee/ ros tal 
amont di Lui// al va e al ven tal vert/ cul lá e torná 
dal vint...(p. 28) o púr: Intal rivál di jerbis/ lizeris di 
Zenâr/ e lungjis tant che il rai/ che si distude in lór 
(p. 35) o la descrizion perfete di un paisac furlan: Tal 
miec da la planure/ doi rói e un cocolár/ plui in jù, 
oltri il sorial/ un rocul bandonát...(p. 43) 

La descrizion de nature, il so cambià, e je mutîf di re- 

sistence cuintri il dolòr e il mal de vite che P. Cap- 
pello al cognòs ben dato che nol po movisi a cause 
di un incident di moto di cuant che al jere frutat. Lis 
poesiis furlanis plui di une volte a cjantin il dolòr e 
la fadie dal vivi: Jo o fás fadie par fà / dut, fadie par 
vistimi,/ Donzel, fadie a mangjà/ fadie a durmi... 
(p. 36) o pûr ...podé polsà, polsá.../ tra dî e pensá, 
sentàt / sul nuie tirá il flât/ gjavà scaie sore scaie// il 
mâl dai pas puartàts/ e di puartá ogni di (p. 35). 

La personal sensazion di presonie, di opression che 
no si pues superà e devente destin comun dai oms: 
Pierdúts in cheste vuere, inte convinzion...Che pre- 
sonîrs / preson nó o sin di nó (p. 40). 

Epúr la vite e sfloris in dute la só fuarce inte poesie 
di Cappello, dula che l'amôr al e cjantàt cun veretát 
e disperazion: o sai che intai conts di amòr/ doi 
mancul un mancul di zeri al fás / e un plui un un 
al varès di fà (p. 52) ma ancje cun levitàt e dolcece: 
Pamór al e cuant che i miei déts / a tocjàti a deven- 
tin / la ponte dai tiei (p. 56). 

Une diference e je che tes composizions talianis si 
cjatin rivocs de poesie classiche e de poesie taliane 
dal Núfcent, in chés furlanis (gjavant lis traduzions di 
sis poesiis di Caproni) la piere di paragon, l'ispiradòr 
al e Pasolini, come che al dîs Cappello insom de ra- 
cuelte H me donzel, ma si trate, secont me, di un 
omac “dovût”, no dal ricognossiment di une pater- 
nitàt. Prime di dut pe diference dai contignúts, ma 
ancje pe lenghe che Cappello al dopre: il furlan di 
Pasolini al jere une creazion leterarie, la dimostra- 
zion di une tesi; il furlan di Cappello alè une vore 
plui vif, si viót che lui il furlan lu fevele, ancje se tes 

poesiis al e clár il lavór di “elevazion” de lenghe che, 
di lengac di ogni di, al devente lengac di poesie. 

Si cjatin ancje peraulis póc dopradis, o peraulis di 
derivazion leterarie e cualchi volte ancje peraulis in- 
ventadis di plante sù, ma in ogni cás il lessic al è 
coerent e ancje lis peraulis gnovis a son ben inseda- 
dis te lenghe. 

Tal libri Dittico, che al è componút di dós parts, une 
furlane e une taliane, si palese la impuartance de 
scriture furlane di Cappello, parce che lis poesiis fur- 
lanis a son une vore plui bielis, plui musicáls di chés 
talianis, che púr a son stadis preseadis une vore. 

E in chés furlanis al e clár il pinsir, la poetiche di Cap- 
pello, che al sint di jessi ni ca ni la/ ...cence tiere e 
cence cil, ...trimant al vivi, / come l'aiar ator ator di 
un sbar (Scrivi lune) e ancje lis sòs sperancis dispera- 
dis come in Imniò, dulă che “inniò” al val indica, come 
che al dis Pierluigi, il pais dai siums e des chimeris. 
Cappello al crót intune poesie che e ven fúr di un 
lavòr costant di ricercje e di lime, ma un pòc par vol- 
te si è diliberàt des gabiis metrichis masse strentis di 
cualchi sò composizion taliane e al mostre dute la sô 
capacitàt leterarie tal doprà il furlan soredut te poesie 
Rondeau, dulà che al dopre la struture di un compo- 
niment musical une vore di mode tal Sietcent, cuntu- 
ne ‘riprese’ che e torne in ogni strofe, par cjantà 
l'amôr in cheste lenghe nude e in nissun puest. 

Lis poesiis furlanis di Pier Luigi Cappello a son la cla- 
re rispueste a chei che a disin che il furlan al è do- 
me une lenghe di stale e di ostarie e la dimostrazion 
che, a savê doprále, ché furlane e je lenghe di poe- 
sie, e di poesie alte. 

Inniò 


Pier Luigi Cappello 


E cuan' che tu sarás za muart, ma 
muart 

Chés tantis voltis dentri une vite 

che a si à di murî, alore slargje ben i tiei 
voi 

a la cjavece dal sium 

e clame cun te ogni bielece che a ti 
bisugne 

e intal respîr di chel mont, met dentri il 
to: 


cjamine pir cun pits lizérs e sporcs 
come chei di chel che sivilant al va par 


strade 
ma tant che cjaminant su un fil di lame 
fine 


e al indulà che tu i domandis 

lui, ridint, a ti rispuint 

cence principi o pinsîr di fin: 

“Jo? Jo o voi discole viers inniò”, 

i siei voi il celest, pituràt di un bambin. 

Rondeau 


Pier Luigi Cappello 


Cun cheste lenghe nude e in nissun 
puest 

ni mai viodút in lûs di nissun voli 

se no dai miei cjalant i tiei celescj 

jo mar o clamarès chel to celest 

tiscjel il lum dal to tasé forest 

e primevere il solc lunc dal to pet; 
cjalantti, inte buere di me che e cres 
falchet sarès se no tasès cjalantti 

in cheste lenghe nude e in nissun puest. 


In nissun puest amôr ma nome in chest 
L'amôr ti disarès che al è taront 

l'insom e il sot lidris e zime in rime 

e intal clarôr sul fil da la tô schene 

crît il clàr de lune clare compagne 
bielece son li' mans strentis in trece 

li' més li’ tós e intor il braç de gnot 

che a si davierc in liis, nuliniti, e in 
blanc 

in nissun puest amór ma nome in chest. 

Storie vere 
une vere storie 


Gianfranco Lostuzzi 


E une sabide di sere dal mês di otubar di za 
agns, tor undis e mieze, o tornavi a cjase cu la 
mê femine dopo jessi stàts a viodi un cine a Palme. 
Intal vialut prime di jentrà intal nestri curtîl, o viodin 
un om cuntun baston in man che al tornave indaúr. 
Nus fás cjapá cuasi un spac. Rivât denant de puarte 
di cjase mi inacuarç che il gno cjanut nol è: o pensi 
subit a chel om.... O torni a meti in moto la machi- 
ne e o lin a cirîlu: lu cjatin e, viert il fignestrin la mê 
femine, intant che chel al cjaminave, e scomence a 
fâi domandis. I domande ce che al faseve li, cemút 
che al jere rivât in chest lac. Lui i rispuindeve alc che 
no si capive. Ben, o ziri la machine e o tornìn a cja- 
se: tal curtîl al rive corint il cjanut a fânus lis fiestis. 
Inalore o vin capît che chel om no i veve fatis male- 
graziis. Cjapàt a compassion ancje parcè che al jere 
ben vistút e nol pucave di vin, o torni a meti in mo- 
to la machine e o torni li di chel om, che intant al 
veve fat un biel toc di strade. Pensant che si fos 
pierdút lu cunvine a butà vie il baston e a montà sù, 
par puartàlu dai Carabinîrs di Tor, a cinc chilometris 
di li. 

E intant il timp al passe... 

Riváts in caserme, o suni il campanel: dopo un pòc 
al ven für un carabinîr e i conti che o vevi cjatàt che- 
st om a torzeon pai cjamps. Nus fas jentrá e al sco- 

mence a fài domandis: al jere cence documents, al 
diseve di vê otante agns, e al domandave a repeton 
di podé durmi intal coredór parce che al veve sium. 
Stant che mi faseve dúl e la ore tarde, ancje jo i pro- 
pon al carabinîr di metilu a durmî inte preson par 
cumò. Doman di buinore o varessin cjatade une so- 
luzion plui biele. Il carabinîr mi rispuint che nol po- 
deve metilu in preson parcè che nol veve fat nuie di 
mal. Ben, mi volti viers dal om e i dis di dài un rip 
inte gjambe al carabinîr, che si zire di brut e mi cri- 
de di stà atent a ce che o fasevi parcè che mi varès 
metút me in preson. E mi ordene di tignilu jo! 

Tra un tire e mole o vin resonát su chel puaret che 
al podeve dome jessi scjampât di cualchi Cjase di ri- 
covar. Il carabinîr al telefone a Cervignan, po a Pal- 
me e po a Sant Zore e propit culi al mancjave un om 
che nol jere tornát dentri. Vie “radio mobile” al cla- 
me i carabinîrs di Sant Zorc di Noiár par che a ve- 
gnin a cjolilu, ma i rispuindin di jessi impegnáts. 

E stant che o jeri dentri zaromai inte facende i par- 
feris di puartalu jo. 

Riváts a destinazion, dopo vé sunát a lunc il campa- 
nel de Cjase di ricovar e spietát un biel toc, e rive la 
custode. Nus domande cui che o sin prin di vierzi- 
nus, po dopo véi dite che nus mandin i carabinîrs, 
jentráts, nus cjale ben e no mál e mi dîs: “Mi mancje 
un om, ma nol e chest!” 

Mi dis che no văl vélu e di tignimal! 

Intant chel om al jere simpri plui strac e al doman- 
dave une cuviertute par durmî li che al jere. 

O provi a insisti cu la custode par che lu tegni: e je, 
nuie di fà, parcè che e veve pôre che al fos impestàt 

e che la epidemie e podeve slargjási par dut il Rico- 
var. Orpo, e jo che al jere un biel p6c che lu reme- 
navil?! 

Par un lamp di misericordie, la siore si decit di te- 
lefonà al Diretór che i ordene di tignilu e di metilu a 
durmi ma intune cjamarute isolade. 

Saludáts ducj, o monti sù su la machine par tornà a 
cjase, ma mi fermi inte ostarie in face al cjamp di ba- 
lon a bevi dós *prugne"...par disinfetàmi: e batevin 
tré! 

Tal doman o telefoni al Ricovar di Sant Zorc di Noiár 
e mi disin che chel om al mancjave dal Ricovar di 
Sant Vit dal Tiliment. 


Sclesis 


Vigji Mestroni 


Si son cognossúts par Internet, si son scambiáts la fo- 
tografie e si son dàts apontament intun cafè. Jê e ri- 
ve miezore dopo. 

“O soi rivade tart, ise vere?” 

“Eh, sì: tu vevis di rivà l'an che tu âs fat la foto!” 

I flors dal prat 


Mario Martinis 


Mi smeni, mi preocupi, o soi plen di baticúr 

o pensi al timp che mut al scjampe cence polse, 
a chest mont ch'al zire simpri plui fuscât, 
un'emozion mi cjape e subite dopo e smamis 

o fàs, mi remeni, mi volti, o cor inte societàt 
ma o viôt che ancje cence di me dut al è stabilît 


o soi marumit par chest ancje dopo bogns risultàts 
dentri di me o cjati dome vueit e dül di vivi, 

o pensi a cemüt ch'al jere prin e ch’ al sarà dopo, 
mi conturbi e 0 voi a font tun màr di remenament, 


podopo o cjali d’incjant a miàrs i flôrs dal pràt 
petenáts dal aiar e che no pensin a nuie 

ma a gjoldin tal colór il soreli dal dì lusint, 

al passe il falcet e nissun di lór si cure 

doman al lôr puest 

altris flôrs a saran cressüts in premure 

I trenuts 


di Dari 


Roberto Meroi 


n ché dì al cjapà la decision di tentà la ultime cjar- 

te che forsit i restave a disposizion. La ultime spe- 
rance di podé rompi chel cercli di solitudin che al 
strenzeve la sò vite e che, an daür an, al deventave 
simpri plui strent, simpri plui insopuartabil. L'amôr 
di une femine, la pás di un fogolár, la gjonde di un 
fi, a jerin deventáts par lui un claut fis. Al veve une 
grande smanie di dut chest. Però al jere ancje con- 
vint di no podéje fà: che mai e po mai al sarès rivát 
a fà deventà realtàt il so sium. 
Il drame che al viveve al jere chel. Obleát de sò vo- 
re di picule rapresentance di calcoladòrs IBM a fâ la 
spuele ducj i dîs di Cormons a Sacîl, cence amiciziis, 
za di timp si jere butát tal modelisim. Trenuts ele- 
trics, machinutis, aeroplanuts e barcjutis in miniadu- 
re, a jerin deventáts i soi amís plui sclets. In chest 
mút, cence visási, al jere rivàt dongje de cuarantine. 
Fi bessól, al jere la crós de viere mari, vedue e ma- 
lindade. “Almancul che al cjatàs une e che mi les fúr 
dai tabars!” e jere la sperance che, par solit, la pua- 
re femine e pandeve a cui che i domandave gnovis 
dal fi. 
Par ogni bon cont, Dari Bisel, rapresentant di calco- 
ladórs IBM, chel dopodimisdi al cjapà sù dut il co- 
ragjo. Al cjole la guide dal telefon di Triest e al te- 
lefonà al numar de agjenzie “Cúrs di bessói unisi”. 

L'incuintri al fo metút par sabide vot. Dilunc dal trat 
in tren di Cormons a Triest, Dari (il so vér non al 
sarès stàt Elodari, ma sò mari no lu veve mai clamât 
cussì) al imagjinave la só fantate ideal, chê che al 
bramave di cognossi par miec de agjenzie. “Lis mu- 
lis triestinis - al pensave - a son scuasit dutis biondis, 
tant che mi plás a mi: di sigúr lu sarà ancje la mé. 
Une musute di pipine, ma se invezit le ves di sgaie 
no mi displasarès nancje pal trê di copis!”. 

E cussì indenant cu la imagjinazion: “Mi plasarès che 
e fos une fantate ben in cjar, cun bielis tetis, inamo- 
rade, cjalde e che e cjapàs jê la iniziative. O varès 
gust che mi des cuatri fruts: une femenute, un ma- 
scjut e altris doi, magari zimui. Se e je za a vore, nuie 
di miór. Po dopo sperin che e sepi cusiná ben, pi- 
tancis sauridis, plats apetitòs, pes di dutis lis cua- 
litáts...". 

Une volte che il tren al fo rivàt in stazion a Triest, 
Dari al veve piturade la sô femine fin tai plui picui 
particolàrs, cun tant di rincjins, cotule rosse, scarpis 
di vernis, cjaminade legre e ongulis bielis lungjis. 
La agjenzie *Cürs di bessói unisi" e jere al ultin plan 
di un vieri palac dal Borc Taresian, cence assensór, 
scjalis scuris e fredis, puce di mufe. A vierzi al vigni 
un vieli cuet, che al fasè di moto a Dari di spietà 
dentri di une stanziute. Sintàt tun cjanton, al jere un 
om cu la barete a cuadris e il cjàf sbassat. Dari, da- 
spo dis minüts di imbarac al cirì timidementri di 
butài la peraule. “Saial” i rispuindè chel altri “a son 
za siet mês che o spieti, ma o soi disfortunát. E, for- 
sit par justifica il parce de sò disfortune si gjavà la 
barete a cuadris, mostrant la coce spelade. “Si tache 

cul sborsà für cinccent euros pe iscrizion che e val 
dut l'an. Daspò, lôr a mostrin la tô fotografie aes si- 
gnorinis e chestis, se tu i plasis, ti telefonin. A mi, 
magari cussì no fin cumò mi à telefonat dome une di 
Palme, cincuantedoi agns, divorziade cun trê fis ma- 
scjos. Chei de agjenzie a disin che i vâl pazience che 
vué o doman o cjatarai ancje jo la scarpe juste...”. 
L'om al tirà sù il cjaf e si inacuarze di jessi di bessól 
te stanze. Dari al jere za a Cormons, denant dai soi 
aeroplanuts, des sós barcjutis, des sós machinutis e 
dai soi trenuts eletrics. 


Lu a dite 
cjossul... 


Altan 


“Mame, jo soio nassude cul parto indolore?” — “Si, e 
o profiti par visàti che chè e je la uniche sodisfazion 
che tu mi âs dat, fin ore” 

Pai nestris fogolars 


Giannino Angeli 


A planc, a planc 

si stude 

l'ultime vite 

dal ultin partigjan. 
Cun lui 

al si slontane 
ancje chel ciul 

di libertàt 

cressüt tai crets 

e tai tamars 
sessant'agns fa. 

Al mür un om. 

In cent e mil van, 
ma ché flamute 
piade sot de néf 
tun fogolàr 

sôl e lontan 

e art cumò par ogni borc 
e come in ché volte 
e pant a ducj 
l'impegn di puartà 
lens in malghe 
par mantignisi vive 
di fuarce e di ricuaris. 

8 Cemòt che al è nassút 
pais di Barlete 


Antonio Pierro 


o student dal cors di furlan o soi origjinari da la 
Pulie, nassùt a Canose di Pulie e vivút par tancj 
agns a Barlete. 
Ma intun moment da la mê vite o ai cjapàt la deci- 
sion di vignî a stà in Friûl. 
Mi ricuardi simpri da la citàt di Barlete parcè che li 
o ai vivüt par tancj agns cui fruts e cu la femine, cus- 
sì us conti un póc la sô storie. 
Barlete e je dongje da la fin dal flum Ofant, naviga- 
bil par un biel póc. 
Une volte nol jere nie a Barlete, al jere un cjamp di 
artesans che dai país da la Pulie che no son sul mar, 
navigant sul flum a rivavin fin sul màr par comercià 
cun ducj i popui dal màr Mediterani. 
Cul timp i artesans che a stavin par lavór a Barlete a 
an fat di un cjamp un picul vilag che dopo al è de- 
ventàt une grande citàt cuntun biel puart. 
Te Ete di miec al è vignút Fidrì II che al à fat un biel 
cjastiel propite sul màr. Cumò tal cjastiel e je la sede 
da la biblioteche comunal. 
Po e je stade une sfide tra Talians e Francés, ta la 
vuere tra France e Spagne. Tredis cavalîrs comandáts 
di La Motte a sfidarin tredis Talians comandáts di 
Etore Fieramosca e a vincerin i Talians. 
A Barlete e je ancje une statue alte cirche cinc me- 
tris, Eracli si clame, che e je il simbul da la citàt. 

La storie e dis che la statue e je stade cjatade tal mâr 
dopo di un naufragji di une nâf che di Rome e lave 
in Turchie. Eracli al jere un imperadôr dai Romans. 

E je ancje une storiute che i nonos a contin ai fruts 
su Eracli. 

Eracli al jere il plui grant om di Barlete e cuant che 
la citât e jere in assedi dai Francês, i barletans a man- 
darin fúr da lis muris Eracli, vaint. I Francés a do- 
mandarin a Eracli parcè che al vaive; al rispuindè 
che al jere stât mandât vie parcè che al jere il plui 
picul di Barlete. I Francês a cjaparin pôre e daurman 
a gjavarin l'assedi e a lerin vie. 


Sclesis 


Vigji Mestroni 


Ce biei müts di dî che al à il furlan! “Cui isal chel go- 
but che tu ás saludát?” “Al è gno cusin dret.” 

Il gno paeis 


Mario Milanese 


Varietàt furlane di Manià 


Di te mi mancjin 
i rumours da li uficinis 
dal favri ch'i àn marcât la storia... 


Vecjus batifiers 
cui sios mais 
spacavin il cidin 


mots da l'aga dal Colvera 
cu la roda sdintada dal timp 
i colps ritmics, 


sempri vualivàts, fata an 
la storia dai curtîs al gno Paeis 
conussüts pardut il mont. 


Un dolç sussür 
da l'alba al tramont 
insumiâmi la not... 


Culinis valadis borcs 

cjasis dai vecjus paioi 

dulà seiso finidis... 

Mi pensi di vualtris 

da la mê zoventüt 

dai trois conossevi ogni clap. 


Dut 'l era clàr 

nomi la vita un segret 
tra il vert e i flours... 


Son tantis li robis di te 
che mi puarti ‘ntal cour 
no son nomi i monts, l’aria frescja 


il ricuart da la mê zoventüt 
un sum ch'al si ripet...mai pierdút 
un sum ch'a nol mour... 


Lontan di te i soi comi malàt 
no sai si ti capis 
il parce ch'i soi tornât... 


Di te mi mancja encja il vint 
chi dal Büs di Colvera 

al ven jù soflant... 

a cjatáti i torni ogni tant. 

Sant Zorç 


Mario Martinis 


ntai ultins dîs di avrîl la primevere si impon dal 

dut, par vie che la gnove stagjon e je za rivade a 
mieze strade, lis zornadis a son lusintis e sot il cjal- 
dut dal soreli, aromai sflandoròs tal cîl di setentrion, 
la nature si è sveade dal dut, tant che l'om al sta daúr 
aes voris dai cjamps. Inte tradizion popolár la “mie- 
ze primevere” e vignive sacralizade, come ogni altri 
moment stagjonál di fonde, cun fiestis di sants che a 
“vuardiavin” sul “divisori” de stagjon. In chest cás sul 
colm de gjerminazion vegjetàl al à cjapàt grant valòr 
tal calendari Sant Zorc (23-IV), il cavalîr che al vince 
il grant sarpint (alegorie di une figure di soreli che e 
vinceve la ombrene, celebrade in chest timp di vito- 
rie de lús sul scúr). 
Zorg al è muart martar dilunc lis persecuzions di 
Dioclezian e di Massimian a Lyde, in Palestine, viers 
il 303 d. d. C. e il so cult si slargjà cetant a soreli jevát 
e a soreli a mont, tant di deventá ancje il patron de 
Inghiltere. Di lui si sa dome chest, il rest al e liende, 
une liende che e à vút straordenarie fortune no do- 
me inte leterature ma ancje inte art. 
La famose storie di Zorc che al cope il drác, che e fo 
origjinade a soreli jevát, e deventà une vore popolàr 
a soreli a mont traviers la Legenda Aurea dal Vara- 
gine. Daspò vê copàt il dràc (che, come che o vin 
dit, altri nol è che il simbul de ombrene cuintri la lús, 

impersonificade dal stes Zorç) e liberát il país e il du- 
lintor, Zorc al invida la int di chel lc a convertisi al 
cristianisim, a proviodi aes glesiis, a onorà i predis e 
a fà oparis di caritàt. Come che si po capî, si che 
duncje, si trate di une des tantis metaforis e alegoriis 
de antighitàt che a esaltavin la eterne lote dal ben 
cuintri il mál e la vitorie finál dal ben. 

Zorg al començà a sei cognossút in Inghiltere a parti 

dal VII-VIII secul, come che al risulte dal Martirolo- 

gio di Beda e dal Martirologio Inglese di Oengus, 

par sei daspo tornát a cjapà sù al timp des Crosadis 

e deventá protetór dai soldáts. Il sinodi di Oxford 

(1222) al proclamă il di di Sant Zorc sicu fieste 

minór, intant che Eduart III al fonda l'Ordine della 

Giarettiera, pal cuál e fo tirade sù la sflandorose ca- 

pele di Sant Zorç a Windsor. Tal 1415 il vescul Chi- 

chele al puartà la fieste dal sant a solenitàt. Il cult 

dal sant che al vincè il dràc al ve il so pic ae fin de 

Ete di Miec, cuant che ancje Vignesie, Gjenue, il 

Portugal e la Catalogne lu faserin l6r patron, in 

cuant che al rapresentave i ideâi de cjavalarie cri- 

stiane, mentri in Inghiltere il dì de sô fieste al vignì 

conservàt parfin tai calendaris protestants. 

Intal teritori de Republiche di Vignesie, la fieste di 

Sant Zorc e jere une impuartante “scjadence juridi- 

che”, mentri inte Slavie furlane e faseve di confin tal 

calendari, tant che se si sintive un ton prin di che- 

ste date al vignive consideràt “vecjo”, mentri se si lu 

sintive daspò al dave indicazions su la stagjon a vi- 

gni. 

La sô popolaritât e vigni mancul cu la invenzion dal 

polvar des cartucjis e la diminuzion de conseguen- 

te impuartance de lance e de spade intal ambit mi- 
litàr e daspò, in Europe centràl, cu la Riforme, ancje 
se in Inghiltere al rivà a mantignî il so lusòr. Al è pa- 
tron dai soldáts a cjaval, arcîrs, armarúi, e al fo in- 
vocât cuintri la gjandusse, la levre e la peste. I fo 
dedicat ancje il mar di Irlande che si clama “Canal 
di Sant Zorc”, secont une version tarde de só lien- 
de, che e diseve che lui al jere rivàt in Inghiltere par 
vie di már. Propit pe grande popolaritàt di Sant 
Zorc, la só fieste e je stade mantignude, ancje se co- 
me facoltative, intal ultin calendari eclesiastic ro- 
man, in vigór dal 1970. 


LU a dite 
cjossul... 


Mark Twain 


Mi plasarès il Paradis pe clime, ma l'unfier pe com- 
pagnie. 

Zuan Pauli Secont 


il gno Pape, 


un grant Pape 


Laurenzian 


P: canais de mê gjenerazion, il Pape al è stât do- 
me lui: chel om grant e fuart vignût di cussi lon- 
tan, sclâf di Polonie, cuntun non tant dificil che 
nancje i cardinài che lu vevin elezùt no savevin 
cemút scrivilu: Wojtyla, Bottiglia, Butilie? 

Ti àn dit di cambia lis robis e puartà la Glesie tal tierç 
milenari e tu lu âs fat. 

Tal non: Zuan, come il beat Zuan XXIII, il Pape 
“bon”, e Pauli, come Montini, cul stes non, il dopli 
non che al veve Pape Luciani. 

Te prime benedizioni: “Spero mi corriggerete!” 
Cemút, di cuant in ca si po corezi il Pape? 

E ancjemò te predicje de messe di insediament: “No 
stait a vê póre, vierzét, anzit spalancait la puarte a 
Crist!” une declarazion, un program di pontificát. 
Cjàr Zuan Pauli, cumò che tu nus ás lassáts si sintin 
plui sôi, come se nus ves lassât un nono, un vecjo 
barbe, di chei che ti vuelin un grum di ben, che a 
san dati un scapelot e une pidade se tu âs fat cual- 
chi fufignade, ma subit dopo a son bogns di dati une 
cjarece. 

O vin ancjemò il ricuart di chè domenie di buinore 
dal Mai 1992, in Zardin grant a Udin, e di chel “Man- 
di” che tu âs dit a ducj i zovins furlans, cuant che tu 
sés vignút in Friúl. 

E ancjemo, cu lis zornadis mondiáls de zoventút ti 

sin vignúts daúr par miec mont: di Czestochowa in 
Polonie, tal 1991, fin a Parîs in France tal 1997 e a 
Rome tal 2000. 

O pensavin che cu la tô crodie dure si saressin 
cjatàts indaúr a Colonie cheste istàt, ma il Signôr cus- 
sì nol à volût! 

E cussì nol è stàt ...Cun Gjo Zuan Pauli! 

Benedet XVI: _ 
Benvignut! 


Laurenzian 


Vocabor Benedictus. 
“Mi clamarai Benedet.” 


Non impegnatif: Benedet come il Patron de Europe, un 
pape che al viòt adalt, Benedet come il Pape che nol 
voleve la vuere, bon auspici par chest mont plen di 
conflits e tristeriis. 

E Benedet che tu sedis, cun dutis lis cuistions che ti 
spietin. 

Cuant che tal Avril stàt i cardinái ti àn elezút Vescul di 
Rome, la Glesie e à confermât la sò storie e la sò tradi- 
zion che a van indenant di doi mîl agns: muart un pa- 
pe, si fàs un altri. 

O vin ancjemò tai voi il dì de tô elezion: “Umil servidòr 
de vigne dal Signòr” tu ás dit. 

Todesc di Gjermanie, sorestant di chè che e fo la in- 
cuisizion romane fin a ché altre dì; ma ce vuelial dî ce 
che tu jeris fin ir? Cumò tu ses Pape e di ce che tu fa- 
saràs di Pape tu saràs judicât. 

Tu saràs un Pape mancul “torzeon” di Zuan Pauli, ma 
o cròt che ancje tu tu savarás vierzi il cir e il sintiment 
cu lis tós peraulis, salacor plui dificilis ma che a saran 
modons pe cussience, cence compromès: dentri o für, 
blanc o neri. 

Che al sedi Pascuin o cualchi altri bulo a clamáti come 

un cjan, tu tu sés Pieri, “Sierf dai Sierfs di Diu” e di chés 
robis tu varàs di gloti avonde. 

Va pe tô strade, cjape la tô cròs e o larin indenant in- 
siemit o, almancul, chei che àn voie di vignîti daùr a vi- 
gnaran. Bon pro, Benedet! 

Cun anda di puiera 


Giovanni Maria Basso 


Furlan di Orsaria 


Musuta sivila, 

dos barburissis i voi, 

e una bocjuta di cjariesa 
ch'e riducava ne si, ne no. 
Cjavelada lungja una mia, 
ch'e jé la sdandea 

cun anda di puiera. 
Cjamesa cenca botons 
Ingropada denant via 

ma ch'e lassa 

intindi... robonis. 

Un stric di cotuluta 

ch'e palesa dôs gjambis 
robadis a un... turnidôr. 
In chel simitun 

si miscliça dut; 

el caligo del soreli, 

la timideça de luna 

e la frescjura de rosada. 
Chel svuarbavoi di fantata 
a torseon pe sagra, 

tei cjaps dei zovins 

e fas stragjos di... votis! 

Vif la vite 


In onòr di Mari Taresie di Calcute 


Ilva Simonit 


La vite e je une fortune, cjapile. 

La vite e je une bielece, contemplile. 
La vite e je un paradîs, tegnilu a cjàr. 
La vite e je un sium, inverilu. 

La vite e je une sfide, frontile. 

La vite e je un dové, falu. 

La vite e je un züc, zuilu. 

La vite e je une zoie vent cure. 

La vite e je une ricjece tegnile cont. 
La vite e je un amôr gjoldilu. 

La vite e je un misteri, scuvierzilu. 
La vite e je une promesse,  mantegnile. 
La vite e je un marum, mandilu vie. 
La vite e je un cjant, cjantilu. 

La vite e je une lote, acetile. 

La vite e je un riscli, riscjilu. 

La vite e je une gjonde, mertile. 

La vite e je LA VITE, PARILE E DIFINDILE. 


AVRÎL 92 


Ricuart 
 infanzie 


C ché di scrivi un ricuart de infanzie, mi è tornát 
iniment un fat di cuant che jo o vevi cuatri agns. 
Si jere dal 1948 e in ché volte jo o vivevi a Triest, 
dulà che o soi nassút. 

Chei agns no jerin cuiets. Al jere póc che e jere fini- 
de la seconde vuere mondial e la citàt e jere amini- 
strade dal guvier angli american. Scuasit ogni di si fa- 
sevin *dimostrazions" vie pes stradis de citàt. Gran- 
de part de int e voleve tornà sot de Italie. Une picu- 
le part e prudelave pe Jugoslavie e infin ancjemò 
une tierce part e varès vüt miór che la citàt e fos re- 
stade indipendente. 

Si che ogni di, jo, frut, o sintivi discuti cun vivór i 
grancj, di Talians, Slovens, Scláfs, Inglés e di Ameri- 
cans. Par me il mont al veve dome chestis naziona- 
litáts. 

Fintremai che une matine une siore di marilenghe 
slovene, che e jere a stà dongje de mé cjase, i do- 
mandà intal classic dialet triestin, a une altre siore ta- 
cade de sò cjase: “Lei, siora, che la xe Furlana, come 
la usa cusinar?" Jo o vevi slungjadis lis orelis parce 
che o vevi sintude une peraule gnove: “Furlana”. 
Insom de conversazion, jenfri lis dós sioris confinan- 
tis, o domandai ae prime siore: *Cossa vol dir Furla- 
na?” E jè mi rispuindè “Vol dir che la vien da la Fur- 
lania!” E jo dibot: “Cossa xe la Furlania?" La siore e 

pensà sù par un pôc e daspò e zontà: “Xe una zona 
dopo Monfalcon; ma a dir la verità, no so quasi nien- 
te dei Furlani!” 

La mé curiositàt sui Furlans e finì cussi. O vevi do- 
me capit che a dutis lis soreditis nazionalitàts o vevi 
di zontà chê dai Furlans. 

Dal sigúr, in ché volte, jo no varès podút strolegà 
che une di o sarès vignüt a stà in “Furlania” e che o 
varès cognossút un popul e une culture, di une ban- 
de cussì dongje gjeografichementri a Triest, e di chê 
altre ancjetant foreste inte sò identitàt e storie. 


Sclesis 


Vigji Mestroni 


Ben becát sot di une ale, Fonso seglár al jentre clo- 
teant in Anagrafe: 

“Bundì, sioruts. Scusait, savéso; ma mi son nassúts 
doi zimui e o sarès vignút a dâju ju.” “Parcè fevelial 
di sioruts? Jo o soi bessôl, ca.” “Ah, sì? ... Alore che 
al scusi: al è miór che o torni a controlá” 

Pistums 


Roberto Meroi 


“So SOS, Acuile grise e clame Lôf birbon”. “Lòf 
birbon al rispuint al SOS di Acuile grise e al cor 
in so jutori. Lët birbon si mangje dute cuante Acui- 
le grise. Ammmm...” 

De bielece di siet agns, ven a stái di cuant che al 
jere restát vedul, Parchitet Ardît Content, in confi- 
dence Lôf birbon, si “mangjave” Delaide Tacs, in 
confidence Acuile grise. Al jere stàt il so vieli com- 
pagn di studis universitaris a Vignesie, l’architet 
Pauli Gjat, sorenomenát Mandingo, playboy de 
Pordenon dai agns Otante, a fàje cognossi une se- 
re daspò di une partide di balon tra vedrans e ma- 
ridáts. 

Ardît e Delaide, ducj i doi za passáts i “ante”, a ve- 
vin simpatizát a colp. Jé si jere inamorade dal nás ae 
ponte di lui. A lui lu fasevin deventá mat lis cjalcis 
neris e i tacs a gusiele di jè. La lór union e jere fan- 
tastiche. Al jere, jenfri i doi, dome un picul neu: jé e 
adorave cusiná plats tradizionái furlans; lui no ju po- 
deve sopuartà, o miór nol rivave a digjerîju scuasit 
mai. 

E pensà che in ocasion dal prin invît a cene a cjase 
sò, Delaide i veve preparàt dutis pitancis ae furlane 
vie: sivilots cul salam, luianie cul vin blanc, verzis cu 
lis cuestis, frico di patatis, par sierà cu la tipiche gu- 
bane. Ché volte, Ardit al veve mangját dut fin a 

sglonfási, fasint dispès i compliments ae coghe e do- 
mandant ancje il bis in ocasion dal frico. 

Ma chei timps a jerin aromai lontans e a ‘nd jere pas- 
sade di aghe sot dai puints! E po Ardît nol veve tant 
gust di impensàsi di chê serade, ancje parcè che 
propit ché volte Delaide i contà di jessi maridade. 
L'om di Delaide al veve cuindis agns di plui de fe- 
mine, cuindis centimetris di altece di mancul e cuin- 
dis laboratoris, sparnicáts un pôc dapardut pe 
regjon, pe lavorazion dal marmul pes lapidis. 
Delaide e amave Ardît cun passion, ma no intindeve 
lassá ni l'om ni il fi ni la madone che e tignive in cja- 
se. Cussi a jerin siet agns che Delaide e passave lis 
gnots, i fins setemanis e i dís di feriis un póc cul om, 
che jé e clamave Gneurut, e un póc cun Ardît, che 
jê e clamave, come za dit, Lôf birbon. La só uniche 
póre e jere ché di no dismovi la gjelosie di un o di 
chel altri, cul scambiá i nons di bataie. Robe cheste 
che, par disdete, i capitave dispès, soredut tai mo- 
ments di plui grande intimitát. 

Cul passá dal timp, Ardít Content si jere adatát ae si- 
tuazion al pont di jessi in pratiche deventát ami dal 
om di Delaide. Fintremai che, une brute sere, tra LÓf 
birbon e Acuile grise dut al fini. 

Delaide e jere lade a cjase di Ardît cuntune idee che 
le faseve fremi di dîs: fà imparà al so amant la rice- 
te dal pistum, antic dolç furlan, pòc cognossút ma 
bonissim. Si tratave di fà disdurî siet grams di pignúi 
pestàts, siet grams di cedrins, cent grams di zucar, 
une pontute di canele in polvar, un flic di spongje 
disfade, un póc di sal e mieze tace di brút di purcit. 
AI sarès saltàt fúr un bombon ecelent. 

Delaide e veve za comprát dut ce che al coventave 
e puartàt un grumalut colór di rose cuntun curisin 
ros pal gnüf cogo. 

E saltà fúr une barufone tremende. Al svolà di dut: il 
grumalut, tocs di pan, un pac di spongje, sedons, 
plats, pignatis, tacis... Ae fin dal match, ven a stài 
dopo di un pàr di oris, dut al jere finit. Di fat di chê 
dì Delaide Tacs no metè mai plui pît in cjase di Ardît 
Content. 


LU a dite 
cjossul... 


Dudley Moore 


Un zovin si presente par un puest di vore. Il siôr lu 
scuadre: “Mi serf une persone svelte, sgaie, e cun 
buine volontàt di lavorà” “Po ben; se al mi assum lu 
judi a cjatàle!” 

Tiere 


Franca Mainardis 


Si sfilie in rossis aglains 

un cil sanganát di setembar, 
ch'al lasse par olme trimante 
la smavide lüs di un barcon. 
E tas, la tiere, te ore di perle, 
sbassade a paidî i siei torments; 
e sclice, cun déts ruspiòs, 

un pugn di misteris profonts. 
Intant che la gnot s'inglemuce 
parsore la mont, tal cidin, 

il vint al ingrume sperancis 
jemplant i cjantons dai curtii. 
E polse, la tiere, e plate 
salustris di aurore a vigni, 
intant che la gnot e distire 

un neri mantil di vilût. 

A proposit 
cors di furlan 


Maria Colombo 


As chest an o soi rivade a la fin dal cors di len- 
ghe furlane, ven a dî, pai furlans, la “Marilenghe” 
cun dut il rispiet dal cás. 

Il siór mestri al è stàt brâf tes sós ricercjis, nus à fat 
cognossi il lavór di tancj scritórs che a àn vat scrit 
par furlan, cun tante grazie nus à fat capî la diferen- 
ce dal lôr mát di scrivi: cui in maniere licenziose o 
legre, cui in maniere serie, cui cun dolór, cui cu la 
fuarce dai siei ideài par no pierdi identitàts e valórs 
culturài de furlanetàt. 

Jo che no soi furlane, ma foreste, par chés che a son 
stadis lis vicendis de mê vite, cun umiltàt, o ai para- 
gonát la “Marilenghe” al gno dialet di divignince, tal 
sens di lenghe dai sintiments interiòrs, in müt di 
podé conta ce che jo o sint tal cür: amôr, dolór, no- 
stalgjie. 

Cussi a la stesse maniere, cuant che e ven sere e jo o 
sieri Pultin barcon di cjase, o saludi il mont che o las- 
si difúr, o cjali il cil pe ultime volte in ché dì e mi so- 
mee di jessi la Luzie di manzoniane memorie cuant 
che e lassave il so país: alore in cheste atmosfere di 
incjant, cjalant la Badie, cheste glesie e devente ché 
che mi à viodút nassi, plene di storie romantiche, 
preziose e biele; alore o torni picule, come cuant che 
o saludavi il cil cun mé none o cun gno fradi e in ché 
ore dolce si spietave la prime stele par lá a durmí. 

E cussì cuant che e je fumate e für dal barcon no viót 
lis monts che mi stan ator, in chê fumate protetore a 
son ducj i miei fis, pari, mari, fradis, nonos e vie in- 
denant: lôr a stan li e mi spietin, tant che al bastarès 
dome vierzi il barcon e cjapàju par man, alore a sa- 
ressin ducj cun me, ma jo no pues vierzi...al finirès 
il sium...al sarès masse dolòr... 


Robis cul cotul 


Tarcîs Muk 


A contin che Morat, president dal Inter di Milan e pe- 
trolîr fam6s, al vedi fat un afaron cul OPEC. Si cja- 
care dal 50% par om, ven a stài fifty fifty. Lór, chei 
dal OPEC, a metaressin il petroli e lui, Morat, i bi- 
dons! 

Ss. Filip e Jacum Apuestui 
S. Florean Martar 

Sant Filip 
Sant Jacum 


Mario Martinis 


econt il Vanzeli, Filip, che al jere origjinari di 

Bethsaida, su lis rivis dal lòt di Tiberiade, al de- 
ventà apuestul di Jesus Crist tra i prins, subit daspò 
l’incuintri di Jesus cun Zuan il Batiste e al fo chel che 
al convincè Bortolomiu a unîsi al grop. Cuant che i 
Grécs a mostrarin il desideri di incuintrà il Crist, si 
meterin in contat propit cun Filip, mentri i Vanzei 
nus contin ancje che lui al fasè a Jesus la famose do- 
mande di podé viodi il Pari dal cîl e che come ri- 
spueste al ve: “Cui che al viót me al viót il Pari”. Si- 
cu chei altris apuestui, ancje Filip al spietà il Sant 
Spirt aes Pentecostis. 
Oltri ce che nus contin di lui i Vanzei e i Ats, su Fi- 
lip si cjate une largje tradizion di crodincis. Par 
esempli si fevele des fiis di Jacum e des lôr vicendis 
inte Glesie primitive, che però cun ogni probabilitàt 
a son vignudis jù de confusion cul omonim diacun. 
La tradizion plui vicine ae veretàt e je chè che e con- 
te di Filip che al jere lòt a predicja il Vanzeli di Crist 
in Frigje e che al sarès muart a Herapolis, dulà che 
al sarès stàt sapulît. Chés che si ritegnin jessi lis sôs 
relicuiis a saressin stadis po daspò puartadis a Rome 
e sistemadis inte basiliche dai Dodis Apuestui, in 
origjine dedicade propit ai Sants Filip e Jacum. La sò 
fieste, celebrade adun cun Jacum, par antîc e vigni- 
ve fate il prin di mai, daspò e fo spostade ai doi e, 

cu la ultime riforme dal calendari eclesiastic (jentràt 
intal 1970) ai tré di mai. 

Jacum (clamât ancje il Minór par diferenziálu dal 
Maiór, fradi di Zuan l'evangjelist, celebrát il 25 di 
lui), al jere fi di Alfeu e ancje lui al deventà apue- 
stul di Crist, ma tai Vanzei si fevele pòc di lui. La sò 
part principàl e comencà daspò la Assension di Je- 
sus e daspò lis Pentecostis e e ven contade dai Ats 
dai Apuestui, ven a stài inte storie de prime Glesie. 
Dispès al è stàt identificât cun chel Jacum che al je- 
re fi di chè femine che e jere dongje dal Crist in 
cròs, o ancje cun chel Jacum clamât “fradi dal Si- 
gnór” che al fo testemoni de Resurezion dal Crist e 
dispes considerát il prin vescul di Jerusalem. Ciertis 
voltis al e stát identificát ancje cul autór de Epistola 
di San Giacomo. 

Si sa che Jacum al gjoldè di une grande considera- 
zion inte prime Glesie (e che al fo stimát ancje dai 
Ebreus), tant che Pieri, cuant che al fo liberát de pre- 
son dal agnul, al core propit li di Jacum a dai la gno- 
ve, mentri Pauli, daspo la conversion, tornát a Jeru- 
salem, si invia subit a cjase di Jacum par cjapà istru- 
zions. Di fúr di chestis no siguris identificazions, no 
savin in pratiche nuie di lui. Al semee che al sedi 
muart di bastonadis tal 62 d.d.C., come che simpri la 
só iconografie lu rapresente cuntun baston par folà 
il vin. 

Piligrin 
Sant Jacum di Galizie 


Luigi Piani 


L.. passade o soi lòt cu la mé famee a fa il 
“Cjamin di Sant Jacum di Galizie”, no a pit, ma in 
biciclete. 

O soi rivât cu la machine e cu lis bicicletis parsore 
fin in France, a Saint Jean Pied de Port. Di li o ai sco- 
mencát il viac. 

La prime tape e je stade tant dure che mai parce che 
e jere dute di rive sù par rivà a Roncisval, in Spagne. 
O ai pedalát dut il dì e la sere o jeri propit strac, ma 
cuntune biele durmide intal gno sac a pèl intun ostel 
mi soi preparàt pal dì dopo. 

E ogni dì cussì, cori in biciclete vie pal dì e la sere 
une doce e une durmide tai ostei pai piligrins. 

O soi passàt par Pamplone, Estele, Burgos.... e tancj 
altris paîs. 

E intant, finalmentri, o soi rivàt a Sant Jacum di Ga- 
lizie, che al jere tant biel e antic. 

La glesie di Sant Jacum e jere grande e plene di int 
pe messe, cul grant turibul che al svolave sui pili- 
grins. 

Chest viac mi à plasút une vore e o ai tignút la cape 
di Sant Jacum che ducj i piligrins a an di vé. 

La ciandeluta 


Mirella Gaspardo 


Fevelada di Dursinins di Sot 


Planin a ghi diseva: 

- Ventu, ch'i zin a metighi ‘na 
ciandeluta a la Madona? - 

La frututa a faseva di sì cul ciaf 

e duciu' i ris a ghi balavin ta la musuta. 
La man granda a compagnava chè 
pissula tal sen da la crous. 

- Mandigbi un busson a la Madonuta! - 
La nina a si tociava la buciuta e a 
alsava duti’ dos li’ manutis. 

La nona a si la strenzeva a fuart tal 
cour, tai vui na preghiera. 

“Ti prei, Madona benedeta, ch'a cressi 
buna e in salùt...” 

Il Mestri 
Candot 


Giuditta Fabbro 


1 stave a Daupe e la sò cjase e jere cuasi tacade 
a la mé. Mi faseve un póc di sudizion a viodilu a 
cjaminà cussì dret, cuntun pas di vuere. Al doprave 
simpri la ombrene come che e fos une baguline che 
al bateve sul pedràt cuntune sburidece che e faseve 
petà fùr faliscjis. 
O vevi lui come mestri co o soi rivade in seste ele- 
mentàr. O vevi une vore di rivuart parcè che al jere 
un om e jo o vevi simpri vút a ce fà cun mestris fe- 
minis e mi vevin ben visade che al jere un grum 
sevér e no ‘nt lassave passà une. 
Une di, a pene jentrâts a scuele, al dise: “Tirate fuo- 
ri i quaderni di aritmetica che correggiamo i compi- 
ti per casa.” Jo o colai dai núi: compits par cjase? Jo 
no savevi nuie, mi jeri dal dut dismenteade dai com- 
pits di fâ. 
No mi jere mai sucedude une robe simile e no save- 
vi nancje di ce che al tabaiave: e jere une gnove re- 
gule che al veve spiegát la dì prime e jo cuissà dula 
che o vevi il cjáf. Il mestri Candot, lis mans daúr la 
schene e la cjaladure serie, al tacà a zirà pai bancs e 
a ispezioná i cuaders. Jo no savevi a ce sant votámi, 
cuant che mi vigni une ispirazion. 
“Fabbro, dov' e il tuo quaderno?” 
“Signor maestro, l'ho dimenticato a casa”, i rispuint 
rosse di vergogne. 


MAI 108 


Il mestri mi da une cjalade di fulminámi. 

“Vai a prenderlo”, mi dîs. No mi veve crodude, no 
soi mai stade buine di dî bausiis. O soi jessude di 
scuele e o soi lade a cjase cuntun magon che mai. 
Mé mari e gno pari a jerin ducj i doi a lavorà in stam- 
parie e cussì o varès vút il timp par pensá a ce che 
o vevi di dîur. 

Par che nissun al ves di domandámi parce che no je- 
ri a scuele, o soi tornade a cjase par chel troi che nó 
o clamavin “la strade des mierdis”, stant che ind je- 
rin simpri tantis, ce di cjan ce di cristian, e bisugna- 
ve saltá di ca e di la come cupets par rivá a schivá- 
lis dutis. 

Batút misdi, cuant che gno pari e mé mari a son 
riváts a cjase par gustá e mi an cjatade bielza ali, o 
ai decidút di contáur la veretát. 

“Infame, schifose, in cjase di corezion ti mandi!” 

Mê mari imbestialide e coreve dal seglár al spolert, 
sbatacolant padielis e sberlant come un ocat. Sól do- 
po vémi ben sclarît su ce strade straviade mi stavi 
metint e ce che o riscjavi, si è cuietade come un bur- 
lac di istàt. 

A lis dós dopomisdì o soi tornade a scuele come se 
nol fos sucedüt nuie. Il mestri, come che mi viót, mi 
domande se o ai puartát il cuader. 

Ma al jere clár che no podevi vélu. Lui mi cjale fis e 
dut seri mi dîs: “Esci e torna accompagnata da tuo 
padre.” A chest pont mi soi sintude sprofondá e mi 
sarès platade intune buse di múr pe vergogne. Ducj 
i fruts mi cjalavin e a riducavin. Mi pareve di sintîju: 
“La Gjudite cussì bravine, simpri cussì educade, la 
uniche cun dîs in condote: ben i sta!” 

Gno pari no mi faseve póre e jo o lavi simpri di lui 
cuant che o vevi cualchi note di fà firmá, parce che 
no vevi savât o mi jeri meretade un brut vôt. Lui no 
mi vosave mai e in ché volte, lassât il so lavòr, al è 
vignút a compagnámi a scuele. Lui e il mestri a son 
stàts un póc a cisicá su la puarte e, dopo vémi fat lis 
sòs racomandazions, gno pari al è tornát in stampa- 
rie a lavorà. Cheste e je stade par me une lezion che 
no ai plui dismenteát. 

Il mestri Candot mi à vuaride par simpri dal vizi di 
dî bausiis. 

O pues ringraziálu par vémi fat cognossi e amà il Man- 
zon e lis sós tragjediis e poesiis. Ore presint, co mi sal- 
te sú il mat, o tachi a declamá lis strofis dal coro dal 
Adelchi, “La morte di Ermengarda”. Dispes nus leieve 
lis storiis de mitologjie greghe e nó o stavin a bocje 
vierte a sintí des provis di fuarce di Ercul e di Prome- 
teu che al veve robát il fúc par dálu ai oms e che, par 
chel, al fo condanát a fasi mangja il fiât par in eterni. 
La Iliade e la Odissee a son libris che ancjemó cumò 
o lei simpri cun passion. Mi à fat cognossi il Foscul, il 
Carduc, il Leopart, il Pascul, il Virgjili. 

Mi à dat une fonde di culture come nissun altri. 

Il mestri al jere ancje diretór de scuele e, par nó fru- 
tis, al veve clamât la Silvane dal Rino Sauli che e je- 
re une ricamadore patentade, par che nus insegnàs 
a tignî la gusele in man. 

Nus veve fat comprà ancje un libri che al insegnave 
di come guviernà la cjase, tignî i conts, fà lis puliziis, 
cognossi lis telis e lis jerbis. Il titul al è “Donna, ca- 
sa, vita” e jo lu ai ancjemo e lu ten cont come une 
preziositát. 

Intant che nò frutis o cusivin intun cjanton de clas- 
se, il mestri al fevelave ai fruts di cubis, metris steris 
e pas. Al saveve che tancj di lór, dopo la cuinte, a sa- 
ressin láts a lavorà e lui, in cussience, ju preparave. 
Par chei che no cjatavin lavór subit, al veve zontát 
dós classis, la seste e la setime. Jo lis ai fatis dutis dós 
e o ricuardi chei biei agns cun tante nostalgjie: a va- 
levin forsit plui des scuelis mediis di cumo. 

Nus faseve fà lis espressions cui numars e cu lis le- 
taris, la radrîs cuadrade e nus sburtave a lei i libris 
de biblioteche de scuele. 

In chei agns, che di bécs si ‘nt viodeve avonde pócs, 
nus insegnave a sparagnà: al veve fat vignî a scuele 
un siór de bancje a fevelánus dal sparagn e che nus 
veve ancje dàt une musine par om. 

Al organizave ancje lotariis par podénus puartà a fà 
cualchi gjite. 

O crót, cence pore di sbalià o di jessi contradete, che 
il Mestri Candot al puedi jessi ricuardát come un om 
che al a fat plui dal so dové. I plaseve insegná a la 
mularie e soredut al saveve insegná. 

Jo lu ricuardi cun afiet e cun rispiet. 

Savoltament in classe 


Alberto Sonego 


Scuelàr di Prime Medie 


Fuessis di gale complenis 

di ridicul che al inviparis. 
Nuie, e lis spinis tal nuie, 

e i dincj tacàts par dentri. 
Individuos imberdeáts 

che a mulinin sot i bancs 

e peraulis scjafoiadis 

ta l'ignorance. 

Davoi fatàl che al imparone la ment. 
E l'anime, strache, e mür 
curtissade di siviladis tal sium. 


MAI 112 


Aquilee 


Ilva Simonit 


Aquilee, 

citàt di sflandór, 

citàt di mil amórs; 

in etis lontanis de aghe bagnade 

e cun armonie la sò tiere arade. 

Fra lis colonis ricamadis dai scalpelins 
a vué come in ché volte 

a zuin i fruts cence pinsîrs. 

Par man si tegnin i zovins inemoráts 
dilunc i trois da lis stelis inlumináls. 
Une bancje in ca e in la 

sot l'ombrenum di chei arbui secolárs. 
E i vons a son li sentáts che se contin 
tal fresc dal timp niculàt dal aiar 
nulints di stagjons di distruzions 
par odi, tristerie o podé. 

Sôl la Basiliche cul cjampanili 

e je li a mostrà cetante int 

che e je muarte par salvà ché culture 
e ché bielece rivade fintremai a nô. 
E nô culi cun amirazion e devozion 
cence mai e po mai stufàsi di lavorà 
par podé stramandà dut chest judáls 
cuissà di cetancj agnui che a cuchin 
tra i nûi incuriosits e incocalits, 

nò Cristians. 

Lisierte 


Maria Norma Coletti 


T: mê zoventút o stavi di cjase tun sit su la cle- 
ve dal mont, tal mieç dai boscs e dai prâts; là 
che tu sintivis il cicâ des brenis, il cjant dai ucieluts 
e tu viodevis passa pal curtil diviersis fatis di sal- 
vadis. Co o soi vignude a vivi te place dal païs, mi 
è vignût a mancjâ il contat cu la nature, ancje se o 
vevi un sblecut di ort. O sintivi la mancjance di 
chês besteutis che mi passavin denant saltuçant o 
strissinantsi vie intun lamp. 

Inte biele stagjon, co o levi tal ort, o cjalavi simpri 
se di une fressure de muraie e saltàs für une piçu- 
le besteute. Mi semeave che il gno lúc al fos mas- 
se póc lusorós, tal ombrenúl. 

Al è passat cualchi an prime che, intune gustose 
soreglade zornade de vierte, la mè brame si pale- 
sàs: sul pedrát e strissave une slancose lisierte dai 
voi vivaròs vivaròs. 

Cu la s6 lungje lenghe, stant fermine, e brincave 
un inset che al svolave a tîr e e palesave dute la s6 
graziositàt. La sô piel grise cun taculis scuris di di- 
viers biei armoniós colórs, formant lizadris disens, 
e lusive tal soreli. 

Il gno cür al a batút plui a fuart e di gjonde. Mi soi 
fermade imobil e o ai murmuiát: “Alfin tu sés riva- 
de! ... ti ai tant spietade! ... o cjalavi, ta chei altris 
curtîi, lis tós compagnis e o speravi di timp che 

ancje une e vivès te mê cort ... tenmi compagnie! 
. anin dispès a cjatâmi!”. 
Di chel di, co o lavi difàr, o cjaminavi planchin, ci- 
rint di no fà sunsúr, spiant se si palesave. 
Po stài che e ves let tal gno pinsîr, ven a stài che 
di inalore le viodevi plui voltis in dì. La lisierte e 
leve sù pal mùr, là che al bateve il soreli, si ferma- 
ve un momentin al cjaldut tignint il cjavut ben alt, 
cjalant di ca e di là cui soi vîfs vogluts e po e co- 
reve vie a cirî un altri insetut. 
Chest al sucedeve par dute la biele stagjon fin co 
e colave in letarc. Di ché volte a son passáts tré 
agns e, chest an, mi àn tignude compagnie tré li- 
siertis: une picule, une altre plui grandute, che 
une biele di si € presentade cu la lungje code 
cjoncade po forsit di un gjat, e la tierce biele gran- 
de e gruessute. 
Lis lisiertis a corevin ator pal mûr, lis cjatavi sul 
barcon de cjamare, simpri tun puest riscjaldát dal 
soreli che si gjoldevin la cjalde bussade de nestre 
stele. Il lór sanc scjaldât di chei benevui rais al sco- 
reve plui imburît. Il lór cuarp si slargjave, al se- 
meave che al drindulàs di sigúr par chel propizi, 
amicál calôr. 
Ma se o fasevi un fregul di sunsúr, a scjampavin al 
istant, prontis a scuindisi sveltis e, tun lamp, no lis 
viodevi plui: no rivavi a cucá par là che a levin. 
Cumò a son te lór tane, a duarmin tal lór sium 
profont, par sveási co e tornarà la vierte. 
O speri tant di riviodilis, al lór risvei, a nudrîsi dai 
insetuts che a zirin ator de cjase e dal ort. O cira- 
rai di dáur il “ben tornát”, preferint lór un platut 

cun tocuts di freulis o di altri frutam che tant ur 
plás, sperant, cun pazience, di podélis abituà ae 
mè compagnie. 


Sclesis 


Vigji Mestroni 


A proposit di politiche: Bush, Putin e Berluscjon cul 
so puarteborsis, a stan viazant in tren. A un di pont, 
Bush al tire für une pene di aur, al cjape note di alc 
e po al bute la pene für dal fignestrin; e al dis a chei 
altris che lu cjalin: “In Americhe o ‘nd ai a dozenis!” 
Putin al gjave dal sachetin dal gjilè un orloi di aur, al 
cjale la ore, po dopo lu bute für e al dîs: “In Russie 
o ‘nd ai ancjemò une cincuantine!” Berluscjon, alore, 
che nol vil jessi di mancul, si fas da la borse dal so 
compagnadór e lu scaravente für, disint: “In Italie di 
chei ca o ‘nd ai a milions!” 

pieste 
gnocis 


Roberto Meroi 


“Eg ancje cheste e je fate!”, al à pensât Nico- 
dem Pilut saltant fûr de glesie di Forgjarie cun 
al braç la famose atore di cine Edwige Funes. Nico- 
dem al à simpri vût un debul pe Funes, fin di zovin, 
cuant che al scjampave di cjase e al leve a dutis lis 
primis cinematografichis, fossino a cjadaldiaul. Vi- 
gnesie, Cannes, Rome, Holivut, París, Berlin: ducj i 
premis, lis rassegnis, i festival dal cine dulà che e je- 
re presint di persone la Funes, li al jere presint di per- 
sone Nicodem Pilut. 

Par cheste só manie di lassà impastanát dut e di co- 
rii daúr ae biele atore francese, al veve pierdút une 
dozene di puescj di vore intune dozene di lúcs dal 
Friûl. 

L'an passat, scomencade la stagjon dai bagns, Nico- 
dem al veve cumbinát di podé lavorà di bagnin par 
trê mês a Lignan. Mai plui crodint che propit li al 
varès fat l'incuintri de sò vite. Po, no capitial che 
Edwige Funes e ledi un pócs di dis in vacance a Li- 
gnan! Une cimiade, un salât, dòs peraulis, cualchi 
bugade di spirit, vogladonis di amirazion, un grum di 
biei compliments, un mac di rosis rossis, une cjarece, 
une bussade e... il colp di saete! 

La cerimonie des gnocis e je stade sflandorose e a 
trats tocjant. La nuvice e veve un maraveôs vistidut di 
chiffon ros trasparent e tai cjavei un biel vél cuntun 

macut di papavars. Il nuvic al jere in gjachete grise, 
bregons verts, cjamese a cuadrets maron, golarine za- 
le, scarpis blancjis e neris e cjalcins colòr di rose. 
Dapardut tantissimis rosis. E tante tante int: parincj, 
amîs, atòrs di cine, di television e di teatri; cuatri ono- 
revui, un ministri, regjiscj, gjornaliscj, fotografs; l’inte- 
rie sezion de ANA di Forgjarie, l'interie sezion dai do- 
nadórs di sanc di Forgjarie, l’interie sezion dal Udi- 
nese club di Forgjarie, ducj i iscrits dal CRAL di 
Forgjarie e dute la bande di Forgjarie, che e à sunát 
in glesie. 

Daspò de cerimonie religjose, i doi nuvics e i passe 
dusinte invidáts a son láts li de ostarie di Catine Za- 
nusse, pal gustá di gnocis. A ducj ju invidáts, pe oca- 
sion dividúts in cuatri stanzis, a son stadis presenta- 
dis dós listis di pitancis, a lór gradiment. 

Pastesute cu la spongje o mignestrute di rís e patatis, 
cjar lesse o involtins di persut cuet, 

salate o lidrichesse, 

dós balutis di gjelàt o un miluc. 

E, par ducj, la torte. 

Pecját dome par chei che a volevin il cafè e che a 
àn scugnút fâ di mancul par vie che la machine si 
jere rote. 

Nuie mancul vot i fantats che a servivin in taule e 
che Catine Zanusse e veve clamât pe grande fieste, 
ancje di fúr. No dut al è lât pal viers just, ma cun 
tante int nol è propit di ce smaraveási. 

Di bande di cualchidun a son plovudis critichis, al 
somee, su la tignude dai camarirs (trê di lôr a vevin 
intor i blue jeans), su la barbe no fate di un e su la 
pocje zentilece di ducj. 

Doi atòrs e un regjist a àn protestàt cun gaiardece cu 
la parone de ostarie parcè che un camarîr al meteve 
in taule lis tacis cui déts dentri. La plui part e à cjapàt 
la robe cun spirt e si son divertîts un marimont. A àn 
cussì tant ridút che a plui di cualchidun i è vignút il 
sangloc, a cualchidun altri i è lât in struc il bocon e 
a trè atoris i è sbrissát di pissà. 

Insom de fieste, come di tradizion, i doi nuvics a son 
partîts pal viac di gnocis. Ma nol è stàt pussibil savê 
ni indulà che a son lâts, ni se a son lâts vie insieme! 


Sclesis 


Vigji Mestroni 


Tornàt dal viag di gnocis, un nuvicut al tabaie in 
ostarie cui amis: “A la mé femine i sarès plasút lâ in 
Egjit, ma jo o preferivi Parîs!” 

“Ben, conte: bielis lis piramidis?” 

La mê roie 


Alberto Picotti - 2005 


Aghe de roie 

che tu vens jà legre 
dilunc di vie Zanon, 
cetant che ti ai cjalade 
dal alt dal gno barcon 
biel che tu levis vie 

...e simpri ali tu jeris. 


Po, cul permès de mame, 
o vignivi dabàs 

a mateâ cun te 

che al è tant biel: 

vadi cun stecs 

o cun strighets di nuie 
che dispès mi scjampavin 
sot il puint dal Portel 
navigant vie... 

E daür e coreve 

la mê fantasie 

a pierdisi vienon 
fintremai tun mâr 
ancjemò mai viodüt. 


Po ti tornavi ad ôr 

Sentât su chel murut di piere, 
confin fra te e la strade, 

biel che tu levis vie 

lizere 

murmuiant beade 

come fevelucant 
cun me. 


Passin i agns 

e ti rive il “progres” 
ancje a stropà lis roiis. 
Ma chi no ti an stropade, 
biele roiute mé, 

come in vie dal Morár 
o in Borc Grazan: 
ancjemo tu vás vie, 
come une volte 

sot il to cil 

ben planc... 


E tant di cúr o torni, 

di lontan cui agns, 

a baratà ancjemò 
peraulis di frutin cun te 
biel che tu puartis vie, 
tun már che no cognos, 
i ultins rusumuis 

de fantasie. 

Il cjanut _ 
gjornalar 


Zuan di Lontan (Giovanni Piredda) 


hel cjanut blanc e neri cun cualchi tacule morone 

che nus vevin regalât al jere tant ninin. In famee 
i derin il non di Snoopy ma jo o preferivi clamálu Ar- 
turo. Lui al acetave ducj i doi nons. 
Di picul, jessint scjampât un lamp te strade al fo 
trucàt di une auto. Conseguence dal incident al fo un 
lizér cloteament che i tornave ogni tant; oltri di che- 
st i vignì par simpri la refudade a montà suntune 
machine. 
Cressint jo o scomencai a amaestrálu; fra cjarecis e 
piscots, al veve imparát a cjapà diviersis posizions 
cul cuarp oltri che a puartàmi indaúr la bale, che jo 
no i butavi (che al sarès stàt bon ogni cjan), ma che 
jo i vevi platade lontan. 
Tal infratant al jere deventàt paron dal zardin e ogni 
tant jo e lui o sintivin lis cridadis de parone par cau- 
se des pescjadis aes rosis; nò o sbassavin lis orelis 
ma o tornavin a fâ tant che prin. 
Arturo aromai al possedeve une vuacade possente e 
menacose e, intant che i gjats dal visinâl a si tignivin 
distants, lui nol rispuindeve nancje de sigurece dai 
uciei che par disgrazie a fasevin scjal tecnic tal curtil. 
Par altri, cui che lu meteve a la prove pardabon al 
jere il ric; al sintive la s6 presince di lontan e, cun- 
tune grande galopade, i si parave denant mintri che 
chel si jere za sieràt. Grande vuacade come sfuriade 

che, viodint che il ric no si moveve di li, no le varès 
finide mai; lis primis voltis al veve fin tentàt di muar- 
dilu ma lis sós zenziis lu vevin sconseát dal insisti. 
La sene e finive dome co intervignivi jo par puartà 
vie Panimalut. 

Une singolaritàt si verificave co o vevi di lâ für cu la 
cariole; no podint tigni in man ancje il sguincál ma 
no podint nancje obleà Arturo a stà li mintri che jo 
o levi für, o vevi pensât di leài il lac ae ruede dal cja- 
ruc e lui al jere une vore content di fà di stafete ta 
chê misare cordade dulà che al someave che jo lu 
ves metút a pueste par tirà la cariole. 

I passants mál informáts a cjapavin cheste sene co- 
me un maltratament di animài; par chel, une volte, 
une siore mi cridà severementri. 

Insiemit o jerin une biele cubie e o levin propit da- 
cuardi. 

Une volte che al jere stàt a cjatànus un nestri amì 
convalessent par vie di un picul incident intun pît, 
tal mentri che al lave vie cuetant, Turo (che al sarès 
il cocolin di Arturo) lu compagnave stantji daúr e 
clopant ancje lui parcè che i jere tornàt chel vecjo 
postum dal incident. Ducj i doi a formavin un cua- 
drut une vore ridicul. 

Duncje, jessint un cjan tant svelt, al jere rivát il mo- 
ment di fà un salt di cualitàt e di insegnài une robe 
che dome i cjans di ranc a son bogns di fà: puartà il 
gjornâl o la pueste ae puarte di cjase là che al save- 
ve di cjatà lis mans zentils cul piscotin. 

Chest esercizi, util e plasevul, al veve, par altri, une 
bande negative par vie che, se tal percors cu la bu- 
ste te bocje, i vignive sen devant di cualchi plantute, 

no jere letare racomandade che e fòs plui di premu- 
re e alore, tal compî chel at fisiologjic, se al tocjave 
di voltà il music, la letare e lave a pàr de butade e a 
jerin guai. 

Chel gjenar di consegne a domicili, ogni tant, e co- 
ventave di suiadure. 

Cul vivi cjasalin che al menave, Turo nol jere bon di 
cjatàsi la anime zimule. Une volte o vevi cjatàt une 
cjice che e podeve jessi il so tip ma par fáju incuin- 
trà, par vie che lui nol montave su la auto, o varès 
scugnút puartálu a pit ma, boie il lavór, no vevi timp. 
Cussi il nuviçâl no si a podút vélu e lui, ni alore ni 
mai, al è stàt implicát in afárs di paternitát. La cjicu- 
te, par ché volte, ancje se jo i devi i bombons, bru- 
te libertine, e veve proviodút cuntun altri inamorát di 
sbris. 

Il timp, intant, al passave e la etàt e lave indevant 
tant che Turo si inmalà. 

E jere la fin e masse adore al murì. 

Lu vin sapulît tal zardin dulà che cumò i fasin com- 
pagnie dome i farcs; la plantute che i vin metude 
parsore e fás bielis rosutis parce che le sborfin dome 
nò. 

Sant Pieri 


Mario Martinis 


Nacht a Bethsaida, su la campe dal flum Giorda- 
no, in Galilee, al veve non Simon e come so fra- 
di Andree al faseve il pescjadôr. Ducj i doi a lavin 
daúr a Zuan che al batiave e cognossút il Mestri a 
deventarin siei dissepui. 

Crist al clamà Simon cul non aramaic di Kefa, che al 
vúl dî piere e cussì, secont la interpretazion dai ca- 
tolics, par indicá che lu destinave a sei la fonde de 
Glesie, cul podè di peà e di dispeà, e a vè in man lis 
clâfs dal ream dai cii. 

Al tradi Jesus e nol fo presint sul Calvari, ma propit 
a lui Jesus al compari par prin daspò la Resurezion 
e, su lis rivis dal lát, póc daspò i confermà la inve- 
stidure di so vicjari cuant che al ripetè par tré voltis 
“Pas i miei agnei”. Pieri al fo ancje il prin apuestul a 
fà un meracul e a dà une cierte organizazion ae Gle- 
sie; al fo simpri lui a decidi il sucessór di Jude, a ce- 
lebrà lis Pentecostis, a governà il prin Concili uni- 
versàl di Jerusalem, come che al è scrit tai Ats dai 
Apuestui. 

No si sa cun sigurece se mai Pieri al sei stàt a Rome 
(insiemit a Pauli che invezit al predicjà simpri in citàt 
dulà che no jerin altris apuestui), come che a scrivin 
Clement, Ignazi di Antiochie e Ireneu, secont i cuài, 
al fonda la Glesie, al istituì la sucession dai vescui e 
al murì martar. Secont la tradizion Pieri al è stàt par- 

dabon a Rome dulà che al fo il prin vescul (tal 42 
d.d.C.), mentri Origene al conte che al fo picját in 
cròs cul cjâf in ju sot Neron. Ancje une resinte in- 
dagjin archeologjiche fate in Vatican, no rive a provà 
che i rescj di Pieri a polsin sot la basiliche a lui de- 
dicade, ancje se la tombe e semee autentiche. Cun 
di plui nissune altre citàt o lic al à mai dit di vê la 
sô tombe e lis sós relicuiis. 

La dotrine di Pieri e à inspiràt il Vanzeli di Marc e 
la Prime letare tribuide a lui (Prime Letare di Pieri), 
mentri la Seconde letare e semee scrite di altris, co- 
me i tancj Vanzei apocrifs (Il Vanzeli, la Predica- 
zion, l'Apocalis, i Ats) a lui tribuîts. Dut cas, lis tan- 
tis oparis che si son prossumadis sòs, a confermin 
la grande impuartance dade a Sant Pieri inte Glesie 
primitive. 

Se ancje la storie des sòs relicuiis (come di chés di 
Pauli) e je cetant contraditorie e se cualchi dubi al 
resti al rivuart de esate origjine dal cult, di sigàr nol 
esist dubi sul so spandiment; Pieri al fo invocát sant 
universàl dai timps plui antîcs, come il patron de 
Glesie e chel che al tignive in man lis cláfs e il 
podé. 

La só fieste e je state decidude pal 29 di jugn, date 
presumibil dal so martiri. Secont il Liber Pontificalis, 
l'imperadór Costantin al fase tira sù une sflandorose 
basiliche sul puest de sepulture di Pieri, dulà che da- 
spo e fo realizade la basiliche che ancjemo vué si po 
viodi. 

Une vore siore e je stade in ducj i timps la só rapre- 
sentazion iconografiche, che, daúr dai Vanzei e dai 
Ats dai Apuestui, e rapresente il prin apuestul cu lis 

cláfs in man, o suntune barcje, o intal miec dai pes, 
o púr cu la toghe o cu lis viestis di vescul e di pape, 
o ancje picjàt in cròs cul cjâf in jü. 


Sclesis 


Vigji Mestroni 


Chest al podarès jessi un test par deventà ispetòrs di 
Polizie. Suntune taule al è un salam e tor de taule a 
son la Befane, un alpin astemi e un carabinîr. E ven 
a mancjá un lamp la lús e al sparis il salam. Cui isal 
il lari? ... Al po jessi stàt nome il carabinir, parce che 
chei altris doi ... no esistin! 

Il sen da la ferida 


Anellina Colussi 


Furlan di Ciasarsa 


Un spin tal cour 
al fa mal. 


Il displasei 

al sgrifa l’anima 
e li gotis di dolour 
a brusin il cuarp. 


Che gota di sanc, 

ch'al poca four 

chel piciul tai, 

cul timp 

a si suiarà 

e al restarà doma 

il sen da la ferida 

a recuart di chel moment. 

La acuile, _ 
Cividat 


Claudio Mattaloni 


Fue" il boton ros sul telecomant, il scherm de 
television al devente dut neri. The End. Vonde, 
par usgnot. Orpo, ce ore tarde che e je vignude in- 
tun moment. Dut cás, une vore biel chel documen- 
tari che al e sbrissât dentri inte programazion serâl, 
salacor par fal, tra dutis lis monadis che si corin une 
daúr ché altre. 

A án mostràt un diari di viac in Perú, dulà che a án 
scuvierzút lis “pistis” di Nazca. 

In chest puest tal desert, plui di un pár di mil agns 
indaúr, a fuarce di sgarfá trinceis lungjis lungjis, dre- 
tis e stuartis, a án metút adun tantis figuris, soredut 
di animái e uciei: il cjan, la balene, il ragn, il colibri, 
il condor, la simie... 

Dut chest lavór al e restát intat, di ché volte fintre- 
mai cumo, par vie dal clime simpri sec e cence ploie. 
Il biel al e che, sgjavâts inte tiere, chescj disens gran- 
donons e perfets, si puedin viodi par intîr dome dal 
alt, svolant une vore par aiar. 

Ma plui di vincj secui indaúr, cuant che a àn fat che- 
stis oparis, dal sigúr nissun al veve inventát une ma- 
chine par svolá, e inalore al e ben plui dificil co- 
gnossi a ce che a servivin chestis besteatis grandis 
ognidune come un cjamp. 

Intant che o voi a durmî, o pensi che al sarès propit 
biel lá a dá un cuc dal víf, fintremai in Perú. 

Par cualchi zornade, mi svolin intal cjâf lis stranis fi- 
guris viodudis in chel biel documentari. Viòt tu, mi 
disevi, viót ce maraveis che a son atòr pal mont. 
Intant che o pensi al segret di chel desert pituràt cul 
picon, o met a puest un grum di fotografiis di Ci- 
vidát, che a son di agns platadis intun scansel. O 
scomenci a disseparális par argoments... alore ca o 
ingrumin il Puint dal Diaul, in bande o metin il Do- 
mo, dongje il Municipi, Borc Bressane, la glesie di 
Sant Pieri... e cheste viste dal alt de citát, dula la me- 
tio? Mi fermi a cjalale miór. E je une figure une vore 
vecje, dulà che si mostre la citát prin che e fos jem- 
plade di cjasis e palacs in ogni cjanton. Si viodin cun 
clarece dutis lis murais che a contornavin la citát: li 
muris a corin ator ator dai cuatri borcs, mo dretis, 
mo stuartis, a zirin di ca e di là, sù e ju, come se un 
frut si fos divertit a disegnális. Par scherc, o cjapi sù 
une matite colorade e o provi ancje jo a cori daúr 
des muris, cence distacá il colór dal sfuei. 

Cuant che o ai finít, o resti a bocje vierte: Cividát e 
a cjapât la forme di une acuile! Propit cussì, une bie- 
le acuile, dute interie: il cuarp al è tal centri de citát, 
borc Sant Pieri al forme la code, une ale in borc Sant 
Domini e ché altre in borc di Puint, il cjâf di profil al 
coincît perfet cun borc Sant Blás e il bec al cór du- 
linvie la anse dal flum Nadison. 

Mi someave di viodi i animái magjics dal Perù, im- 
pen o sin a cjase nestre. 

Pai antics, la acuile e jere l’uciel plui fuart e maestós, 
l'unic che al podeve svolá cjalant la bale di fúc dal 
soreli, e veve simpri significâts di fuarce e prudence. 
Nô no savin trop di calcolàt che al pues jessi intal 

percors des muris cividinis che a formin cheste in- 
solite figure, salacor (o, miór, di sigúr) al e stàt do- 
me il càs a fâ vignî für la acuile nobil, plene di brau- 
re. Par altri, la nobiltàt e la pofardie a son pardabon 
adietîfs che si adatin in plen a Cividát, la antighe ca- 
pitàl dal Friùl. 

Mi plâs imagjinà che la nestre acuile e sei partide dal 
Perù e, cuntun lunc svol simpri cjalant il soreli, e se- 
di rivade fintremai sul Friùl, si sedi poiade su la rive 
verde dal Nadison par bevi la sô aghe clare e culi e 
sedi restade. 

Tra lis sós grandis alis i oms si son sintúts al sigàr e, 
di ché volte, a son restàts a vivi dentri de acuile vi- 
gnude di lontan. 

Renato Pauletto 


Furlan di Cuncuardia 


Pena ciar el miarli el comanda ciants, 
cialt disgotà chel ven dal nit 
de a tiara, coca in couf. 


Sito... dito 1 fato al sbati de a 
puarta da drio del paas: ‘na tosa 
ven ciasa, T à pena finit de bati. 

Robis cul cotul 


Tarcîs Muk 


Al jere di un biel piec che Tonin al stave ritiràt in cja- 
se a cjală la television. Lui se gjoldeve a viodi lis fe- 
minis scoladis par mostrà lis tetis: “Bielis” al senten- 
ziave “Bielis, ma dutis compagnis!”. La muir i ber- 
ghelave salt: “Stupidat, vuè a doprin il silicon lis fe- 
minis!” “Ce isal di mâl! Lu àn doprát dopo dal tara- 
mot par justà lis cjasis...A ben pensá il silicon al à di 
jessi une robe portentose se al covente ancje par ju- 
stà i petorài des feminis!”. A Tonin i secjave ancje 
che tal vierzi e tal sierà lis trasmissions de RAI a su- 
nassin Fra-telli d'Italia, par lui a varessin vút di sunà 
Fra-tette d'Italia! Po al conta che un sienziát ameri- 
can al sostignive che tal spazi, là sù, si otignaressin 
risultàts miraculós pal femenam teton, soredut cuant 
che i luvris a colin jà, par vie che, lant in sù tal cil, 
si piert di pês e cussì a tornaressin come a sedis 
agns. Ma, planant su la tiere, lis tetis a rinvignaressin 
pendolis e pesantis come prime. E la muir: “E alore 
al ocor il silicon come pes cjasis vecjis, basoâl!” 

Sore sere a Saorgnan 


Mario Martinis 


E sbrisse la roie cisicant 

fra jerbags che e scussie e che e sclipigne 
e travierse il país di clap 

sot un sglová di butui 

di agacis e vencjárs che a platin 

il diluvi di uciei ch’ a zornin 


al spissule pes murais 

limbruni tai curtii 

a tornin des fabrichis operaris 
contadins dai cjamps 

i fruts a scjampin ae maridegnot 
rivade cu l’Avemarie 

che si lamente pes andronis 

e là jù fintremai te braide e te plane 
sot olmessis e aonars aromai neris 


la sore sere si distude tes culinis 
calant jù fin sui arzins de Tor 

la lune dismote si alce planc a sclarî 
il zuià dai canais sot i puartis 

lis bussadis dai inemoràts tai bearcs 
il balà dai spirts pai borcs. 

Sant Zuan Batiste Martar 

Il Resonir 


Roberto Meroi 


e bielece di vincjesîs agns al veve passat il puar- 

ton de sò bancje cinc minúts prime de ore de jen- 
trade. Mai une dì di mancjance, mai une dì di intar- 
dament. Min dai Moràrs, 45 agns, resonîr, vice cjàf 
ufici de sezion titui, l'an prin al veve vút il meretàt ri- 
cognossiment pe sô sumission ae vore: la bancje i ve- 
ve regalát une monede di aur cun piturát parsore il 
Cjiscjel di Gurize. 
Min, però, nol jere plui chel di une volte. Tai ultins 
agns si jere sieràt in se stes. Nol tabaiave plui cun 
nissun, nol saludave plui nissun. L’unic so salut al je- 
re un bundì a mieze vôs, cuant che al rivave a vore 
la matine e un buine sere, a basse vòs, cuant che al 
leve vie la sere. 
Dai vuè, dai doman, par vie di chest so müt di fâ 
cussì scontròs, ducj, dal funzionari al fatorin, lu ve- 
vin sui cuars, al pont che a vevin tacât a coionálu. Lu 
vevin fat cambià ancje di puest. 
Il so scritori, che nol jere altri che un taulin cence 
cassetins, jal vevin spostàt tun cjantonat scâr, lon- 
tan dal barcon. Nol podeve nancje insumiási di im- 
pià la lús al neon che ducj, fossial stát il plui vieli 
scrivant che l’ultin rivàt, i saltavin intor e i disevin 
di dut. 
Nol veve dongje ni il telefon, ni la machine di scri- 
vi, ni la machine par fà i conts. Se al jevave impins 

par fâ alc, al jere facil che nol cjatàs plui nancje la 
cjadree par sentàsi. 

Il resonîr Mian, che une volte al jere so ami, cumò 
ogni volte che al passave dongje lu sbeleave. Il re- 
sonîr Miculan, che al jere un scjalin sot di lui, i las- 
save viert il barcon in plen invier e al leve für. Ga- 
sparut, sindacalist dai bancjaris, che al jere sentàt 
tacàt di Min, al impiave un spagnolet daúr chel altri 
e i soflave dut il fum te muse. 

Pilut, che al jere a vore in bancje di a pene un més, 
i dave dal tu e lu faseve jevá impins a vierzi la puar- 
te ogni volte che al veve di puartà alc für stanzie. 
Stiefin il fatorin, invezit al jere svelt tant che un fuset 
tal platài a Min o il borsel o la ombrene o i lapis. 
Po, mo chest, mo chel, lu visavin par fente di cori 
che lu cirive cualchidun in portinarie. Parfin tal bar 
de bancje Min al vignive lassât in bande e prime che 
al vignis servît i voleve il ben di Diu, parce che ducj 
i passavin denant. E lui al steve li in spiete tant che 
un cocàl. 

Par bocon o par prionte, cheste e jere la situazion in- 
dulà che il bancjari Min dai Moràrs si jere metàt den- 
tri cu lis sòs stessis mans. 

Ma ce i jerial capitàt? Il puar scribatul al veve ma- 
durît, cul là dai agns, une sorte di complès: chel di 
vê la crodie spelade. Chest fat lu veve puartàt ae di- 
sperazion e lu faseve lâ ator cu la cassele. Plui voltis 
al veve pensât di fâle finide par simpri: gas, pistole, 
velen par surîs... 

Fintant che une dì, cence dî ni eri ni beri ae femine, 
al lassà impastanát dut e si presentà li di un istitàt 
par cocons. I si fasè incuintri un biel toc di fantate 

cuntun slavin di cjavei neris che i colavin par daúr 
de cope. Daspò al fo compagnát tun grant stanzon 
indulà che un om, ancje chel cuntun biel zei di cja- 
vei e cuntune gabane blancje intor, i spiegà dut se- 
ri che il so nol jere dome un aspiet póc estetic, ma 
che il fat di jessi cocon i varès puartàt dute une 
schirie di disturps tant che sinusite, emicranie, ra- 
fredórs, inflamazions des viis de respirazion e forsit 
alc di piés. 

Ma: nuie póre ancje par Min dai Morárs al sarès stát 
pussibil tornà zovin! Cul tratament “cjavei vifs” l'om 
cu la gabane blancje i sigurà che al varès podút fâ 
dut tant che cuant che al veve i soi cjavei. Lavási, lâ 
a nada, petenási, fà cualsisei moviment. E nissun si 
sarès nancje inacuart parcè che il tratament “cjavei 
vîfs” al sarès stàt fat cun gradualitàt tal zîr di més. 
Tancj mês par tancj cjavei, par tancj bécs. 

Min dai Morárs al spesseà a domandá il setante par 
cent de licuidazion in bancje e al tacà a fâ il trata- 
ment “cjavei vifs”. 

Rivát, daspò un grum di mês, insom de cure, Min al 
fini di paia la biele sissule che i jere costàt, tra une 
robe e ché altre, dut il lavòr. Content tant che une 
Pasche, si metè a fà salts di contentece par strade. 
Ducj lu cjalavin e lui al crodeve che al fos pal fat 
che cui gnúfs cjavei al jere tornát biel di muse. 
“Cuissà la mê cristiane ce tantis bussadis che mi 
darà cuant che o rivarai cjase! Cuissà i compagns di 
bancje ce tant di nàs che a restaran cuant che o la- 
rai a vore!” 

Il resonîr al pensà ben di lâ a spielási tune vetrine, 
di ché altre bande de strade. Al decidè di traviersà 

propit in chel stes moment che al rivave di buride 
l'autobus che al puarte a Lucinins e che lu sopressa, 
lassantlu sec incandît par tiere. 


Robis cul cotul 


Tarcîs Muk 


Tonin ogni dì aes cuatri dopomisdi, intal mês di Mai, 
si sentave denant de television par cjalâ il zir di Ita- 
lie. Tite invezit lu spietave inte ostarie par zuiá une 
partide di briscule. Intor des cinc e mieze, Toni si 
presentave par tacà la partide. E Tite inrabiát al ber- 
ghelave: “O scomet che tu sés stàt al droga party, ti 
denuncii!” 

Ledre 


Corot par un frutin 


Alberto Picotti 
San Vit di Feagne, ai 30 di març dal 1975 


Aghe de Ledre 

che tu vens jù 

frede e scure e pegre, 
va pai mulins 

a tignî in vore i réts, 

a fà zirà lis parmulis, 
cricà lis muelis. 

Va tai roiuçs 

parmis ducj i confins 
vie pes tavielis 

e cuant che tante arsure 
e rint la tiere sute e dure, 
cor pai sclusets davierts 
e slargjiti a bombî 

chei puars agàrs. 

Aghe de Ledre 

che tu vás ju 

frede e scure e pegre, 
ce puartistu mo vuê, 
parentri te, 

cussì lontan di chi 2... 
A si son rots i vues 

i nestris vons 

par fàti strade! 

Ma se cumò a savessin 
ce che a son chei glons, 
chel grant lament 

di dute la contrade, 
pás no varessin plui 

ta lis lôr fuessis. 

Tu âs fat di massariate 
a di ché brute ghigne 
cul falcet in man! 
Dibant lis Vilis 

ti an preát biel planc: 
“Cor vie ladine... 

no scoltá lis striis 

che a parin dongje 
dome mâl e afan”. 
Cjampane sorde! 

Parcè no sei plui buine? 
Tu âs distudât 

un curisin di frut 
ninin, 

tant biel 

come che a son i fruts 

e blanc e ros e mulisin 
cul aur tai ricotuts. 

Pal grumalut a flôrs 

lu à grampât jà 

la tô manate 

sclendare, sidrade. 

Tal aiar 

si à sintüt... ne bacanade! 
Scjampâts ducj i ucieluts! 
I grís tasé di póre: 

la bacanade 

da la tô parone, 

cul falcet in vore. 

S. Ester di Babilonie Regjine 

IL PERDON DA LA MADONE DI BARBANE 
S. Tomàs Apuestul 

S. Eliodôr di Aquilee Vescul 

S. Antoni Zacarie Predi 

S. Marie Goretti Vergjine 

S. Claudi Vescul 

S. Adrian III Pape 

S. VERONICHE MUINIE 

S. Piu I di Aquilee Pape 

S. Benedet Abât 

Patron de Europe 

Ss. Ermacure e Fortunât Martars 
Patrons di Udin, de Arcidiocesis di Gurize e 
di Udin e dal Friúl Vignesie Julie 
Dedicazion de Basiliche di Aquilee 
S. Camil di Lellis Predi 

S. Buinaventure Vescul 

LA MADONE DAL CARMÉL 

S. Lessio Rimit 

. Fidrì Vescul 

. Rine Muinie 

. Elie Profete 

. Lauring di Brindis Frari 

. Marie Madalene Dissepule 

. BRIGJIDE DI SVEZIE MUINIE 
Patrone de Europe 

S. Cristine di Bolsene M. 

S. Jacum Apuestul 

Ss. Ane e Joachin 

S. Aureli Vescul 

Ss. Cels e Nazár Martars 

S. Marte di Betanie Dissepule 

S. PIERI DI RAVENE VESCUL 

S. Ignazi di Loiole Predi 


Lo Lo to CA nun 

Sant Ramacul 


Mario Martinis 


1 12 di lui il calendari liturgjic al ricuarde i Sants 

Ramacul e Fortunát, i prins martars de Glesie di 
Aquilee, ven a stài lis colonis de antighe tradizion re- 
ligjose de glesie mari adriatiche, e ancje patrons de 
citàt di Udin e di dute la Glesie furlane. 
Il Catalic dai Vescui di Aquilee al comence cul non 
di Ramacul, e chest al è l’unic scrit ciert che di lui si 
cognòs, cul timp presumibil di cuant che lui al vivè, 
ven a stài la seconde metàt dal III secul. Inte Vita di 
San Martino, scrite di Venanzi Fortunàt, invezit, si fe- 
vele dome di Fortunát, val a dî dal diacun martar che 
la tradizion e cubie a chel, ma no di Ramacul. La 
liende di Ramacul e cjate origjine tra l'VIII e il IX se- 
cul inte barufe pal primát des diocesis e, sburtant a 
dá a Aquilee une origjine apostoliche, e vúl che Ra- 
macul, convertît di Marc, al sedi stàt delegát dal stes 
Pieri a puartà il vanzeli te Italie di setentrion e daspò 
al sedi stàt consacrát vescul propit di lui. Tornát a 
Aquilee, al organizà la glesie dal lúc, al consacrà pre- 
sbiteris e diacuns che po daspò al manda a predicja 
di ogni bande. Secont il Martirologio Romano al 
sarès muart cul cjâf taiât adun cul diacun Fortunát il 
12 di lui, in ocasion di une persecuzion di Neron, vi- 
gnude intor dal 166 daspò Crist. 
Inte iconografie, Ramacul al e stát rapresentát sicu 
vescul intai frescs dal domo di Udin e intai mosaics 

de basiliche di Sant Marc a Vignesie. Il so cult al 
tocjà la piche parmis la tarde Ete di Miec e daspò un 
periodi di ombre al tornà a partî dal XVII secul. 
Ancjemò vuê Sant Ramacul al è veneràt, oltri che in- 
te regjon furlane, ancje intes tieris un timp sogjetis 
al Patriarcjàt di Aquilee; cussì al sucét in Carinzie in- 
te citadine di Hermagor e in Slovenie dulà che il 
sant al è veneràt sicu Sveti Mohor. 

Vué i Sants Ramacul e Fortunát, deventàts patrons 
de citàt di Udin e plui di resint di dute la glesie fur- 
lane, a vegnin celebràts cun solenitàt il 12 di lui; in- 
tal cjâf lúc, cuntune messe celebrade a buinore dal 
vescul de citàt e dal intîr colec dai presbiteris e inte 
Basiliche di Aquilee, al amont, cuntune messe sole- 
ne celebrade dai cuatri vescui dai cjâf lúcs de 
regjon. 

La fieste dal 12 di lui e je cetant antighe in Friül; di 
fat za lis Ex Constitutionibus Synodalibus Aquilejen- 
sis a prescrivevin “Chal si festizi lu dì di Sant ara- 
macul è no si lavori” (“Che si celebri il dì di Sant Ra- 
macul e no si lavori”). Se vuè dome la citàt di Udin 
e celebre ogni 12 di lui la fieste dai Sants Ramacul 
e Fortunát sicu lór patrons fermant ogni ativitát cu 
la sierade di uficis e negozis, secui indaúr pe rico- 
rence Udin al logave une grande fiere frecuentade 
di tante int che e vignive di ogni bande de só pro- 
vincie. Inalore la devozion dal sant vescul e dal so 
diacun (che a àn altárs ancje a Buie, Gurize, Grau, 
Savogne e Var) e jere une vore pandude. Lu confer- 
me il fat che ancje i nons di Ramacul e Fortunát, si- 
cu chei dai plui grancj sants dal calendari cristian, a 
deventarin tiermin di valence e di scansion dal timp 

pal cicli agrari, e sogjets di proverbis stagjonài 
Secont il savè metereologjic des nestris popolazions 
dai cjamps, une des plui pericolosis zornadis clima- 
terichis de istàt e jere propit chê clamade di Sant Ra- 
macul (la burascje di Sant Ramacul), mentri il 12 di 
lui e jere la date di conferme de formazion des pa- 
nolis (San Ramacul, panole e penacul). Par chest ar- 
ticolàt insiemit di tradizions e di valencis culturàls, 
Sant Ramacul e Fortunát, oltri a rapresentà i doi pi- 
lastris religjós de civiltàt furlane, lis lidrîs de nestre 
memorie e de nestre identitàt, a costituivin ancje pe 
civiltàt contadine furlane, finide cualchi desene di 
agns indaúr, doi impuartants sants dal calendari na- 
turàl e dal cicli agrari. 


Sclesis 


Vigji Mestroni 


Tilio bisat al va in Cuesture a contà che la femine e 
je sparide e al mostre la fotografie al pulizai che al 
cjape su la denuncie. Chel le cjale, e po al fòs: 

“Ma ... isal sigúr di volé cjatàle?” 

La ciasa 


Eddy Bortolussi 


Furlan di San Vit 


(Adès...) 


Adès, 

la ciasa, 

a è restada 
bessola, 
pari. 


Cussi, 

coma 

ch'i ti la vevis 
lassada... 


Dopu 

ch ï ti la vevis 
tant 
rincurada 

e tirada sù, 
par un doman, 


pai to’ fioi... 
1952, 


a si lezeva 
tal scialin... 


CI prin!) 
fat 

cui clapus 
blancs 
parsora 

il siment 
apena butàt. 


(Mi ricuardi...) 


Mi ricuardi, jo frut, 
di chè matina bunora, 
dal estàt dal 52. 


Gino, prima di partí 

pa l'Australia, 

e il barba Santo, 

a erin li, duciu doi, 

par plantâ la pompa da l'aga. 


Aga risultiva! 


35 metros di tubos 
e doi di cana cul volt... 


“Ma se voleisu di pi!” 


Al veva dita Bagnaroul 
ch'al zeva in ziru pai pais 
a plantà pompis di aga 
pai curtii... 


Il canalut da l'aga, 

tra il curtil e l'ort, 

(che ort a nol era anciamo), 
lu veva fat di matina bunora, 
il barba Santo, 

cul badilut scuadrăl... 


Ades, pari, 

chè ciasa scuminsiada 
anciamo dal ‘52, 

e dopu slargiada 

e dopu ingrandida 


(“Parsè che a coventa post 
s'a vegnin fioi...”), 


a è restada bessola... 


(...cul to banc...) 


...cul to banc di marangon sul solàr, 
cui to’ impresc, i scarpiei, i martiei, 
li’ sieis, i tocs di len ch'i ti sielzevis 


(sigur di vê induvinàt chel just!) 


da un pou blanc, 

da un saresar ros 

o da un cocolàr scùr, 

par tirà four il cuarp 
tormentàt e sidin 

di un puor Crist in crous,.. 


o un scarponut, 

o un ciapielut di alpin 
ch'a ti ricuardàs 

in ciasa di cualchidun... 


Ancia una curnis! 

Ma di len dols, di len blanc, 
par meti sot il veri i nonus 
cui zeis da la vendema 
apena fata, 

o un veciu dal pais, 

ch'al tornava dal ciamp sidin 
cu la mussa e la careta... 


Tal ort, che duciw' ti invidiavin, pari... 
(duciu’ chei ch'a passavin e lu viodevin) 
adès a no è pi nuia di te... 


A ti ricuarda sou che l’arba! 


E i brombolars 

ch i ti vevis mitut su la strada 
e sul arzin dal canal 

pai fioi dal pais. 

| serciadors 
di ae 
fiar 


Luciano Spangher 


era, feveli da la prima, che '| è passada su la mè 

tiara ribaltant su dut, tant su lis ciasis che sul spi- 
rit e il moral da personis. Cui no jà scrit, su chist cia- 
stic di Dio che jà savoltàt la nostra tiara come mai ja- 
ra sucedùt tai secui passàts. Pòcs jan scrit su la di- 
sperazion da la int e dai cruzios sopuartàts in chiscj 
timps da ompa e feminis cun tanta pazienza e cun 
tanta fan. 
Leievi ché altra dì un librut intitulàt La montagna di 
ferro scrit di chel simpatic barbier di non Vittorio 
Pettarin che riguardava, e torni a dî che ‘l è un dai 
pòcs, i timps dificii dal prin dopouera, chel dai ains 
dal vincj, cuant che la miseria jara deventada plui 
che nera e lis fameis, tornadis da la profuganza do- 
vevin rangiási di vivi ta barachis fatis sù par spietà 
che il Genio Civìl torni a meti in pìs Guriza disgru- 
mada da lis bombardis che jarin sclopadis parsora lis 
ciasis, magari barachis bielis e plenis di rosis e garo- 
fui (sclopons) come ch'e dis ta un so libri la Merde- 
des contessa Baguer, ma vuedis di alc di mangja che 
bisognava procuràsi cun mestiers ancia inventàs. 
Un di chiscj jara chel di là a sercià a scavà ratais di 
fiar da lis bombis sclopadis, che si ciatavin un pòc 
da pardut, ancia tal ciamp vicin di ciasa mè, ma zirî 
ancia bombis veris, che no ti jarin sclopadis e che vi- 
gnivin viartis dai plui coragiòs, tant coragiòs che un 

grum di chiscj e sarès doveròs fà almanco una con- 
ta, saltavin par aiar al plui picul sbalio. Tal mieç ti 
stava ancia il guadagn parcè che da un 420 o da un 
280 ti podeva, tra la polver e il rest, fâti guadagna un 
doimil francs. 

Vignuda la sera, cun la schena rota i serciadòrs do- 
vevin ingrumá duci i ratais; dividiju par fiar, plomp, 
ram e oton e puartàju cai butegàrs, come il Schnabil, 
o come la Go che compravin chiesta roba par pòcs 
bècs, just a chei par comprà un póc di pan e il com- 
panatic. 

Jara deventàt però un zùc simpri plui pericolòs tant 
che i polizais vevin, a un ciart pont, proibit la sercia, 
un pòc pal pericul, un pòc par lis speculis e lis pre- 
tesis dai comercians che jarin, tra il fratimp, deventàs 
ancia siòrs. 

Cussì lavin l? storiis in chei moments, cussì son 
muarts tancj amìs e cognossins che jo ju rucuardi cul 
cùr ancimò sclonf. 

A scuela' 


Bepi Mariuz 
Furlan di San Vit 


Il timp al è vignut par zî a scuela 
par cioi na biela busta duta nova, 
cun lapis e ingiostri jessi a la prova 
sot na lis flapa di calchi ciandela. 


In bicicleta i partis a la matina 
bessoul tan blancis e desertis stradis, 
se vint e glas a bechin a gusielis 
mi puarta il pupà sot na mantilina. 


La mistra a era puora, zovina e biela 
a vegneva in liturina jù dai mons 

a m'inciantava cul talian e i cons 

la vous clara e li’ giambis di gazela. 


Prin che a rivàs la fiesta di Nodàl 
a mi assegnava la pi lungia puisia 
par recità ai grains e a la mularia 
a mi steva dongia, tal so grumal. 


Mi à dat il gust di lesi tanciu autours 
e di scoltà la vous da la natura 

di disegnà sensa tanta primura, 

par jè i ous a Pasca e il prin amour. 


* A San Martin dal Tiliment, agns sc. 1952-53 e 1953-54 

Aventure 
romane 


Roberto Meroi 


1 savoltament daspò des elezions, la inciertece che 

e vignive far de presince te liste dal Pci di un can- 
didát cul so stes cognon (fat chest che al veve pro- 
vocade la scancelazion di une vore di vôts di prefe- 
rence). La conferme de avignude elezion, la procla- 
mazion uficiâl, lis strenzudis di man dai amîs, lis te- 
lefonadis di rît dai parincj, ju indalegraments de ma- 
done cu la cuàl nol tabaiave di passe vot agns. 
Dut chest al jere sucedút tal zîr di cussì pôcs dis che 
il gnúf conseîr comunál indipendent tal partit comu- 
nist, nol veve nancje vit il timp di fò publica a paia- 
ment sul gjornál dal lúc un cuatri riis di ringrazia- 
ment a ducj chei che i vevin dat il vòt di preference. 
La s6 elezion e jere capitade a sorprese. Par lui pri- 
me di dut e pal partît, che al faseve cont su doi al- 
tris nons e che al veve conseàt di votàju ai militants. 
Lui al jere rivât prin de liste e chest al jere plasât un 
mont fintremai aes Buteghis Scuris. Il segretari na- 
zionál stes al veve esprimút il desideri di podélu co- 
gnossi di persone. A prin colp il gnúf conseîr co- 
munâl al veve pensât a di un matec. “Figurinsi se il 
compagn segretari, cun ducj i problemis che al varà, 
al à timp di tabaià cun me!”. 
Ma, daspò de conferme di un onorevul dal lúc, al ve- 
ve scugnút ricrodisi, domanda in feriere trè dis e passa 
in stazion a cjoli il biliet di seconde classe par Rome. 

Rome, la capitàl. Nol jere mai stàt, ma a ‘nt veve 
sintüt a fevelà. Fontane di Trevi, il Colosseu e po al 
è il Pape. Ma a lui il Pape, i predis e lis muiniis no i 
plasevin pic. Di chê volte che, frutut, só mari lu 
obleave a lâ a servî messe, cu la taponade sperance 
che di grant al sarès jentràt in seminari. 

Denant di parti, al veve domandát a di un so ami 
avocat, che di Rome al veve mistîr, trê robis: la dire- 
zion di un bon albierc di seconde categorie, la dire- 
zion di une amie di puartà für une sere, la direzion 
di un ristorant carateristic. Hotel Sante Clare, Pinuc- 
cia, l'Agave: a jerin stadis lis rispuestis dal ami avo- 
cat, prontis e precisis, cun tant di direzion e numar 
di telefon. “A pene che tu rivis ae stazion Termini, 
cjape l'autobus numar 64 e dismonte in placál 
Argjentine, al è dut li, no tu puedis fala”. 

Rivát tal Hotel Sante Clare, il gnúf conseîr comunâl 
si metè imediadementri in contat cun Pinuccia cen- 
ce no tant abadá al aspiet dal albierc e ancjemò man- 
cul al presit pes dòs gnots. Pinuccia par telefon e ve- 
ve une vosute ninine e si dimostrà subit disponibil 
par jessi in sô compagnie la sere stesse. Lui nol sta- 
ve plui te piel: conseîr comunál, a Rome, dal segre- 
tari nazionál dal Pci, la pussibilitât di un scapuc cun 
Pinuccia... 

La stanze dal albierc no pareve propit des miòrs, an- 
zit e jere pitost scassinade. Il presit in compens al je- 
re di 280 euros par gnot, cu la prime culizion. L'in- 
cuintri cun Pinuccia al avignì denant dal Pantheon 
cinc minúts passadis lis núf. Jê e jere une cuarte plui 
alte di lui, bionde (lui invezit al veve un debul pes 
moris), pitost robuste di cuarp e di calchi anut plui 

viele. Cjapà o lassá? A chel pont il gnúf conseîr co- 
munâl, se al voleve podê contâ in feriere de sô ba- 
ronade romane, nol veve che di stà al zúc, di con- 
tentàsi di ce che al passave il convent e là a cene cun 
Pinuccia. 

L'Agave e jere a doi pas dal albierc. Lis bassis, mu- 
sicute di sotfont, bielis fantatis forestis in costum che 
a servivin ai taulins. Il menù otim e ancje il servizi. 
Pinuccia e veve mangját e bevút tant che un lóf. Po, 
dibot, a forin impiáts i lusórs te sale e, fermade la 
musiche, dai amplificadòrs une vòs di femine e invi- 
dave ducj i presints a cjantà une preiere ae Madone 
di Lourdes in lenghe francese. 

Il gnúf elet nol crodeve aes sós orelis. Lui, comuni- 
st, anticlericàl, che nol podeve viodi lis muiniis, al je- 
re colàt tun ristorant mandát indenant di muiniis mis- 
sionariis! E, ancjemò par dongje, al scugnive cjantă! 
“Vierge Sainte, Dieu t'a choisie 

Depuis toute éternité 

Paur nous donner Son Fils Bien-Aimè 

Pleine de Grace, nous t'acclamons 

Ave, Ave, Ave Marie...” . 

Insom de preiere, al domanda il cont, al paia cidin 
fintremai l’ultin centesim, nol lassà nancje un fregul 
di buine man, al ringrazià Pinuccia pe compagnie e 
al scjampa in albierc, distrut. 

S. Alfons de’ Liguori Vescul 

Il Perdon di Assisi 

Rinvigniment des relicuiis di S. Stiefin Martar 
Patron de Diocesi di Concuardie - Pordenon 
S. Zuan Vianney Predi 

S. Svualt Re Martar 
TRASFIGURAZION DAL SIGNÓR 
S. Gaetan di Thiene Predi 

S. Rufin Vescul Martar 

B. MARC DI DAVIAN 

S. Massimilian Kolbe Predi 

La Madone di Avost 

La Madone Assunte 

S. Roc Piligrin 

S. Rinalt Vescul 

S. Eline Imperadore 

S. Marian Diacun 

S. BERNART DI CLAIRVAUX ABÀT 
S. Piu X Pape 

La Madone Regjine 

S. Rose di Lime Muinie 

S. Bortolomiu Apuestul 

S. Ludui Re dai Francs 

S. Sandri Martar 

S. MONICHE VEDUE 

S. Austin Vescul 

Martueri di S. Zuan Batiste 

S. Faustine Vergjine 

S. Aristit di Atene Martar 

Sant Roc 


Mario Martinis 


Ç" Roc al ven celebrât il 16 di avost, cuant che 
si po constată che la istât e à comencát il so lent 
calâ e aromai e lasse intraviodi lis olmis dal atom. 
Su Sant Roc si àn pocjis notiziis ciertis, peadis a ce- 
tantis liendis. Secont une Vita anonime, scrite da- 
spò il 1430 in Lombardie, Roc al jere nassút a 
Montpellier in France viers la metât dal XIV secul; 
daspò sei restât vuarfin al vendè ducj i siei bens 
par dâju ai puars e al parti par Rome, dulà che si 
fermarà par tré agns. Tornant indaúr, al vuarì ce- 
tancj malâts di peste, ma a un ciert pont si inmalà 
ancje lui viers Piacence e al le a platâsi intune ca- 
pane vicin il flum Trebie, dulà che un cjanut, sim- 
pri secont la liende, lu disfamà puartantji chel pôc 
che al robave de taule dal paron. Al fo curât di un 
ciert siôr Pollastrelli, e daspò vuarît al parti viers il 
nord, ma cjapàt sul làt Maiór e ritignút une spie, al 
fo metüt in preson, dulà che daspò di cinc agns al 
muri. 

I meracui che al fo bon di fâ in vite, soredut cuin- 
tri de peste, a atraerin une vore di interès, tant che 
lis sós voris a forin di pedrát pal cult straordenari 
che lui al ve in dute Europe e che si svilupà in par- 
ticolâr parmis lis pestilencis dal XV e XVI secul e 
la epidemie di colere dal XIX secul. In Italie la de- 
vozion di Sant Roc, protetôr ancje des epidemiis e 

des catastrofis naturàls, si pandè prime inte planu- 
re Padane, par slargjási po dopo in dute la penisu- 
le, dulà che i forin intituladis plui di trè mil glesiis 
e capelis, mentri vincjevot comuns e trentesîs fra- 
zions a puartin il so non. 

La s6 straordenarie popolaritàt i vignì ancje parcè 
che al fo consideràt protetòr des bestiis plui umilis 
e dal besteam di campagne, che lui al varès be- 
nedît e vuarît de solite peste. Ma la sô fortune i rivà 
di sigúr pe colocazion de só fieste, sistemade là 
che il soreli al à aromai superát il so colm, propit 
oltri il cúr dal segn zodiacál dal leon, sente dal so- 
reli e a miec istát aromai consumade. Achi il grant 
cjalt de istàt al comence a lá pal stec e lis primis 
ploiis di avost a rinfrescjin i ambients (un proverbi 
furlan al dîs “la prime ploie di avost e rinfrescje il 
bosc”). La atmosfere e sta cambiant, i paisacs a mu- 
din e i cuadris de nature a mostrin panoramis plui 
morbits cun colórs plui doles e madùrs. 

Propit in chest periodi, inte antighe Rome si fase- 
vin fiestis in onór di Vertumno, Portuno, Giano e 
Conso e propit Vertumno, che al vierzeve e al sie- 
rave il cicli des fiestis, al jere il diu che al gover- 
nave il cambiament e al determinave lis stagjons e 
lis anadis agrariis. Inte solite clime sincretistiche de 
liturgjie catoliche e intal solit proces di assimila- 
zion des tradizions religjosis dal pedrát precristian, 
Sant Roc al cjapà sù lis funzions calendariáls di 
Vertumno. 

Dome cussì si po spiegà la straordenarie espansion 
de s6 devozion intes comunitàts de campagne, 
dulà che lis popolazions a jerin une vore atentis al 

passà des stagjons, aes conseguentis variazions de 
atmosfere e dai paisacs e ae maravee dal inviási e 
dal concludisi des diviersis fasis dal cicli agrari. 


Sclesis 


Vigji Mestroni 


A Pieri “voli neri” i è muarte la femine, che lu paca- 
ve dispès. Par chel i àn dat chel sorenon. Dopo dal 
funerál, al è passât un moment in ostarie par pará vie 
i fastidis cul jutori di un miec di blanc; e a di un 
pont, al e jessút in curtîl par ... torná chel miec. Al 
vierc la puarte dal cesso e i cole un cop sul cjáf. Al 
cjale par aiar e al berle: “Justine! O viót che tu sés za 
rivade!” 

Insumia a voi vierts 


Luigi Bevilacqua 


(Premi poesie in dialet de Associazion Culturàl 
“Le Comete” di Latiano-Brindisi) 


Maltratàt dal vint 
un scuret al rone 

e no mi lasse durmi. 
O vegli bessôl 

come Crist intal ort 
cussì lunc la gnot 

o svoli discole 

tune sagre lontane 
sul tren di flabis 

e carocis di füc. 


Denant dai voi, 

e passe sburide 

la vite svuedade 

come ‘ne glesie di gnot 
tra memoriis antighis, 
tune bufere smamide 
di un timp rusinit, 

cun sbrendui di siums 
restáts bredeàts 

tai ramacs dai ricuarts. 


In fonts al cür 
ben platade o covi 
une sperance di cîl. 

Robis cul cotul 


Tarcîs Muk 


Alpins cul cotul...e come che Zuanon si è liberàt 
de femine 

Ancje ché cumò! Lis alpinessis...robononis! L'ANA e 
propon la leve obleade e come prionte par salvà i al- 
pins torná a dâur i múi...Zuanon, alpin in Albanie e 
in Grecie, al tignive te stale un mil trist aprûf la vacje 
che e molzeve la femine. E lui simpri i ripeteve: “Sta 
atente cuant che tu molzis dal mùl che al scalce!” 
Une di al jentrà te stale e al cjatà la femine distirade 
cence vite e cun stampât sul cerneli il fier de talpe 
dal mál. Al fo un funeralon: ducj i amis a condolési 
cun Zuanon e a cisicài alc te orele. Finit il funerâl, il 
plevan i domanda ce che i disevin i amis. E Zuanon: 
“Mi domandavin se ur vendevi il mòl!” 

Pai trois oe 
infanzie 


Maria Norma Coletti 


Gadus su la cueste de montagne plene di biele- 
ce, soredut te vierte, co O tornavi cjase cuntun 
macetut di rosis par ornâ il barcon, us ricuardi sim- 
pri. 

Il torent al clucugne sot il puint cui soi sfondars, spa- 
rint, di tant in tant, tal mieç dai boscs, sverdeâts pes 
gnovis fueis che a stan par nassi. Ai prins clips dal 
an gnúf, a pene disfate la néf, a splendin, brusáts dal 
soreli, sot i rivài e lis maseriis, lis candidis pendantis 
campanelis, cui tré plui curts petai furníts sul pic di 
une picule tacule verde. 

Plui in là, daspò cualchi di, a son i bráfs pavons e lis 
turchinis stelis blu. No mancjin i pestelacs dai biei 
petai zài tant che il solfar, spontàts a cufuts di un di- 
scut di fueis verdis clâr, che ti puartin ligrie. E passe 
ancjemò cualchi zornade e un bon odòr, deliziós e 
agradît, si difont tal aiar e, dut intor, tra la frescje jer- 
bute dai práts, tu viodis rosutis dai svariáts colórs. 
Tra Paltri a son sfloridis lis violutis che a spandin 
chel amabil sprofum. Lis lór coronis, dal intens colór 
viole, dai doi petai superiórs drets e cun chei altris 
tré voltàts in ju, a formin un tapetut che al semee un 
tocut di cil e di mar. 

Plui tart, tal sflandór de vierte, ca e là te splanade, ti 
incantesemin cjariesárs, melárs, peràrs in flór e dut ti 
semee involucât tune niule blancje e colór di rose 

par vie che i pomárs a son in floridure. 

Sot chês muraiis tu cjatis fraulutis cjarnosis, sparfu- 
madis che tu cjapis sù, tu volucis tune fuee di moràr 
e tu puartis cjase par gjoldilis cul zucar e il vin. Inmò 
par li tu vàs a ciri il sigjil di Salomon cul so pedun- 
cul plen di profumadis campanelutis blancjis che a 
spandin ator chel nasebon legrant il cúr, che a fasin 
un biel contrast cui bráfs non-ti-scordar-di-me flurîts 
li dongje. 

Di istàt là sù e abite une lizere brise: tu cjaminis vu- 
lintîr tra chei trois, tra chel aiar fin, biel che lis po- 
mis a madressin mostrantsi simpri plui gruessis e co- 
loridis. In avost-setembar tu fasis un macut di odorôs 
ciclamins de corone colór purpure e des fueis verdis 
cun maglis blancjis su la pagjine superiòr e rossis su 
ché inferiòr, che tu notis pal lôr bon odôr. 

Al è biel spassizá tra chei trois te tarde sierade co il 
bosc si viest di mil colòrs e di unvier tu cjatis la plui 
blancje néf che e spiete nô fruts a zuià cun jê tirant- 
si lis balis. 

Inte concje, sot dal mont, si alce il borgut cercenát 
di broilis sui soi orts, i vignaluts e i pomàrs. O ri- 
cuardi ben chés cjasutis parcè che ali il pa al veve la 
cjase native e jo o levi là sù co al jere di fâ fen o di 
gjavà dal ric lis cjastinis. Un póc o judavi i miei gje- 
nitòrs a meti il fen sul toblát parsore la stale o te lo- 
bie lis cjastinis tal sacut e un altri póc o mateavi. 

I miei pinsîrs a corin a co il pa mi contave di cuant 
che al è vignút a stà te cjase gnove, fate sù tal borc 
abàs, e i semeave di jessi in planure, di tocjà cuntun 
dét il cîl, di svolà cence alis. Mi diseve che co al ve- 
ve, cun so pari, di puartà cjase la blave cjapade sù 

tai cjamps te valade, cuant che a rivavin sot de ribe 
tal Martin, a vevin di discjamà une part de racolte sul 
rivàl de strade e tornále a cjoli oben di vignî in aiút 
ai bús cuntun altri pàr di nemâi. Dal sigúr la só con- 
tentece e jere fondade. 

Chel lúc de mé frutarie al è restàt tal gno cúr e, des 
voltis, cuntune amie de infanzie che e viveve lassu, 
o voi sù par di là. Insiemit o rivivin i moments de ne- 
stre zoventút: i zùcs che o fasevin, i salts su la tasse 
dal fen, i nestris paris che a rivavin dai prâts cul fas 
dal fen su la schene. 

Cumo ché magnificence e je dute scuindude dai ba- 
racs e dai lens che a son cressúts dut ator, tal miec 
des cjasis dirocadis. Jo no fas che impensâmi di chel 
che al jere une volte, tignint ben stretis chés imagji- 
nis che a fasevin deventá maraveós il paisac, di ché 
vite laboriose, semplice a contat cu la nature, di co 
si jere contents di póc. 


LU à dite 
cjossul... 


O ai let suntune riviste che fumá al fàs mal. Cussì o 
ai molát a colp ... di lei chê riviste. 

I cavalîrs 


Gianni Sandri 


és di mai, més di rosis, di garbons e di cavalîrs. 
Mé none e diseve che in campagne la miserie e 
jere nome di bécs, il mangjà nol mancjave e daspò 
mi contave chê storiute là che lis bestiis dal curtîl a 
fevelavin. Lis faraonis, a disevin: “Paiarìn, paiarin”; lis 
razis a domandavin: “Cuant, cuant, cuissà cuant “ e 
il gjal al sentenziave: “Cu la galete, cu la galete!” 
In fats, chè dai cavalîrs, e jere salacor la sole vore 
che e podeve puartà dongje cuatri carantans. In 
campagne lis plantis da lis vîts, ogni tant, a vevin un 
moràr di fueis che al furnive il mangjà par chestis 
ruis une vore speciàls. 
Ogni robe, fin dal principi, e veve di jessi calcolade 
a pontin, no si podeve sbalia. 
Si compravin i úfs di cavalîrs, pesáts a oncis, e no 
dome par chel che a costavin ma plui di dut pe gran- 
de vore par proviodi lis fueis di dâur di mangjá e pal 
grant puest che al coventave. 
Une famee di sîs personis e podeve tignî dongje une 
mieze once, nome une fameone e podeve tignî dós 
oncis. 
I prins dîs dut al jere facil che al bastave un pugnut 
di fueis par mantignî chè sedon di vieruts picui e ne- 
ris. 
Ma daspò vot, dîs zornadis, dute la famee e veve di 
ce fà par podé tindi a lór che a cressevin sot i voi e 


AVOST 172 


a mangjavin simpri di plui. Nissun podeve fermâsi; 
in prin si lave a taiá i ramacs dai moràrs che, puartáts 
a cjase cul cjaruc a man, a vignivin dispedáts des 
fueis che, metudis tai zeis, a vignivin slargjadis sore 
i gridics. 

I gridics cun cuatri talpis a someavin a lis réts dal jet 
e si poiavin un sore di chel altri, in tasse. 

Ogni zornade i cavalîrs a vignivin srarîts e slargjáts 
su di un numar simpri plui grant di gridics. Lis fueis 
no si lavin plui a proviodi cul cjarug a man ma cul 
cjar che par solit si dopravilu pal fen. Lis cjasis a de- 
ventavin cantirs; ducj a vevin la lór vore come lis fur- 
miis; sù e jà pes scjalis a puartà fueis fintremai che 
al vignive il moment plui impuartant: metiju a fila. 
Il moment de filadure al jere un spetacul. Si prepa- 
ravin macuts di paie di forment leáts intal miec che 
a vignivin vierts a forme di clessidre e metúts in pits 
un dongje di chel altri par fà deventà dut un garbui 
di stecs che si lu diseve “il bosc”. 

La grande vore de famee e jere finide, cumò ur tocja- 
ve ai cavalîrs di fà la lôr part. 

No coventave spietà tant timp, lór si rimpinavin te 
paie strissinantsi daúr il lór fil e ognidun al cirive il 
so puest par sierási dentri la só galete. Il bosc al de- 
ventave come une neveade, dut un garbui di galetis 
e bavelis. 

Lis galetis, dopo netadis e metudis tai sacs, si conse- 
gnavilis ae filande che e je stade une des primis in- 
dustriis dai nestris país. 

Il pataf 


Ovidio Colussi 


Sglonf di sintî i sanforgnès dal barbei 
indafarat a sforbiciàmi i riavei 

i tentavi di gioldi dal ridonà 

di gust, dal fi (siet ains) dal “artist”, 
sintàt tal cianton 

cul librut di Snupy tai zenoi. 

Il pari necuart ch'i no scoltavi lui 
ma il canai, al ghi à rugnat: “Tas supit”. 
Gelous che l’aventour al scoltàs 

il frut e no il mestri? 

No vint utignut nuia 

al à zontat il (scontat): 

“Co parlin i graing a si scolta”. 

Il ridi dal letour 

al è stat sonciat 

dal patafon a plen musa, 

dal pari, 

sicut fol sensa nul. 

Situ il fi 

situ il pari 

situ jo. 

Ta chel situ inglassàt ingropà e freit 
paiant il cont i serciavi d’incrosà 

i vui dal bocia, ch'a si taponavin 
sot i riavei sgarufas. 

Doma i doi lagrimons 

i ai pudut jodi. 

Ch'a bagnavin la pagina dal librut. 
(Al veia, il frut, encia sanc di nàs?). 

telefonade 


Roberto Meroi 


As lis siet mancul un cuart di lunis di sere. Il 
gjeometre Séf Pelegrin al cjape in man la corne- 
te dal telefon par domandài ae sò femine se intint 
fermási ancjemò dilunc in ufici. Intant che al è daúr 
a componi il numar sul argagn a tastiere, il gjeome- 
tre Pelegrin al sint intervigní di ché altre bande de li- 
nie misteriose une gnove vós... 

“No sta a dîmal a mi! Mi è bastàt viodiju domenie sta- 
de, cun ducj chei aiars che si dan!”. 

“Tu ás propit reson! Inalore, mame, tu ce disaressi- 
stu di fa. 

“Cjale, Guste, par prime robe jo o disarès che tu e 
Agnul, se o volès gjavásai dai pits une volte par du- 
tis, o vés di lâ indenant cui dispiets. O vés doi fru- 
tuts che a son une maravee e che a fasin dut ce che 
voaltris i disès di fà. Continuait a fâju sberlà, zuia, 
saltà, cori dulinvie l'apartament. Il palac al è dut in 
fier e ciment, i rumórs si sparnicin che e je une bie- 
lece. Insistét e o viodarés che chei doi che o vés sot 
si stracaran e nol è dit che no ledin fúr dai pits in 
curt. Za tant, lór doi a àn des referencis, no àn 
ancjemo fis e no varessin di cjatà cuissà ce tantis di- 
ficoltáts a combinà un apartament in cualchi altre zo- 
ne de citát”. 

“Ma sástu, mame, a son za vot més che a son vignúts 
a stà culì...”. 

“Tu no tu âs di pensà a chel. Tu e Agnul o vês di lâ 
indenant cu lis malegraziis, cun dutis lis sortis di 
rumórs, ancje di gnot. Lassait colà par tiere ogni tant 
des robis pesantis; spostait taulis e cjadreis; fasét co- 
ri dispes la aghe dal bagn; tirait sù e sbassait cun vio- 
lence lis persianis a tarde ore. Daspò di cene tu me- 
titi sù lis scarpis cui tacs e baline sù e jù par dutis lis 
stanzis. E, soredut, lait indenant cul sbati chè puarte 
ogni 5-6 minúts, tal mút che us ai sbisiát jo. Al è un 
truc che al po puartà une vore lontan: al sa tant di 
fantasimis. Al po deventá un cjalcjut, al po pardabon 
fâ saltà i gnerfs. Tu viodaràs!”. 

“Sì, mame, però fintremai cumò al somee che chei 
doi sot no si scomponin par nuie dai rumórs che o 
fasin noaltris”. 

“Ma no ano protestat?”. 

“A àn protestát cul aministradór dal condomini, che 
al nus a mandade une letare dome pai businórs dai 
fruts vie pal di”. 

“E vonde?”. 

“E ancje pe tavaie di frucons di pan che ur vevi fat 
colà parsore dal cjàf ché sere di més indaúr che jé 
abàs e jere saltade fúr in terace”. 

“E de cinise di spagnolet che il to om di tant in tant 
al bute sul barcon de lór cjamare?”. 

“No, l'aministradòr no nus à dit nuie nancje di ché”. 
“Par me, inalore, a fasin i furbuts”. 

“A chest pont, mame, no sai plui ce dí. Noaltris lis 
vin provadis dutis. Cualchi gnot o sin státs sveis 
ancje fintremai lis tré di gnot a fâur rumórs...". 

“E nuie?”. 

“Nuie. Tal plan di sot dut cuiet: nancje che a fossin 

muarts. E sì che si varessin di sintî chei colps!”. 

“Fie mé no sta avilîti. Pree il Signór che ti dedi la 
Grazie di rivà adore di paràju vie chei doi: a son cus- 
sì antipatics!”. 

In chel il gjeometre Pelegrin al sint un sglinglinà di 
cláfs e al viòt vierzisi la puarte di ingrès: e je rivade 
cjase la femine. Inalore lui al poie ju la cornete dal 
telefon e i va incuintri riducant. 

Parsore, intant, i fruts a àn tornát a tacá a sberlá, a 
zuid, a saltà e a cori dulinvie l'apartament... 


Sclesis 


Vigji Mestroni 


Un siòr si presente in Cuesture: “Podaressio fevelà 
un moment cul lari che mi à netàt la cjase usgnot 
passade?” “Ce aial di domandai?” “Al à di insegnámi 
cemút che al à fat a jentrà aes tré di gnot cence sveà 
la femine”. 

Fermaitle...! 


Giannino Angeli 


Fermaitsi...un moment... 
...e passe la muart... 

Jù il cjapiel... 

sbassait il cjáf... 

denant di ché parone 
che e fâs pore 

dome a sintile nomend... 
E je come un burlac 

co e fòs la mate: 

e jentre dapardut... 

di corse... 

come une sfolmenade... 
Fermaiitle...se o podés 
prime che e rivi 

a puartà vie chel frut 
che al stente a nassi... 

o i siei no vuelin vélu... 
Fermaitle...maladete... 
Chel zovin no se merte... 
Fermaitle...o ai dite...! 
Ma ché no sint... 

e ua pal so distin... 
Dome il Signór le mace 
e il to ricuart dai muarts 
al rive a scancelà il so pas 
ma no il podé. 

Umigns dal dì 
uciei di une volte 


Dante Savorgnan 


hest an tal dì di domenie ulive al è stàt biel timp 

e jo o jeri seneós di viodi se a Pasche la detule: 
Ulîf sut, ùfs bagnáts, si sarès inverade. Cun di fat a 
Pasche il cil al jere innulát e inca e inlà al sbivicjave. 
Bon - o ai dit tra me - ancje cheste volte il timp al e 
stàt di peraule. La vierte però e je in ritart, parce che 
al è stát frèt fintremai la metát di marc. La prime 
ploie, di Nadal inca, e je vignude il dì di vinars sant. 
Par altri baste che al plovi ancje dome une zornade 
che la int si lamente: O Diu, ce umit: o sint i dolórs! 
E brame il seren. Come che in chest mont no co- 
ventàs ancje la ploie. Jo o resti a viodi ce maniere 
che la int al dì di vué no si vise dal timp che al è stàt 
e di ce maniere che e percepìs il clime. Chest unvier, 
par esempli, al è stàt une vore di frét e púr ancje chei 
di une cierte etát a disin che nol è plui il frét di une 
volte, cuant che si inglacave la Ledre “come tal 
vincjenúf - a sentenziin chei plui inlà cui agns - in 
chei timps, daspò cenát, si stave sù inte stale par 
scjaldási almancul un fregul dongje des bestiis”. 
Cumò che al è frét tant che in ché volte, la int no lu 
sint. Stimi jo, in cjase e pie il riscjaldament e cuant 
che e va für si intabare tant che ju eschimés. 
Biel che l'unvier al da i ultins sbrocs e la primevere 
si le nulis tal aiar dulintor, i uciei a scomencin a fà il 
nît. Propite tai dîs de setemane sante une tortorele e 

à intiessút il so nit cun cuatri stecs intune glove dal 
oràr che al sta denant cjase mê, che jo mi domandi 
cemtt che e fasarà a stà oris e oris covade li parso- 
re. Misteris de vite. Di chê altre bande de cjase, ma 
un tic plui distant al è un filâr di platins. Suntun di 
chei une cubie di chechis e à metút adun il so nit. 
Ma li la imprese e je stade une vore plui ingredeade. 
Il nît al è fat cun mistîr. La mascje e à di stà comude 
cuant che e clucis e alore jenfri i stecs a an metòt 
cualchi fuee secje e un pic di pantan par rindi la co- 
ve anatomiche. Ma nol è vonde. Lis chechis a àn 
poiát parsore dal nit ancje un cuviert. No sai se par 
paràsi dal timp o dai nemîs. Sta di fat che a vore fi- 
nide tu viodis adalt tal miec dai rams un balon di 
stecs e di cuant in cuant une cheche blancje e nere, 
che e jentre e e jes dute sodisfate, come che si 
confàs a une vere parone di cjase. Lòr, lis chechis, 
no àn ni capot, ni ombrene, e il nît lu fasin simpri 
compagn, come tal vincjenúf. 

La nativitát, . 
Madone 


Mario Martinis 


n setembar, ultin més de istát e cussi ancjemo timp 

di avóts, visitis e piligrinacs (il plui impuartant al è 
chel che si fàs a Madone di Mont dal 1976, an dal ta- 
ramot in FriüD, il calendari liturgjic al presente altris 
fiestis dedicadis ae Madone e in particolàr ché de 
Nativitàt di Marie (8-IX), cun sorprese metude propit 
intal cúr de Vergjine, il segn zodiacál di setembar, 
che si caraterize pal grant sens di dedizion, di servi- 
zi e di pensament de reson. Nassude a soreli jevàt in- 
tal V secul, la fieste e jentrà daspò inte glesie di so- 
reli a mont, dulà che si pandè une vore e tant di 
ispirà di resint une altre fieste mariane, la Imaculade 
Concezion, fissade il vot di dicembar, ven a jessi a 
une distance esate di nùf més, il periodi naturàl che 
al cor tra il concepiment e la nassite. La nativitàt de 
Madone no ven contade dai cuatri Vanzei “sinotics”, 
o uficiái, ma di cualchi Vanzeli “apocrif”, o no rico- 
gnossût, come il Protovanzeli di Jacum e soredut il 
Vanzeli armen de infanzie, il cuál, tra lis altris, al 
spieghe che la mari, Ane, e de ae lús une frutine ae 
setime ore dal vincjunesim di dal més di Elul, che al 
corispuint ai 8 di setembar. 
Cheste date, po daspò, e je cetant simboliche, parcè 
che secont il Monologium Basilianum e ven a coin- 
cidi a soreli jevât cul comenca dal an eclesiastic e 
cussì, secont la alegorie religjose, al inizi de reden- 

zion, mentri, secont la culture astrologjiche, come 
che si è dit, i nassúts intal segn de Vergjine a àn ce- 
tant sens di servizi, che ben al va adun e al confàs 
ae figure de Vergjine di Nazareth pal sì de anuncia- 
zion e pe sò interie vite di dedizion e di fedeltàt a 
Diu. 

Tal Friùl contadin di une volte, setembar al jere un 
mês siôr e content parcè che, oltri al timp, di solit 
biel e temperàt, al faseve gjoldi i risultàts di dut il 
lavór de anade. Lis preocupazions pal timp no jerin 
dal dut cessadis e a chel pont il contadin al sperave 
che il bon timp al podes fini di maduri la ue e il sorc 
e al permetès di sierà benon i racolts e la gnove se- 
menade. De seconde part dal mês, la culine e la 
campagne a jerin sot sore pal comencà des vende- 
mis e pal cjapa sù milucs, pirucs, fics, coculis e cja- 
stinis. Il folclôr di chest impuartant mês si leave cus- 
sì in strent cu lis sôs voris di campagne, tant che la 
atmosfere, za plene di gjonde pes vendemis, si jem- 
plave di cjants e mirindis intal viert, mentri su la 
mont in ocasion dal traspuart a val dal fen, si coro- 
nave la ultime slite cun macs di flòrs e di ramaçs e 
la finàl des fadiis de istàt e vignive celebrade cuntun 
grant licôf. 

Propit la fieste de Nativitàt de Madone, ai 8 di se- 
tembar, e jere une sorte di divisori de stagjon e dal 
cicli, che e sierave une cierte fase e int vierzeve une 
altre; cussì in mont il disalpec si faseve propit dentri 
di cheste fieste, dit plui in comun “Madone di se- 
tembar”, che e jere une vore celebrade des feminis. 
In cualchi zone ancje pal disalpec (che al vignive 
ancje sprolungját fintremai a Sant Michèl (29-IX), si 

faseve fieste cuant che lis manzis che a vevin fat plui 
lat in mont a vignivin inghirlandadis par jessi puar- 
tadis jù tal plan. Une volte la “fieste suee” de Nati- 
vitàt di Marie e vignive celebrade ancje dai pastòrs 
de mont e in diviers país si tignive marcját. Intal ca- 
lendari de campagne, si che duncje, il vot di setem- 
bar al jere une date di grande rilevance pal cicli agra- 
ri che, come che al sucedeve par altris grandis datis 
dal lunari, e jere ancje sacralizade cuntune fieste re- 
ligjose di Crist, de Madone o di cualchi sant une vo- 
re impuartant. 

Agns indaúr, in setembar si tignivin ancje tantis 
fiestis e sagris di país, pratichementri lis ultimis de 
biele stagjon, e diviersis a jerin leadis aes ricorencis 
marianis dal més (Nativitàt e Dolorade), mentri altris 
a vignivin inmaneadis a Sant Michèl, e altris ancjemò 
intes plui svariadis circostancis (come la fieste des co- 
cis di Liaris di Davár e vué ché di Vencon). Tantis a 
jerin lis usancis popolárs rinovadis ancje par Sant Mi- 
chel (29-IX), impuartante “date suee” pai tiermins ju- 
ridics, che in pratiche e finive ce che la fieste de Na- 
tivitàt de Madone e veve comencát. In mont si siera- 
ve la partide dai conts de monticazion e a vignivin in- 
viáts lavórs di publiche utilitát come meti a puest stra- 
dutis e trois di mont, mentri inte zone culinár, daspo 
de messe dal sant, e comencave la racuelte des cja- 
stinis (come che al conferme un proverbi dal calen- 
dari di chenti “S. Michél, la cjastine intal fossel”) e in- 
te cueste pai pescjadórs e finive la stagjon “d’istà”. 

Paîs 


Mario Martinis 


Lis lunis di corse 

mi an roseât l'esistence 

e ingrumàt memoriis, 

lis stagjons muardintsi 

si son corudis daúr 

lassant incjastris di sfumaduris 


culi su muraiis e andronis 
o ricuardi une prucission 
di azuris buinoris di frut, 
emozions sbalsamadis 
dolcis zumielis di pinsîrs 

o torni a cjatà tai orts 
ator pai curtîi e tai borcs 


intat al è restàt tai agns 
il scrosop dal paîs 

dopo lis musis dai vecjos 
sofladis vie. 

In memoria 


Aldo Gallas 


Mestri benemerit di Migjea 
Buenos Aires 1928 - Guriza 2004 


Anna Bombig 


Ac" una zornada particolarmentri sflandorosa cul 
soreli e l'aiar clip cuant che duta Migjea a si è ra- 
cuelta devant da glesia par dâi Pultin salút al mestri 
Aldo Gallas, mancjât a Guriza justa ai cinc di dicem- 
bar dal an passât. Al è sparît cun lui, il “Genius lo- 
ci”, la figura storica di alt livel, l'om di cultura ina- 
morât dal so païs ma, soradut, l'om di scuela che al 
à tirât sà educant, gjenerazions di fruts che, de- 
ventâts paris e nonos, a lu ricuardin cun afiet e gra- 
titudin. La sò scomparsa a i à causât comozion e ri- 
maric in ogni ambient indulà che al era cognossút e 
preseât. Come colega a podi testemoneâ che al era 
dotât di granda signorilitât, che a ispirava rispiet e 
considerazion. 

Par un grum di agns al fasè part dal Consei gjenerâl 
da Filologjica e, tal stes timp, al sustigni numerosis 
incarghis in cjamp civil e social. Degns di atenzion i 
sioi scrits par furlan su “Sot la nape” e particolar- 
mentri gustòs chei sul “Strolic”. AI mestri Aldo al era 
ancja un innomenát gjornalist, scritór e poeta che al 
si esprimeva sei par talian che par furlan e in plui al 
era mestri di furlan “Ad honorem”. 

Grazie, siór mestri, ancja a non dai colegas e da int, 
par dut il ben che al a fat sei pai fruts che pal so país. 

Significativa la só poisia “No sinti plui” indulà che a 
trasparin i sioi sentiments che a son un cjant armo- 
niòs a la speranza. 

Aldo Gallas 

No sinti plui 


No sinti plui, 

tes gnots di lune plene, 
cjantà sot vôs, 

tal sterp florit, il rusignül. 
No sinti plui 

sgracolà i crots, 

tal pantan di fossài 

che ormai no esistin. 

No sinti plui 

cisicà cisilis 

tal cîl seren 

plen di soreli. 

Sinti sól 

rumôrs profonts 
sdrondenà für 

di machinis potentis. 

E mi dismovi di colp 

al ciulà crudél 

di dut chel ch'al cor 
dilunc la strade. 

Ma, passant vicin la scuele 
dal mio antic país, 

sinti il vosá legri dai fruts 
ch'a stan zuiant insieme. 
E insieme zuiant 

a van viers un avignî 
che, di sigür, al sarà istès 
plui biel dal nestri. 

Basta vei fede 


Claudio Petris 


Furlan di Sopula 


D: simpri, inta dutis li' ciasis dai furlans, si usa ti- 
gni 'na butiliuta di aga santa: "guaia un màl di 
not”. 

A è l'aga ch'a vigniva e ch'a ven benedida, encia in 
di di vuoi, in glesia ta la funsion da la visilia da l'E- 
pifania prima di impiâ il falop. A diferensa di vuoi, 
‘na volta, la glesia era stracolma di zent e, propriu 
apena dentri da la puarta granda, a implenivin un 
mascel, grant coma 'na brenta, e dopo che il predi al 
veva benedit l'aga, tanci, par poura di restâ sensa, 
prima inciamò ch'a fos finida la cerimonia, a cumin- 
siavin a implenî chi butiglis, chi vasis par fâ scorta e 
partà a ciasa. Chista aga si tigniva in ciasa coma ‘na 
relicuia e la si doprava in tantis ocasions: cuanche si 
stava puc ben, co li’ bestiis dal stali a vevin cualchi 
problema e par ultin la si doprava par benedi cun ra- 
mut di ulif i muars ta la vegla in ciasa. 

Il fat ch'i voi uchì contà al è sussedùt a la fin dai ains 
'20 a Sopula, tal borc dal ciasciel, in ciasa di ‘na fa- 
mea di fituài dal cont. 

Na sera Gigi e la Pina, stracs, a erin zùs a durmî bu- 
nora. Via pa la not a la femina a ghi à ciapàt un gran 
màl di dinc. La Pina si remenava tal liet sensa podei 
rivà a indurmidîsi, a ghi doleva tant che no si sintiva 
nencia di smontà a bas dal liet. Alora plan plan a si 
à deciduda di sveia l'om par ch'a la judas. No rivava 

nencia a ciacarâ ma instès si à fata capî par mandâ- 
lu a bas tal spassacusina a toi un pucia di aga santa 
ch'a si trovava ta 'na butiliuta dentri la gardinsa. In- 
ciamò un puc indurmidit Gigi al è vignùt zu par li 
scialis al scùr (a erin tant puares ch’a no vevin la lùs) 
e si à metùt a sgarfa ta la gardinsa. Sgarfa di ca, sgar- 
fa di là, ma, coma ch'a susseit encia vuoi, i omis no 
àn tanta pratica di cusina e no’ ciatin mai se ch'a ghi 
coventa a li’ feminis. Ma Gigi no si à piardùt d'ani- 
mo e no podint tornà in ciamara sensa nuia, al à 
ciapàt sù ‘na ciassa e al à metùt ta un got un pucia 
di aga di chè dal seli dal seglàr. Tornàt in ciamara ghi 
à dàt di bevi chè aga a la femina che subit dopo à 
trovàt solievo e ringrassiant la Madona à rivàt a in- 
durmidîsi. 

Gigi par rispiet no ghi à mai pandùt la veretàt a la sò 
femina, ma duci in pais chel fat a lu cognossevin ben 
se no altri parsè che, par lui, ogni ocasion era buna 
par sentensià “Basta vei fede”. 

Sant Michél Arcagnul 

Lis sflandorosis 


“di Agar 


Graziella Petri 


in dai timps plui lontans, lis feminis dal Orient e 

lis matronis romanis a usavin puartà i rincjins co- 
me ornament des orelis e de muse. Par altri nissun 
al sa cuant e cemút che a sedin stàts inventáts. A tál 
proposit, za dis, une siore anziane mi à contát che- 
ste liende a rivuart de origjine o invenzion dai 
rincjins. Ducj chei che a àn lete la Bibie a san che 
Sare, no podint dâ un frut a Abram, lu mandà a po- 
gnisi sot la tende di Agar, la sclave africane che a ve- 
vin puartade dal Egjit. Nol jere nancje passât un an 
che la nere, zovine e sane e parturive un fi mascjo: 
Ismaél. Purtrop, daspò la nassite dal frut, la sclave si 
jere montade in supierbie, vignude sfrontade e inso- 
lente no lassave ocasion par ofindi e umilià la sò pa- 
rone. Dai vuê, dai doman, Sare e pierdè la pazien- 
zie e, une dì, e cjapà sù un curtìs ben spuntît e i le 
incuintri. No voleve copàle ma nome disfigurài la 
muse. Cuant che e rivà a gafále pal stomi, Agar, spa- 
ventade, si remenave cun dute la só fuarce par 
scjampà; al fo cussì che la parone invezit di sgrifài lis 
gramulis, i sbusà lis orelis. La sclave no podint plui 
meti il facolet ae mode egjiziane (parce che si vio- 
devin lis curtissadis) e lave ogni di a lamentási cun 
Abram par vie che e jere stade ruvinade par simpri. 
Il Patriarcje al jere stuf di sintî saldo lagnancis, ma 
nol voleve nancje cridà e cjastià la sò femine par vie 

che i puartave cetant rispiet e afiet. La africane, no 
vint otignút nissun risultàt, e continuave a infastidilu 
cui siei bruntulaments. Alore chel puar om, par stà 
in buinis cun dutis dôs, al le a cjatà un om dal so po- 
pul che al jere un artist che al saveve lavorà i metai 
e i ordenà di preparài dôs stelutis di aur cu la rincji- 
ne par daúr. L'oresin, in curt timp al consegnà une 
opare cetant preseade: dòs stelis che a slusivin plui 
di chés dal cil. Agar e fo contentone dal regal che i 
faseve Abram parce che chés dós stelutis i scuinde- 
vin lis feridis e in zonte i davin lús ai liniaments fa- 
sintle someá inmo plui biele. 

Dutis chés altris feminis, incjantadis dal lusór di chés 
dós stelutis maraveosis, a scomencarin a simiotále si 
che duncje di in ché di, in orient e in dut il mont co- 
gnossút, e cjapa pît la usance di puartá i rincjins. 
Mê mari mi contave che i nestris vons a disevin che 
a meti i rincjins si conservave a lunc la buine viste e 
lu dimostre il fat che il gno basavon garibaldin, che 
al puartave un cerclut di aur cul brilant intune sole 
orele, par il regál di cresime al ve viste lungje inte 
storie di Italie. 

Cjare Vigjute 


Roberto Meroi 


jare Vigjute, ti scrîf par contáti cemút che e va ca 

sù a Darte. Domenie o soi rivát tal albierc a bui- 
nore (di Tisane in autostrade i ai metút une ore e 
mieze) e inalore me soi cjapade comude. O ai disfa- 
te la valîs (po no aio dismenteade la svearine!), mi 
soi fate une doce e daspò mi soi mett a lei. 
Po no isal saltát für che o vevi di presentàmi li des 
termis chè sere stesse! Di bon che a jerin siet man- 
cul dîs e che al jere timp fin lis siet. Cussì o ai scu- 
gnüt spesseà a cori jà cu la machine, se no o pier- 
devi il turni par lunis. 
Ca al è net e si mangje ben. La sere che o soi rivát, 
O ai vút par cene sope ae cjargnele e pet di dindia- 
te; lunis a gusta al jere ris cu la luianie e cjavrül; a 
cene macarons e cjars lessis. Daspò o ai mangját pol- 
petis, melon e persut, scaloputis, tripis, bisteche mi- 
lanese..., il dut cuingòt cu la spuce dal toscan di un 
che al fume tal taulin dongje. 
fr, po no mi ano rifilât in taule cun me un om. Al è 
un triestin di chei che no i pàr vere di vê cualchidun 
par tabaià, tabaia, tabaia. Par schivâlu, vué o soi lat 
a gustà vincj minuts plui tart, sperant che par chè ore 
il triestin al ves finît. Invezit nol jere ancjemò rivát. 
Po no isal vignút vincj minúts daspò di me! O scru- 
puli che al vedi nasàt che nol mi è masse simpatic. 
Vigjute, ti visi che tu puedis stà in sante pas, che la 

camarele e je un boconon di fantate, brute tant che 
la fam. Fintremai cumò o ai sieràt voli avonde póc. 
Di sere a son i cjocs te ostarie sot de mè cjamare che 
a vosin e che a cjantin. Di gnot po al è simpri cual- 
chidun che al va a torzeon pes cjamaris, a dutis lis 
oris. Dopodimisdì, invezit, a son lis feminis des pu- 
liziis che se contin tai coredòrs. Cumò o sai che in 
país la setemane stade a son muartis tré animis, che 
la mil e fas ben ancje pai mái e che la cjamare 32 e 
je... une stale di tant sporcje. 

Martars mi soi sveât aes vot al sun de pivete de co- 
riere de Sgea, parcè che une machine ferme te stra- 
dute i blocave il passac. O soi lat sul barcon de cja- 
mare a cucá: a jerin machinis in code daür de corie- 
re. Fintremai che la coriere no rivave a passá, dut al 
restave blocát. Miec país al jere fúr a cjalá. A un ciert 
pont il sofér de coriere al e lat a suná il campanel de 
cjase di front par viodi se al jere li il paron de ma- 
chine blancje che e stropave la stradele. Nuie ce fà. 
Mancumal che a fuarce di manovris e di vitis (a àn 
di vê spostade a braç la machine blancje) la coriere 
e je lade, e daür dutis lis machinis. 

O soi stàt sul barcon ancjemò un cuart di ore a cjalâ. 
Po la int e je lade vie. Inalore mi soi vistút e o soi lát 
a spostá la mé machine blancje! 

Dopodimisdi, om e femine (parsore de otantine) de 
cjamare parmis de mé, si son ticáts par vie che lui al 
voleve lá a butási daspò gustát, parce che al veve 
mangját masse. Ma il vér mutîf de cuistion al jere che 
ducj i doi a volevin tignî il gjornál di lei. 

O ai scomencát a fà lis curis pe mè bronchitute li des 
termis. La prime zornade o soi jentràt tun grant stan- 


197 SETEMBAR 


zon plen di int e di fums. Alì mi àn sentàt denant di 
un tubi, che al mi pareve un canonut, che al à tacát 
a sofletàmi in muse dut un vapòr cjalt che no ti dîs. 
Cun tant che a disevin a ducj di respirà normalmen- 
tri, une siore e tirave il flát a plene bocje. O stavi par 
domandài se je e va ancje par strade cu la bocje spa- 
lancade. Un vieli, te grande confusion di chel grant 
stanzon des inalazions, al à dismenteát il baston, un 
altri i ocjai; une mari la frute. 

Cuant che o crodevi di vê finit, mi àn metüt te mu- 
se une mascare di plastiche cuntune canele. Mi so- 
meave di jessi un pilote di aeroplan in timp di vue- 
re! Se nol fos che o scugnivi respirà i fums de aghe 
pudie, che a san di úfs fraits. 

Daspò mi àn dit di jentrà, passáts cinc minúts, tune 
stanze che e veve la puarte sierade. O ai spietât für 
dis minúts e nol è sucedút nuie. Inalore o ai batút e 
o ai vierte la puarte. Dentri nol jere nissun. O soi jen- 
tràt e mi soi cjatàt tal miec di un camarin, pituràt 
colór di rose, cu lis poltronis blancjis e plen di fums. 
Al someave di jessi tun altri marimont. Se tu saves- 
sis, Vigjute, e ce spac! 

Mi soi intopàt cul om de sartore di Perteade, che al 
mi à dit di saludati. Po al à tacat a tabaiâmi di sin- 
dacáts e di pensions e inalore o ai taiât curt. Ir Paltri 
mi jeri metút a lâ sù pe mont. In chel une viele cjar- 
gnele mi à cridát daúr: “Siorut, nol è pas di monta- 
gnàr chel ali, no si cor cussi”, di mât che o soi tornát 
indaür a colp. 

Par ogni bon cont, o fàs ce che tu mi âs dit tu di fâ 
: 0 mangji dut ce che mi dan, ancje la macedonie di 
pomis, no béf tancj cafés, o stoi atent di no salta für 

sudàt des termis, la sere mi met sù la maiute di lane, 
o voi ator pal país simpri a pit, o lei il gjornál dal al- 
bierc e no tachi boton cu lis feminis. 

Doman di sere, forsit o larai ae “sagra da scueta” a 
Tualis. Daspò, Vigjute, o ai savât che des bandis di 
Fraforean a àn copadis vacjis che a vevin la afte. Viôt 
di no mangjà cjar in chescj dîs aculì! Mandi, il to To- 
nin. 

P.S. Visiti vinars di lâ in bancje a Tisane a paia la bo- 
lete de lús, che se no nus e tain. 


Lu a dite 
cjossul... 


Danilo Acquisti 


Sâstu cuale che e je la diference fra Capitalisim e So- 
cialisim? Che il Capitalisim alèil sfrutament dal om 
sul om; il Socialisim al è il contrari. 

Cumo che tu sés 


Mario Martinis 


Cumo che tu sés 

lis stagjons a rivin e a van 

no lis scombat plui, no mi fasin póre 
i colórs de sierade e i siei amonts 

mi semein simpri di primevere 

anzit di une stagjon che no je 

tant al e lizér il timp che al passe 
datir la tó muse inamorade 

Sant Jacum 


Mario Martinis 


acum al jere fi di Zebedeu e fradi di Zuan, ducj i 

doi, secont i evangjeliscj a vevin caratar fuart e 
temperament dúr, tant di sei clamáts “fis dal ton o 
dal folc”; deventàt apuestul al fo un dai tré testemo- 
nis de Trasfigurazion di Jesus Crist sul Mont Tabor, 
un dai fats plui mistics, esoterics e misteriòs de vite 
di Crist, e al fo ancje testemoni de sò agonie intal 
zardin dal Jetsemani, pòc prin de muart in crôs. Se- 
cont i Ats, Jacum al fo ancje il prin apuestul a muri 
pe fede cristiane intal 44 d.d.C. a Jerusalem, passàt a 
fil di spade da part dal re Erode. 
Dome núf secui daspò, la glorie dal fi di Zebedeu 
e Salomè e jemplà il mont cristian a motif de só ce- 
tant venerade tombe a Compostele, in Galizie. Nis- 
sun document antîc al conferme che Jacum al vedi 
predicjat il Vanzeli in Spagne, o che li al sedi stat 
sapulît, epúr ducj a san la fortune che di trops se- 
cui al à il santuari di Sant Jacum di Galizie, dulà che 
secont une tradizion si presum che al sedi sapulît 
Sant Jacum. La epoche di plui grande prosperitàt di 
chest famôs santuari e va dal XII al XV secul; il cult, 
pupilát di rés, papis e vescui, al sflorì su la imagji- 
ne di Jacum, viodút sicu il plui potent difensór de 
cristianitàt cuintri i Moros, che ancjemò a ocupavin 
la Spagne, come che al ven testemoneát di cetantis 
storiis di meracui, fats straordenaris, prodigjós. Il pi- 

ligrinac a Sant Jacum di Galizie al fo un dai plui im- 
puartants di dute la cristianitàt de Ete di Miec; une 
vore di badiis e convents dal ordin di Agostin a fo- 
rin fats sù parmis la vie dal piligrinac, soredut a tra- 
montane de Spagne, cul fin di sigurà ospitalitàt a 
chei che si metevin a fa chel lunc viac, vignint di 
ogni bande de Europe. In tàl maniere il grant con- 
vent di Cluny al risulta determinant pal sostegn dat 
al piligrinac, intant che la badie di Reading, che e 
veve vút in regál de imperadore Matilde la relicuie 
de man dal apuestul, e dave für tancj privilegjis 
peáts al cult e al piligrinac. 

La liende di Sant Jacum, però, no à nissun element 
pardabon fondát e provát de storie. La plui antighe 
documentazion su la traslazion des relicuiis di Sant 
Jacum di Jerusalem fintremai in Spagne si cjate in- 
tal Martirologio di Usuard (865), che al risulte dut 
cás plui zovin di cirche un secul rispiet al cult dal 
lüc, che al va indaúr almancul a un secul prime. 
Ven a stái, pero, che la glesie di Sante Marie di Me- 
ride e veve za relicuiis atribuidis a Jacum e a altris 
apuestui, insiemit cun chés dai martars di prin de 
concuiste islamiche. I cults e lis relicuiis si moverin 
viers lis regjons di setentrion, dulà che Alfons II e 
Alfons III a favoririn il cult di Sant Jacum, sflorît 
ancjemò prin che lis Crosadis a determinassin il lór 
definitîf svilup. La só fieste universal e cole il 25 di 
lui. 

La sò stesse iconografie lu rapresente sicu un pili- 
grin, cul bordon in man, la cucje de aghe e la cape 
par bevi. E propit la cape e deventà il distintîf dai pi- 
ligrins direts in Galizie (cjalait il cas), come che chei 

che a jerin direts a Rome a vevin il distintîf de Vero- 
niche (val a dî la muse dal Signór) e chei che a la- 
vin a Jerusalem a vevin la palme (che e rapresenta- 
ve la glorie e il martiri). 


Sclesis 


Vigji Mestroni 


Dós feminis a fevelin (anzit: a “sfevelin”) dai lór oms. 
“Il gno al è cussì sparagnin, che cuant che la fieste o 
cjalin la messe par television, a pene che al viót il 
muini cu la borse al cambie canal.” 

“E il gno? Par no clama il tecnic, al è lát lui sui cops 
a comeda la antene, ma al è sbrissât jà e al è restât 
picjàt pe gorne. La gorne e stave cedint, e alore si è 
metàt a berlà: "Marie!! ... Marie!! ... No sta meti sù la 
paste par me, che vuè o mangji in ospedâl!” 

No son plui vitis 2 
spela vuitis 


Renza Battistella 


N° cognòs femine di cjacadór che no si lamenti di 
splumâ uciei, e je une vore tant fastiliose. 

Anute e je une nonute tant pratiche di uciei, stant 
che in zoventút e à parturît cuatri fruts masclis, vúts 
di cuatri paris diferents. 

Ai fruts, deventáts grancj, nancje par fâlu a pueste, 
ur plaseve di oselá e ancje di lâ a cjace di uciei cu la 
sclope. La puare Anute no si parave plui dal splumà; 
e veve la cjase plene di plumis cussì che e scugnive 
par fuarce cirî il mat di liberâsi di chest intric. 

Une dì, intant che e lave in paîs cjaminant sul ôr de 
strade, e scrutinà che lis machinis, corint cussì im- 
buridis, i fasevin svolà lis cotulis e ancje i cjavei cun 
dute chê arie che lôr a movevin. 

Intun marilamp i vignì in ments une idee gjeniál. 
Tal indoman, stant che e veve tancj uciei di splumà, 
e pensà ben di meti in pratiche la sò idee. 

Metits i uciei inte sporte, si invià cjaminant sul ôr de 
strade grande e, di buine ande, e tacă a splumá i siei 
uciei. 

Lis bugadis di aiar des machinis a fasevin svolà vie 
lis plumis. 

Anute e tornà a cjase cui siei uciei speláts e cence 
plumis. 

Disétmi vô se chest nol si clame snait! 

JU pecjats, 
dós sórs 


Novella Del Fabbro 


Fevelado di For e Davuatri 


u mios di otobre, como ogni an, pre Tite al las- 
Li: par alc di dîs lu Santuari de Madono de 
Vuardio di Tortona par torná te só Cjargno, tal paísj 
dal For e Davuatri. 

Al fasjevo prin di dut uno visito tal simiteri a saludà 
ju sio muarts, dopo al lavo tal borc di Danders, dulà 
ch’al ero nassjût, a cjatà lu sò parentat, in particolár 
las cunsuvrinos ormai intimpados: Rigjino e Irma dal 
Fari. 

Di salút, in ché dì, nos ero masso a plomp, cussì es 
vevo pensât di invidà te lùor cjaso pre Tite par con- 
fessásji e cumuniasji. 

Su pe grando tavolo (las fameos es ero numerosos a 
chei timps) Irma mi vevo tant det di meti la tavuaio 
pi gaiado, ché balcjo di lin de só doto che tiravo fór 
nomo tei batisims e tes veglos! Mi vevo racomandát 
encje di puartà ju de cjamero lu picul Crisjt di leton 
cu las dós cjandelos, ch'al ero soro lu burò; a lu ve- 
vo comprát in Lucau tar un dei sio pelegrinagjos a 
pe in Ausjtrio. E continuavo a dî: “Lu Signor al à da 
essi ricevút cun dignitàt e onùor, encje se la cjaso e 
je semplisj!”. 

Intant ch’es sjpietavo pre Tite, i vevi metút sù a bulî 
las cartufulos, che, compagnados cul formadi di sar- 
muerio e un got di vin, finido la cerimonio, es varès 

sosjtentàt ducj. Su pe tavolo, di uno bando lu mantîl 
cu la mangjativo pal cuarp, e di chê ato lu confuart 
pal sjpirit... 

Es ero di chés zornados friodos d'atom, cha sji sjta- 
vo ben dongjo lu sjpolert cul fóc impiát. 

Al rivà pre Tite content di cjatà las dós sórs e di fâ 
uno tabaiado cun lüor. 

Cuant ch'al vigne lu moment de confessjion, sji senta 
su pe bancjo devôr lu sjpolert e a i disjè a Rigjino: 
“Jesj un moment, intant ch'i confessi Irma”. 

“Ah, sal è par chel, i posj sjtà achi encjo jo,” e risj- 
puindè lio “tant i no sint parcè ch'i soi sordo como 
uno cjampano!”. 

Finido la confessjion (ma ce pecjàts varanes fat chés 
vecjos di un viac, se no di vio lavoràt da uno lâsj a 
chê ato...), cuant ch’al rivà lu turno di Regjino, Irma 
e sjtavo jessjint de cusjino, ma ché ato, sjvuelto, a i 
disjè fuart a pre Tite: 

“Eh, ch'a mi deti devorman l’assoluzion, cencio fàlo 
tant lungjo, tant i ai ju sjtes pecjáts di mé sór!”. 

La sordo como uno cjampano e vevo sintút dut... 

La sorprese 
“Cjase ‘dai Corvats” 


Marco Seravalli 


ne des primis voltis che o soi lat a cjoli la famo- 
U:: aghe là de font di Silans - a un tir di sclop de 
glesie di Sant Valantin di Glemone - o soi restòt im- 
pressionòt de mont dret parsore, il Glemine: cheste 
mont no trop alte e à la particolaritàt di jessi une vo- 
re crude, soredut dongje il domo, indula che mae- 
stosis parèts crotis di crete calcarie! scuasi verticàls a 
formin un spetacolàr cjanton; invezit, viers la frazion 
di Maniaie, il Glemine al devente dut un foltum di 
cjastinàrs e tancj altris arbui: chest versant de mont 
al è traviersât tant che par intir di un cjamin ert e dret 
clamòt “troi dai Cinccent” - no ai mai capit il parcè 
di chest non - facilmentri visibil de fontane disot. 
Rimirant la bielece de nature, i miei voi, par miec di 
chescj doi sigrits, si son fermáts un toc parsore la ga- 
larie fodrade di claps che a àn tirade sù par protezi 
la strade dal Turc in direzion di Udin: al salte fòr - 
jenfri la crete e il bosc - un muret cun pocjis buche- 
tis che al à la semeance di une cjasute: e je la Cjase 
dai Corvats. 
I paisans dal borc di Silans mi àn sconseát di provà 
a lâ sù dulinlà, par vie che il troi al devente insiliós 
parmis de “palestre de crete”: 
I studiòs a pensin che la Cjase dai Corvats e sedi une 
vore antighe, che e sedi stade edificade inte Ete di 
Miec par jessi doprade di postazion di avistament e 

e je ancjemò vive la leiende che e fos abitade di un 
eremit indentri la speloncje taponade dal muret: 
cuant che cualchidun al tentave di capità inte sô cja- 
se, lui al tirave ju cualchi biel clap grues par scaturí- 
lu; efetivementri, chestis monts a son rovîs, e la int 
une volte e cjatave un sclariment fantasiòs par cier- 
tis calamitáts naturáls. 

Di sigúr al è dome che, prin di Nadal, il Comun di 
Glemone al met sù cualchi lum dentri lis buchetis de 
cjase par fâle semeá un sugjestif presepi, cjalantle di 
lontan..... 


1 Doveris, cualchidun al pense a une divignince latine par il non 
“Glemine (e partant ancje par il non “Glemone”), ven a stài “Glimuc”, 
che, juste apont, al sarès la piere fate di calcàr. 

La sborfada 


Aldo Tomè 


Varietàt furlane di Manià 


no veva dismintiât li usancis da sò nona e da sô 

mari, Albina dai Romagnói. Cussì, co veva da 
cuncá il radic, a meteva a cisà inta la fersora cualchi 
frica di argjel e, cuant che a erin cotis, a li rebaltava 
cun dut il tocj inta la tirina dal radic. Po, jê a si em- 
plava la bocja di aseit e a si lu tigniva dentri fin che 
al era distipidît. E, co al era pront, a lu sborfava inta 
ché verdura procurant da sparnicâlu par duta la tiri- 
na. 
Una di, sô fia Silia, tornant a cjasa dal lavour, a à 
menât cun se la sò amiga Uliva Santussa e a à vulút 
tignîla a cena insiemi par mangjà formai, polenta e 
radic. Uliva a à acetàt volenteir, ma, cuant che a à 
lupàt la parona di cjasa a sborfà l’aseit cu la bocja in- 
ta la pladina, jê ch'a era sempri stada stumighina, a 
si è stomeada e, tirant i voi e cul nàs inricát, a i è 
sbrissát da disi cun vous schifada: “A mi displás Al- 
bina ma jo no pos mangjà chel radic!!” Albina par si- 
gurála, a i à rispundüt: “No sta avei poura, Uliva, chi 
jo i ai la bocja neta. I mi la soi resentada ben ben 
incjamò scju dis passáts...!” 
Uliva, alora, a € scjampada four fugada intal curtîf a 
pletàsi, cun rebalton di stomi. 

Hotel Savoie 


Roberto Meroi 


Uz ocasion dal gjenar Gabriel Lodul nol veve lafè 
no voie di lassáse sbrissà vie. Vignût in ca daspò 
dós setemanis di vacancis passadis in Corsiche cun 
Luziute, sbarcjât a La Spezie, al pontà drete la ma- 
chine in direzion di Rapal. Parcè po Rapal, stant che 
la cjare tiere des lôr lidrîs e jere di dute altre bande? 
Pal fat che a Rapal Gabriel, zuiadôr di bale tal zei, e 
Luziute, cuart an di lenghis forestis a Udin, a jerin 
stàts in viac di gnocis l'an prin! E inalore: tabele ver- 
de cun frece e scrite blancje “Gjenue”. Casel di La 
Spezie, autostrade, casel di Rapal. 

Biele, inluminade dai lusórs de gnot e di chei de fie- 
ste dal sant protetòr de citàt. La spassizade in rive ae 
marine jemple di int, di zoventút, di riducadis e di 
musiche. E jere une clipe serenade di cîl, cu lis ste- 
lis che a cimiavin: une gnot di amôr. 

“Séstu contente, Luziute?”. 

“Orpo, Gabrielut!”. 

E jù une biele bussade. 

L’albierc simpri chel. La cjamare no: pazience. “E 
sarès une idee di gale che di meti alc tal stomi pri- 
me di lâ a durmi. Daspò des mangjadonis in Corsi- 
che, une buine pize e une buine bire a saressin la 
miôr robe! Ristorant, cafè, ristorant, bar, ristorant, 
gjelatarie, ristorant... “Pizariis a Rapal nancje la om- 
bre, miche che o sin in Fridl!”. 

Intant a jerin rivadis lis dîs. “Hotel Savoie, ristorant, 
pignate di aur..., pizarie”. Gabriel e Luziute a jentra- 
rin risolúts: o pize o muart! “Faséso pizis?”. Al si fa- 
sè incuintri un camarir cu la gjachete nere. “Sigùr! ”. 


e pizis véso? ”. “Duncje, pize margarite e... ”. “Ina- 
«C. p Z ? » D j : p `Z g t » I 

lore: dòs pizis margarite e dós biris”. “Us visi che o 
vin dome bire rosse, se us va ben...”. L'ambient al 


jere fin, elegant e net. Biei cuadris, bielis tavaiis, po- 
sadis di arint. In bande, une copiute che e veve za 
finît di cenà. In face, doi amîs che a jerin ancjemò al 
prin plat. Par daùr dal bancon, un zovenut ros in 
muse tant che un gjambar, in maiute zale e blu jeans, 
che al someave un pes fúr di aghe tun ristorant cus- 
sì. Po, tal cuadri di insieme, a figuravin: une cama- 
rele zovenute, brutute e ancje ché cul cjàf un pòc a 
nolis; un cogo, che al varà ancjemò di saltà fâr; il pa- 
ron dal ambient, che al pareve l’unic in gràt di meti 
a puest un póc lis robis. Cualis robis? Tal zir di pócs 
minúts tal hotel-ristorant-pignate di aur-pizarie “Sa- 
voie” e rivà la fin dal mont. 

A jentrarin tré di lór che si sentarin insom de sale e 
a ordenarin toasts. Subit daúr, cinc americans che a 
domandarin la liste par inglés. E fo la volte di une 
famee francese di sis di lór. Doi morosuts a lerin 
drets al bancon par bevi dós biris. Il paron, spaurît, 
al ciri di spiegái che la bire bionde no vignive fúr 
tant ben de spine, ma se propit a volevin ché, prime 
al vares podút cercále lui. 

“Se no mtr, al val dî che e je buine”. Nol ve nancje 
il timp di voltási, che i doi a jerin za sparíts in stra- 
de. 

Intant a Gabriel e a Luziute a jerin rivadis dongje lis 

dós pizis, tant bramadis, ma i voleve póc a capi, al 
prin bocon, che no jerin masse cuetis. Lis dós pizis 
a tornarin indaúr. In chel i americans a protestarin 
parcè che la liste par inglés e jere... cence liste den- 
tri. Il paron al discocolà i voi e al corè in jutori dal 
zovenut ros in muse che al jere daùr a taiâ lis fetis 
dal persut cuet di meti dentri dai toasts, gruessis tant 
che un dét. La famee francese e manda indaúr une 
terine di verduris crudis, parcè che dentri e veve 
cjatàt un pomodoro ancjemò intîr. 

Il paron al le a fà il cont ae copiute in bande, che e 
veve za finît di cenà di plui di une ore e ur domandà 
ce che a vevin mangját. Intant i doi amis in face a vi- 
sarin, cu lis buinis, la camarele che lór a vevin do- 
mandát doi cafés e no un curtis! Il camarîr cu la gja- 
chete nere al pareve che al fos sfantàt tal nuie, inve- 
zit al jere daùr di un cjanton che al beveve bire ros- 
se. 

Il cogo (velu che al rive!) al puartà di persone a Ga- 
briel e a Luziute lis dòs pizis, cuetis e cui doi trian- 
guluts mangjáts in biele mostre. E jere miezegnot 
mancul un cuart! Un om e une femine a jentrarin par 
cenà. A domandarin la liste dai vins: no jere. Alore a 
domandarin al paron ce vins che al veve. Il paron al 
rispuindè a sec: “Lambrusco, Barolo e... spietait che 
o ledi a viodi chés altris butiliis”. 

Intant Gabriel e Luziute si jerin jevâts impins. “Viót, 
Gabrielut: Hotel Savoie, pignate di aur!” . E vie ridint, 
man te man, di corse tal albierc! 

Jan 


Adeline Stefanutti 


Varietàt furlane di Trasagas 


andi, Jan, dulà vâstu? - 

Jan nol rispuindè. Nol veva sintàt ce che a i 
diseva il so confinant. Dopo ce che al era sucedút, 
nissun al faseva cás se nol tornava peraula. Ducj a 
vevin il plui grant rispiet par lui e pal so dolòr. Jan 
al viveva intun mont dut so, cjacarant cul so frut che 
al era ormai lontan e che a nol varès viodút mai pui. 
- Mein papa - a i diseva i ultins dîs ta chel jet di 
ospedâl. 

Lu clamava cussi, par todesc, como cuant che al era 
picul; inta chê lenga che al veva det las sós primas 
peraulas. Za da timp Jan no i domandava pui nuia; 
in chei dîs al era il frut che al voleva contài. 

- I ai fat tant mâl, papa; a tanta int. I ai robát al bar- 
ba pui bon che i vevi. Ti ai deludút e fat disperá. Ma 
na podevi fà di mancul, papa. Cuant che a si deven- 
ta scláfs dal vizi, no si pos pui torná indeúr. I ai fat di 
dut: i ai durmît pas placas, strissinantmi ator como un 
nemâl, ...Cumò i ai capit di vê sbaliât. Se ti ves 
scoltàt, se mi fos fermât prin, ...Na podevi, papa. - Al 
colava via sfinît, si pierdeva via un moment, intant 
che il pari al ricuardava chel frut ribel che al era stàt, 
ché mari che lu veva metút al mont cenca afiet, ché 
nona che lu veva tirát su cenca capí parce che al era 
cussì difarent di so pari: frét, selvadi, cjavestri. 


OTUBAR 216 


Cualchi volta Jan al veva pensât di tornási a marida, 
di dai una famea a chel fi cussi dificil da capi. Ma 
cemút podevia un'ata femina voléi ben a un frut 
stramp che nol era nancja so e che no si lassava volé 
ben? 

- Parce - si domandava Jan - Parcè no aio capît che 

na era ché justa par compagnámi ta vita, par cjalàsi 
l'un l’ati, par viodisi a vignî vecjos, ...? - 
I miedis a vevin det che al stava miór, ma Jan al era 
so pari, al saveva robes pui grandas da lòr sienza; si 
rendeva cont che so fi al era daür a muri. No lu varès 
senò clamât “mein papa”, ne i varès confessát i siei 
pecjáts. Si stava preparant a saludâlu par simpri. 
“Parcè, fi gno, no vino vât maniera di capîsi, jo e te? 
Cuant che la sera i tornavi di vora, i speravi simpri 
di viodi la lis impiada in cusina, ma nol era cussì. 
No savevi dula ciriti. In ce aio sbaliat?” 
“Mein papa perdonimi, tu staràs miòr cenca di me. 
Cumò tu savaràs simpri dulà cjatàmi". 
Jan nol a glotàt chesta disgrazia che il Signór i a 
mandat: al val impensásilu vif. Al à dismenteát ogni 
moment dal funerál, dutas la musas che a i son pas- 
sadas devant, pui o mancul sanciras (un fi drogát nol 
fas dúl a la int). 

Si ripet simpri: “Mé mari mi a fat fuart”. 

Cuant che al ven di, al jes di cjasa cuasi di scuindon. 
No simpri al torna la peraula a chei che lu saludin. 
Al à nomo ché di lâ su pa mont, dulà che al pos ber- 
ghelá dut il so dolôr. 

Aga da la roia Mussa 


Ovido Colussi 


Aga di roia inglassada, dal '29; 
mê mari à scugnüt spacá il glas 
par podei lavà la nustra roba. 

^] vevi partàt una podina 

di aga cialda e ogni tant 

i metevi i deic dentri; 

di no ingelámi". 

Cuancius gufs, spinarolis, bisata 
i vinu pesciàt in vierta? 

E sul cialdòn dal misdi di Lui, 

il gioldi il to passà sot il poul 

e tufási, slaparognant clips, 
fasint cori via li aucis sghegheant, 
cun li alis spalancadis. 

Aga, vuei ti passis sutura 

sempri pi belbelu 

sempri pi turgula 

sempri pi slossa; 

di velen da li botis dal solfato. 
Nissuna femina a podarès 
resentà blanciaria. 

Nissun canai al podarès pesciá 
giambars, truta, temul. 

Nissuna rassa a podarès ‘svuatarà. 
Sotu ingropada parsè che nissun 
al ti rispeta? 

Volaressitu fermati 

e fáti ingluti 

agha da la roia Mussa? 

Ce soio? 


Licia Battigelli 


(Compit di une arleve dal cors di furlan 
tignùt pe Provincie di Udin) 


D: piçule o clamavi nonos dôs personis vecjis, no- 
ne Julie e nono Emanuêl, che a jerin i proprieta- 
ris de cjase dulà che a stavin, te Belgjiche, i miei gje- 
nitôrs e dulà che jo e mé súr o sin ancje nassudis. 
Gno pari al jere di Trivià di Maian e subite dopo de 
vuere al à scugnút lassâ il so país e lâ a vore, par 
tancj agns, inte miniere di cjarvon te Belgjiche e culà 
vie al à cjapât il mâl de piere. 

Gno nono, de bande di gno pari, al faseve il maran- 
gon e a disin che al saveve fâ ben il so lavôr. Pecjât 
che al è muart ancjemò zovin, di un brut mâl, e al à 
lassade la sô femine, none Julie, cun trê fruts e tan- 
te miserie. 

None Julie e jere piçule e cracule e e faseve fadie a 
cjaminâ. Me ricuardi ancjemò sentade su la cjadreu- 
te, poiade intor dal mir, sot de piergule che se gjol- 
deve a fumá, di scuindon, il so toscan. 

Mê mari, la prime di une sdrume di fruts, e je nas- 
sude a Presserie, un paisut des Valadis dal Nadison 
dulà che si fevele il sloven. So pari, di non Ciril, al 
faseve il puestin e al puartave la pueste, a pît, in du- 
tis lis borgadis dal Comun di Stregne e San Lenart. 
Cuant che al rivave al doprave il sivilot par clamá la 
int e lis feminis a vignivin für di cjase di corse e ancje 

i fruts i corevin incuintri par cjapâ lis caramelis che 
lui al puartave simpri cun se. Ancje il pari dal nono 
Ciril al faseve il puestin. Al jere un om stimât tes va- 
ladis che Lui, invezit, al puartave la pueste cul cjaval 
e il biroç. 

Te famee di mê mari ben trê gjenerazions a àn puar- 
tade la pueste (il bisnono Toni, il nono Ciril e barbe 
Modest). 

La none Tonie, ancje je, e je nassude di chês bandis, 
a Zuodar, tal Comun di Drencje, maridade zovine, e 
jere picule e minudine, simpri vistude di neri cul 
facolet sul cjàf e e judave nono Ciril tal so lavòr di 
puestin. 

Stant a mi, jo par tant timp no savevi ben ce che o 
jeri, ma cumo lu sai e o pues dilu a fuart, in ducj che- 
scj agns lu ai imparàt par sigùr: jo o pues jessi bel- 
ghe, taliane, furlane e slovene e... scusaitmi se al è 
pic!!! 


LU a dite 
cjossul... 


Tu capissis che tu stàs deventant vieli cuant che lis 
cjandelutis a costin plui de torte dal complean. 

Ducj i Sants 

I Muarts 

S. Just Martar 

S. Carli Boromeu Vescul 

SS. MARTARS DI AQUILEE 

. Lenart Rimit 

. Ernest Abât 

. Gofrét Vescul 

. Oreste Martar 

. Leon il Grant Pape 

. Martin Vescul 

. JOSAFAT VESCUL 

. Diego Frari 

. Clementine Martare 

S. Albert il Grant Vescul 

S. Margarite di Scozie Regjine 
S. Lisabete Regjine di Ongjarie 
Dedicazion des Basilichis dai Ss. Pieri e Pauli 
S. MATILDE MUINIE 

S. Otavi Martar 

La Madone de Salùt 

S. Cecilie Vergjine 

S. Clement | Pape 

S. Crisogun di Aquilee 

S. Catarine di Alessandrie M. 
FIESTE DI CRIST RE 

S. Valerian di Aquilee Vescul 
S. Mansuét Vescul 

S. Saturnin Vescul 

S. Andree Apuestul Martar 

Sant Andree 


Mario Martinis 


puestul e martar, al jere fradi di Simon (Sant Pie- 

ri), al viveve a Cafarnau e come chest al jere pe- 
scjadòr. Dissepul di Zuan Batiste, al le daùr dal Si- 
gnór a pene che lu viode e che Zuan al disè di lui 
“Velu l’Agnel di Diu”. Une zornade, che cul fradi Si- 
mon (Pieri) si cjatave a pescjă sul lòt di Tiberiade, Je- 
sus ur disè: “Vignît cun mê, che us fasarai pescjadòrs 
di oms” e di chè volte no lu lassarin plui. In ogni 
elenc di apuestui presint intai Vanzei, Andree al è 
simpri mettt tra i prins cuatri e al è ricuardát soredut 
par vê partecipàt al meracul de division di pan e pes 
tra cinc mil personis. No si sa cun ciertece dulà che 
al à predicjat il Vanzeli di Crist, dulà che al sedi 
muart (tor il 60 d. d. C.) e dulà sapulît. La plui anti- 
ghe tradizion lu pon in relazion ae Grecie: sei la Sco- 
zie che l'Epiro a ricognosserin Andree sicu lór apue- 
stul, mentri i cristians di Patràs a disevin che propit 
ali, in Acaia, si cjatave il lûc de crocifission e de pre- 
dicazion fate par doi dis prin di muri. 
Il cult di Sant Andree al fo une vore pandît, oltri che 
a soreli jevát, in dut il soreli a mont, dulà che la só 
fieste e vigni osservade a parti dal VI secul. Cussi ce- 
tantis glesiis e altárs a forin a lui dedicáts, fin dai tim- 
ps plui antîcs, in Italie, Inghiltere e in France, dulà 
che al fo invocát intes bataiis e dulà che la Cjase di 
Borgogne lu tignì come protetòr. Une antighe liende 

e fevele che lis relicuiis dal sant a forin puartadis di 
Patràs in Scozie intal VIII secul da part di un ciert Ru- 
le e cussì Andree al è stàt sielzút come patron de 
Scozie. 

Dopo la colade di Costantinopul tal 1204 i crosàts a 
puartarin il so cuarp a Amalfi e intal 1461 al vignì 
puartàt al pape de epoche il cjâf dal sant, che al co- 
stituì la relicuie plui preseade e invidiade de basili- 
che di Sant Pieri, fintremai tai agns Setante dal Núf- 
cent, cuant che pape Pauli VI al ordena di tornále a 
Costantinopul. 

Intes rapresentazions artistichis plui antighis Andree 
al è figurât cuntune cròs normal, mentri la cròs zira- 
de a X (dite apont *Crôs di Sant Andree”), che e ra- 
presente la Scozie inte bandiere inglese, e fo unide 
al sant intal X secul a Autun e pandude pardut intal 
XIV secul. Dispès al risulte pituràt dongje di une rêt 
di pescjadòr, il so mistir di zovin. Andree al e ancje 
il protetór de Russie. 

Ancje in Friúl Sant Andree al jere un sant une vore 
preát, tant di deventà un pont di riferiment tal ca- 
lendari contadin, jessint la s6 fieste colocade intun 
moment strategjic de stagjon. Di fat, ancje se al 
mancje un més pe jentrade dal unvier, ae fin di no- 
vembar la temperadure si è cetant sbassade, e la tra- 
dizion popolar di une volte e considerave propit lis 
fiestis di Sante Catarine (25-XD e di Sant Andree (30- 
XI) lis veris puartis dal unvier, cierts agns cun néf in 
mont e ancje intal plan. 

Tai ultins dîs di novembar, chei, duncje, che a puar- 
tin dongje l'unvier, si tegnin ancjemò par tradizion lis 
ultimis sagris e i ultins marcjáts dal an (famosis in 

Friúl a son chés di Sante Catarine a Udin e di Sant 
Andree a Gurize) e si fàs la plui crudél e intal stes 
timp la plui gjondose vore de famee; il “copà il pur- 
cit”, come che al rimarche un cetant cognossút pro- 
verbi furlan di novembar: “Sant Andree, il purcit su 
la bree”. Di fat e je propit la stagjon frede chè plui 
juste pe lavorazion e pe conservazion des cjars pur- 
cinis, risierve di energjie par dutis lis fameis de cam- 
pagne fin ae istàt dal an che al ven. 


Sclesis 


Vigji Mestroni 


Un sioron al sta par muri e il predi al è li cun lui, che 
al pree. “Siór plevan, pensial che se o lassi 50.000 
euros a la Glesie o salvarès la anime?” “No pues ga- 
rantîjal, ma e vál la pene di tentà.” 

Colpa il gjat 8 
o la suris? 


Elda Lorenzini 


Fevelada da Pert, inta la val dal Arzin 


D picula borgada da la Val d'Arzin, cincuanta 
e plui agns indaür, a viveva Gjovana cun pari e 
mari aromai viei. 

La borgada a jera cetant picula: vot cristians, ce plui 
ce mancul indenant cui agns, doi canais e un fantat 
da stessa etàt di Gjovana, ma dispetües tant che una 
ruia o un pulc. 

Ta chei agns no jera bondança in chesta borgada e 
Gjovana che a jera ator dai dodis agns, a veva tanta 
gola di alc di bon da meti in bocja. 

Un biel di i ven tal cjáf che a varès podút mangjà un 
póc di sbrum di lat. 

Ma cun ce? 

La polenta no i zeva tant ben, chel dal pan al passa- 
va noma la sabida che a si i comprava un chilo che 
al veva di durà par duta la setemana, cussi dopo tant 
pensât la garzona a cjapà un toc di pan, lu taià in 
scaletis e lu lassà un póc a suiási di motu che al de- 
ventàs dür e nol fasès frucons tant di podélu doprà 
a müt di sedon. 

Una zornada che a jera a cjasa di bessola a provà a 
meti in vora la sô pensada e... ce bon che al jera pan 
e sbrum,... bon di no dî. 

Cul zi dal timp pari e mari si inacuarzerin che il lat 
al veva alc che nol zeva parce che nol faseva plui il 

so biel cjapiel dut slis. 

Il pari al disè: 

“ Vostu viodi, ... che a sedi une surîs che a va sul lat?” 
La mari i rispuindeva: 

“Oh, no pues stà la surîs sol orli dal seglot, a sbris- 
sarès jù intal lat” 

disè il pari: 

“Alora al sarà il gjat” 

rispuindè la mari: 

“Ma no! ... La puarta a je sierada a clâf e la claf a je 
tal scansel da la taula” 

Gjovana a scoltava, a taseva e no vierzeva bec. 
Ogni trê dis si faseva il formadi. 

La storia a jera simpri ché, a je zuda indenant par ce- 
tant timp, fintremai che come che a jera scomenca- 
da a fini cence che pari e mari a rivassin mai a capi 
ce che al jera sucedút e che gjat e suris no vevin vu- 
de fregul part. 

Sante Catarine di Alessandrie Martare 

Sedonaris di Contron 


Ovido Colussi 


Furlan di Ciasarsa 


I mi jot enciamò frut content 
a jodivi contentis, 

sedonaris di Contron, 

cuant che me mari, 

subit dopo l’aimaria, 

a mi deva il platon di polenta 
apena sbiciada 

cialda, blancia, parfumada: 
“Cor a partàighila 

a ches puoris sedonaris”. 

(a vevin domandat alosu 

tal nustri stali 

coma agnu unvier 

par lour e pal caretut 

tirat a spala cuna cordela. 
Caretut ciamàt stracolm di 
ciassutis, cossis, menescul...). 
Cui vui colms dal: 

“Grassis canai”, 

sintadis ta dos banciadoris 

i disturavis tai zenoi 

doi tavaius nets e stirats 
blancs sicu dint di cian. 
Dala tessuta di formai 
partada da ciasa 

i taiavis ‘na sclisuta a paromp. 
cuant che subit dopo i tornavi 
cui doi gos di vin, il: 

“No coventava, canai” 

al mi blocava 

e i scugnevi stà in devossion 

a guardavi 

a insuasavi, 

santis maris 

a fà chès vitis par partàighi ai vustris 
frûts 

lassàts lassù 

doma la blava par la polenta 

dal lunc unvier. 

La biele Adalgjise 


Roberto Meroi 


Tes Zear al jere pognet parsore dal jet, crot e 
cui cjalcins di lane verde intor. Al fissave il sofit 
e al pensave a vôs alte. “Imbacuchit che no tu sés al- 
tri, ma no ti viodistu? Passantdoman tu 4s 48 agns. 
Tu sés dongje dai cincuante. Aromai tu sés vieli. Tu 
as finît di vivi!”. 

Chest ultin pinsîr lu fasè saltà in senton. “Ástu di 
crepà vedran?” si domandà plen di fote, cjapantsi il 
cjâf jenfri lis mans e strenzintsal. 

Tomás, che al faseve di mistîr il magazinîr tun di- 
puesit militàr a Davian, al jere un omenut di un me- 
tri e 58, cui cjalcins di lane sù. In vite sò nol veve 
mai fat mal a di une moscje. Lis sôs seradis di ve- 
dranat lis passave cuntun trop di altris vedranats, 
plui o mancul dai soi agns, ator par ostariis, tratoriis, 
sagris e locài di gnot. Spagnolets, vin e pastesutis a 
jerin i soi “amórs”, in mancjance di altris... Ancje se 
cualchi serade, massime di sabide, daspò vê lassât il 
rest de cubie, in compagnie dal so amì plui sclet Fre- 
do Pelòs, une pontadute a Pordenon des bandis de 
stazion dulà che a son chês sioris che a van a spas 
simpri su chel stes marcjepît, Tomás le faseve. 

E cussì, a fuarce di discori cui amîs dutis lis seris e 
di balon e di motòrs e di politiche, a jerin svolâts vie 
putrops agns. Finalmentri al veve capît che nol veve 
plui timp di pierdi daür a cagneris. Che al veve di cirî 


NOVEMBAR 232 


une brave cristiane e fâsi une famee. Daurman. 
Tomás Zeár, par só disfortune, al veve une vore di 
dificoltàts tal rapuart cu lis feminis. Chest complès a 
lui i jere saltàt für tai agns de scuele medie. Dutis lis 
voltis che la professoresse di todesc (une sgrimie di 
creature che e jere cussì pôc feminîl che e zirave vôs 
che si faseve brusinà di scuindon i péi des gjambis) 
lu clamave für par interogálu, lui al strabalcave dal 
banc, si sintive a vignî intor une sorte di colament di 
vite, a sudà frét, a tremá lis gjambis e i bracs e al ta- 
cave a barbotà. La interogazion e deventave un cal- 
vari. La gnot po si insumiave di jessi a scuele e di 
scugnî là interogàt in todesc. 

Chescj siums ju faseve ancjemò, di ché volte, massi- 
me daspò di une cjoche o di une grande passude o 
di un zîr des bandis de stazion di Pordenon. Lis zor- 
nadis plui serenis a jerin chês che la gnot prime si 
jere insumiát che la professoresse e veve interogát 
ducj, ma che di lui no si jere impensade, cussì che al 
veve podüt restà tal so banc. 

Si che duncje, lis feminis a Tomás i fasevin póre. 
Chés cu la ghigne, parcè che i ricuardavin la profes- 
soresse di todesc; e chés cence ghigne, parce che tal 
so cjâf no jerin feminis avonde, stant che la femine, 
par lui aromai spiritàt, e jere la professoresse di to- 
desc. 

Par un sant o par un meracul, Tomàs cuant che al 
cjatave une femine che nol cognosseve, al tacave a 
barbotá di póre e al deventave sgobát, tant a dî, za 
picul che al jere, scuasit al discomparive. 

Ché dì si impensà di une fantacine di 23 agns che e 
lavorave tune buteghe di tintorie e che e veve par 

non Adalgjise. Le veve viodude la prime volte che al 
jere lat li di jè a puartà a netà un pàr di braghessis. 
E i jere plasude. Tomás al decidè di torná a viodile 
a ducj i coscj. “Parcè no i aio mai dit ghes? E pensà 
che cun me jê e je ogni volte ninine. O varès vüt di 
tacà boton prin. Saraie maridade? No, se no la int no 
le clamarès signorine. Ma al podarès jessi che le cla- 
min signorine chei che no san che e je maridade, 
viodintle cussì zovine. No, no ai di lassàmi sbrissà 
cheste ocasion. O ai di stà atent a no fà une falope, 
tant che altris voltis. No ai di brusà lis tapis, sicu o ai 
fat simpri. O ai prime di cjapà informazions sul so 
cont. Studiále e po dopo pensá ben come movimi. 
O ai di lâ li cun cualchi scuse, tabaiái, fàle ridi, mo- 
strài la mê inteligjence”. 

Juste apont: la idee di fâsi passá par un inteletuâl i 
someave propit buine. Cussì, Tomás al cjapà in man 
la pene e al tacà a scrivi une poesie. 

“O biele Adalgjise, che tu sopressis lis mês braghes- 
sis cun tant amór....” 

Daspo vé lavorát par siet oris di filade, Tomás al ve- 
ve in sachete la só biele poesiute di tirá fúr e di lei 
a Adalgjise. Si visti di dute gringule, al cjapa sù une 
cjamese sporcje par puartále a netá, tant che rimpin 
par tacá boton cu la só biele. Al inforcjà la biciclete 
e al rivà tun lamp li de tintorie. 

Di lontan, i pare di viodi une tabele tacade parsore 
dal veri de buteghe. Rivát dongje, la tabele e jere cla- 
re: “Sierát par voris di ristruturazion dal fabricát”. 
“Mandi, Bete!”, al disè Tomás e al le a cirî i amís di 
simpri. 

Barba Bortul 
di Mania 
Aldo Tomè 
Varietàt furlane di Manià 


era imagonada, Lussia, la femina di barba Bortul, 

da la sô stuva di cjasa ch'a emplava di fum la cu- 
sina ogni volta ch'a era impiada. Ché vecja stuva a 
era rivada, un tic al di, a culuri di cjalin i mûrs, i trafs 
e li breis dal sufit. La póra Lussia, co si messedava 
intori par coi da gustà o da cena, a si cjatava a vei i 
voi discocoláts ch'a i lagremavin e incindevin, par 
colpa dal fum. Pi voltis a veva tentàt da suplicá il siò 
om, par chi al si dicidès almancul a netà i canons in- 
golfâts, par chi, il fum, al cjapàs la strada dal cjamin, 
invessi da zî torzeon, a bugadis, par la cjasa. Ma, 
netà canons di stuva, a barba Bortul, no i smecava. 
E po, a lui, il fum, a no i deva fregul di tediu. Par 
chistu, a nol si scomponeva nencja, co al sinteva li 
lagnancis da la sô femina. Ma, una dì, la passiensa di 
Lussia, a è rivada al ultin sclip e, disperada, a si è mi- 
tuda a vosà si pi vous a veva: “Sint, mo, Bortul. 
Comprimi una stuva nova e buta four di cjasa chê 
vecja, chi jo i no pos pi sopuartála. I no voi pi sa- 
veini di jè. Basta!”. Alora, barba Bortul, par tema da 
cugnei meti man al tacuin, al à provát a cjatà pe- 
raulis ch'a zovassin a fála cuietá. E, cun buna ma- 
niera, a i à dit: “Lussia, prova a pensá cetantis voltis 
chi insiemi, jo e te, si vin tiráts dongja di jé par fási 
scjaldà. Jé a e deventada vecja insiemi cun noaltris 

doi! I lu sai ch'a à tancjus agns e, ti sàs encja tu chi, 
ducju i vecjus a àn cualchi picul vissi: cui à chel dal 
bevi, cui chel dal tabacà, cui chel da masteà bagu... 
jê, a à chel dal fumá. A à dut ui, poareta. A no à al- 
tri inta la sô vita. A no si pos neaighi encja chel!”. 
A Lussia, al à da essighi vignút un grop pal gluti- 
dour, parce, a no à pi cjatàt flat par replica. 


LU a dite 
cjossul... 


Giorgio Faletti 


“Mame, parcè sono oms che si viestin di femine?” 
“Tu lu capiràs cuant che tu saràs plui grande. E po, 
tal ai dit mil voltis: jo no soi la mame, o soi il papà!” 


Y 
Dà. 





GLERIS - Sant Stiefin 

S. Anastasie di Aquilee Martare 
S. SILVESTRI PAPE 


1 V S. Aloi Vescul 
2 S S.Cromazi di Aquilee Vescul 
3 D IDI AVENT 
4 L S.Barbare Martare 
© 5 M S.Dalmazi di Pavie Vescul 
6 M S.Nicolau di Bari Vescul 
7 J S.Ambrós Vescul 
8 V La Madone Imaculade 
9 S S.Sir Vescul 
10 D II DI AVENT 
11 L S. Damas Pape 
€ 12 M S. Joane di Chantal Vedue 
13 M S. Luzie Martare 
14 J S. Zuan da la Cròs Predi 
15 V S. Venanzi Fortunát di Cenede Vescul 
16 S S. Delaide Imperadore 
17 D III DI AVENT 
18 L S. Grazian 
19 M S. Dario Martar 
@ 20 M S. Liberât Martar 
21 J S. Pieri Canisio Predi 
22 V S. Flavian Martar 
23 S Ss. Vitorie e Anatolie Martaris 
24 D IV DI AVENT 
25 L Nadaldal Signôr 
26 M S. Stiefin Martar 
D 27 M S. Zuan Apuestul 
28 J Ss. Nocents Martars 
29 V S. Tomás Becket Martar 
S 
D 

Sant Nicolau 


Mario Martinis 


L: devozion di Sant Nicolau (270-350 cirche) e 
cjata larc spandiment in dute Europe pai tancj 
meracui che la agjografie e la liende i derin. Co- 
gnossût pe grande bontát, il cult di Nicolau si svilupà 
dal VI secul prin a soreli jevát e daspò, viers il secul 
XI, ancje a soreli a mont. 

Daspò la distruzion di Myre, citàt de Asie Minór la 
che al jere vescul, lis sòs relicuiis a forin puartadis 
dai musulmans fin a Bari, dulà che ancjemò in di di 
vuê a vegnin veneradis inte catedràl tirade sù in a 
pene doi agns par podélis logà in maniere solen. In 
Friùl la devozion a Nicolau si insedà par antîc, al- 
mancul dal VIII secul, stant che Aquilee e faseve di 
cerniere tra lis glesiis di soreli jevát e chés di soreli 
a mont, mentri ator dal Mil ancje achì si faserin sù 
glesiis, capelis e altàrs dedicáts al sant e si impasta- 
narin confraternitis di mulinárs, marinárs e altris pro- 
fessions a lui intituladis. 

Ancjemò vué Sant Nicolau al e un dai sants plui in- 
vocáts in ogni bande e pai siei podés taumaturgjics 
e pai meracui fats al € deventát protetór di fruts, zo- 
vinis di lá a marît, marcjadants, marinárs, farmaciscj 
e aromatars. 

Cul lá dal timp, il sant che al inaugure il timp dal 
simbolisim dal solstizi di unvier a un més avuál de 
só conclusion inte Epifanie, al concentre inte só tra- 

dizion ancje antighis mitologjiis dal nord Europe fon- 
dadis su la eterne lote tra il ben e il mál e sul so con- 
trol. In chest precîs moment dal calendari dulà che 
plui fuarte e devente la bataie fra il clàr e il scúr pal 
svicinàsi dal solstizi, Sant Nicolau al dome il diaul in- 
te sò conotazion di demoni de nature e de vegjeta- 
zion, spirt mòl cuiet de incressite, fuarce de vite di 
sot tiere. Lui che al sberlotà Ario e al vincè i aversa- 
ris, cumò al fas cuintri al demoni, aversari par ece- 
lence. Propit par chest, Nicolau al vierç il cicli dra- 
matic dal solstizi di unvier, magjic moment di fin ini- 
zi dal cicli dal timp e lúc critic de saldadure dal cer- 
cli dal an, sente de lote supreme tra lis fuarcis con- 
trariis in belance che a tegnin in man lis sortis dal co- 
smi e de nature. 

Sicu intes regjons alpinis de Carinzie e de Slovenie, 
ancje te mont dal Friúl (Val Cjanâl fin a Pontebe e 
Timau in Cjargne) ai 6 di dicembar si tegnin ore 
presint lis primis mascaradis dal solstizi cu la jessu- 
de di Sant Nicolau, vistàt di vescul cu la mitrie e il 
pastoral blancs (colór de lüs), in compagnie dai 
Krampus, sorte di demonis cjavrons cu la muse fru- 
signade (simbul dal scúr) che a mostrin cuars e une 
lungje lenghe rosse. Il corteu si svicine aes cjasis e 
intant che il Sant vescul al jentre a visità lis fameis, 
far de puarte i diaui a fasin un davoi che mai cun 
cjadenis e cjampanatis. Ancje inte place i fruts a ve- 
gnin sburtáts dai Krampus a inzenoglási denant dal 
Sant. 

A Pontebe, invezit, si tignive une pantumine di con- 
trast tra dós bandis di frutacats che si davuelzeve di 
gnot. Une schirie di sants cu la barbe blancje cun 


241 DICEMBAR 


in man bastons di bedoi e faseve cuintri e dopo e 
faseve fuí une schirie di diauluts vistúts di scúr, cu 
la muse frusignade e cun balets di bachetis che a 
semeavin scovis. 


Sclesis 


Vigji Mestroni 


Il Pretór: “E je za la tierce volte che lu bechin a roba 
tes cjasis di gnot. No si vergognial?” “Al è che, siór 
Pretór, di dì mi vergognarès di plui!” 

Gnot di unvier 


Ricuarts si dismovin dal cür 
tant che faliscjis dal füc, 

a sclopetin tal aiar cidin 
impiant di lús clare 

la t6 muse vive, 

i voi colór di nole, 

il to ridi misurát. 

Mans fuartis 

magladis dal timp 

si slungjin intune cjarece 
su la mé cjavelade morbide. 
Ma la tô vôs malsigure 

si sfante tal cuiet de gnot. 

Gole di svola 


Rita Da Ronch 


Ai rivave sore sere cun chel picul aeroplan che al 
aseve un rumór cetant strani: mi dave di pensá 
plui a une trombete di sagre che a un motòr che al 
veve di fâ lâ sù par aiar chel trabacul. 

Co al jere propit parsore dal cjamp di balon, al taca- 
ve a fà di chés zirevoltis che mi tignivin inclaudade 
ali a cjalâlu, cul cjâf in sù e il flòt che al steve jà par 
colpe di ducj chei spaghets che al mi faseve cjapà. 
Al leve sù dret come un fuset, po dopo al tornave jà 
a plomp e jo, cul stomi ingrintàt, o vevi une pòre 
mostre di viodilu plantàsi cul music par tiere. Par 
gracie che al rivave simpri a tornà par aiar, là che al 
lave un pòc in tont, ma sotsore e co al tornave a in- 
drecási al vignive jà intorcolantsi come une vit. Une 
dì al rivà cidin cidin che scuasit no lu sintivi, dut 
parcè che al jere in alt plui dal solit. Mi domandavi 
cemüt mai, ce che al veve iniment di fà, cenonè che 
o viót saltà fàr un om e subit dopo vierzisi une gran- 
de ombrene blancje che da prin i à tirade indaúr la 
colade e po dopo lu à lassât vignî ju belbelu. 

Jo lu cjalavi incjantade e o pensavi a cetant biel che 
al sarès stàt podé lá ator cussì, magari sore i nùi, là 
che il gno cjáf di frutine fantasiose al veve poiât dut 
il mont da lis s6s flabis. 

Intant che o cjalavi mi balinà la idee: e se o provàs 
ancje jo a fà tant che lui? 

Dite fate tal indoman, di scuindon, o cjol la ombre- 
ne nere di gno pari che e jere la plui grande, la 
avierc, o pei cuatri tocs di spali ta la ponte, ju tiri ju 
fin tal mani e ju ingropi a dute fuarce par no che la 
ombrene si disledrosi. Plene di bravure, cul imprest 
in man, o partii venci la “Ancona” parcè che o vevi 
decidút che il mûr che al dave su la strade al sarès 
stât il pont just pal gno prin svol. 

O monti sore il mûr, o cjali abas; nol è tant alt, ma 
stant che o soi lizerine come une paveute, po stài 
che o stedi in aiar un pòc plui a lunc. Cence trop 
filátai sù mi buti ju. Ce, ce paveute, o soi lade jà co- 
me un uciel di plomp e intun marilamp mi soi cjata- 
de tombolade intune rudine di póc slargjade. 

Mi tiri sú, mi sbrisse il voli suntun riulut di sanc che 
al cole dai zenoi, no impuarte, il gno pinsir plui 
grant al è pal mani de ombrene. O cjali pulît e man- 
cumál che al e dut intír, se no, ce sore i núi, lis ste- 
lis mes varessin fatis viodi e cun dut il planetari. 

A Messe 


Roberto Meroi 


Rw Scuan le veve viodude peloche par vie di 
une brute polmonite cjapade, lui operari dal 
Enel, parsore di un pal de lús, une di che al sglavi- 
nave che Diu le mandave. Al jere stat un més tal 
ospedal e un altri més a cjase, tal cjalt. 

Ché domenie al veve vude gole di torna a saluda il 
Signor. Rasmo al jere rivát cualchi minút daspo des 
siet, a messe za tacade. La glesie e jere plene di fedéi 
e lui nol voleve disturba. L’ultin banc de file di cam- 
pe al jere l’unic libar. Ta chel banc al jere sentàt un 
om, avonde zovin, cu la barbe. La messe e jere riva- 
de ae prime leture e Rasmo si taponà la muse cu lis 
mans par podési concentrá miór. 

A colp, i soi pinsirs a forin disturbáts dal banc che al 
leve sù e jù. Al jere Pom dongje che si nicave. Ra- 
smo si voltá te só direzion e lu cjalà in mat che al 
capis di bessól di stà fer. Ma nol jere nuie ce fà: l'om 
al seguitave a movisi; tant che al ves lis taramassis. 
Rasmo al decide di prová a movi il banc ancje lui, 
ma l'efiet nol jere chel stes: il banc de bande dal om 
cu la barbe al jere salt. Fortune che la messe, lant in- 
denant, e faseve jevà impins la int. Rasmo al cirì di 
no pensá al om, di cjalá il predi e di stà atent dome 
ae funzion. Ma la sô buine volontàt no bastave: l'om 
dongje al tacà a tirá su il nás che al jere un plasé, an- 
zit un fastidi grant par chel puar disgraziàt di Rasmo. 

“Parcè no si soflial chel nàs se i gote?”. Rasmo al fa- 
seve il pussibil par lassàsi stravid e podé preâ in san- 
te pàs, ma il so compagn di banc i faseve vignî i 
gnerfs a scossis. 

“Almancul che al rivàs cualchidun a sentàsi jenfri 
noaltris doi, di mât che al molàs di disnicási”. Nancje 
finit il pinsir-desideri, a rivarin d6s feminis: “Permes, 
podino passá?”, a domandarin chestis al zovenoton. 
Chel lis cjalà un moment e, cence vierzi bec, si spo- 
stà a diestre slossant cul cúl sul banc e lassant a lòr 
dós il puest a campe. 

A Rasmo Scuan i vignirin i sgrisui. Cumò lu veve 
propit tacât! Al pont che si inacuarzè che l'om al 
spucave ancje di senape. Rasmo nol veve plui 
scjamp: aromai par lui nol jere pussibil jevâsi sù e lâ 
insom de glesie. Al jere ce tant cjapàt dai pinsîrs su 
di chel element che i stave dongje, di no rivà adore 
di stài daür nancje ae predicje dal plevan. 

Intant che al cjalave l’altàr maiór, cu la code dal vo- 
li al controlave ducj i moviments dal nemì. Chest al 
leve indenant a tirà sù il nàs, tossi, spucà di senape 
e disnica il banc. Rasmo nol stave plui te piel: “Si- 
gnorut, vevistu propit vuè di metimi dongje a di un 
di chest stamp?”. 

La messe e jere rivade al pater noster. In curt e sarès 
vignude ore di scambiási il segn de pás. A Rasmo si 
onfegarin lis lints dai ocjai, di tante smanie. L'om cu 
la barbe al leve indenant a tirà sù il nas e a un ciert 
pont sal netà cu la man diestre. Un moment prin, cu 
la stesse man al veve tocját in bocje un dint che for- 
sit i dulive. E si jere gratàt la coce, che e pareve 
sporcje avonde par spicai. 

“Che la pàs e sedi cun Te e cun voaltris. Scambiaitsi 
un segn di pas”. 

L'om cu la barbe si zirà viers Rasmo cun ché di dai 
la man. Ma ae sô diestre nol viodè nissun. Rasmo 
Scuan, cidin cidin, cence sunsür al jere colât sot dal 
banc, daspò vê pierdút i sintiments. 


Sclesis 


Vigji Mestroni 


Al piert l’aeri; al torne a cjase e al cjate la femine in 
brac a di un. Saltade in pîts, la femine si da une se- 
stade, e: *Cemüt mai séstu tornát indaúr?” “E chel li, 
cui saressial?!” “Ti ai fat une domande, no sta gam- 
biâ discors!” 

“Bepo Scjassa” 


Gloria Angeli 


47 ducj a san, lu àn dimostrát cu lis lór ri- 
cercjis e studis ancje i sismolics, che il Friül al è 
une zone di alte concentrazion sismiche. La storie e 
je testemonie di ducj i taramots che a àn voltát par 
aiar la nestre tiere. Ma tra ducj chei passáts (tal 1116, 
1348, 1511, 1690, 1788 e 1928) il taramot cul ti maiu- 
scul al è pai furlans chel dal 1976. Ancje se a son su- 
bit passáts di bot 30 agns, e baste une picule scjas- 
sade par che si visedin dut ce che nus à fat pati ché 
disastrose fuarce de nature e par che nus tornin chés 
vecjis póris. No je maravee alore se in ché volte cun 
ducj i sdrondenaments che a jerin ogni altre di, i vie- 
lis in cierts puescj lu clamavin l'Orcolat, come a sveâ 
antighis póris che la savietàt popolár e veve sinte- 
tizàt in cheste figure mitiche dal savór spaventòs. Tal 
gno país invezit il taramot lu clamavin *Bepo Scjas- 
sa”, cuasi a volé personificá e tal stes timp esorcizá 
ché entitàt malefiche che in chel an dal més di Mai 
a chel di Setembar nus faseve trimà scuasit cence po- 
ste la tiere sot i pits. E cussi dopo agns e agns di ina- 
tivitàt Bepo si sveà di colp il sis di Mai dal setantesis 
e aes nüf sore sere al tacá a scjassà e a samená pó- 
re, distruzion, e muart par cuasi un minüt. La s6 
fuarce e fo misurade pari a 6.4 gráts de scjale Rich- 
ter e la vastitàt colpide e fo di 5.725 Km2. I efiets a 
forin plui che disastrós cun póc mancul di mil 

muarts, 2400 ferîts, 80.000 cence cjase e 500.000 abi- 
tants coinvolts inte disgrazie. Buine part dai comuns 
interessàts come Glemone, Vencon, Osóf, Maian, 
Dartigne, Bordan, Muec, Trasaghis, Cjavac, a sdru- 
marin: ben 16.000 cjasaments a scugnirin jessi co- 
struîts di plante fàr e volontaris si unirin ae popola- 
zion colpide par judále intes primis bisugnis. Si cirì 
subit di alçâ il cjâf e cjalà indenant, ma cuant che si 
pensave di jessi su la buine strade, cuatri mês dopo 
Bepo al decidè di passà des scossutis, che a vevin 
aromai usát la int, a alc ce tant plui fuart. Cussì ai 11 
di Setembar aes 18:31 e aes 18:40 dòs scossis un 
grum fuartis che a passarin i 7,5 e i 8 gráts de scjale 
Mercalli a faserin trimá la tiere. Scossis che si ripete- 
rin in ché sere par ben undis voltis di file, fasint colà 
lis cjasis che no jerin coladis dal dut in Mai e tra- 
sformant in maseriis la plui part dai paîs. Chest cal- 
vari al durà fin ai 15 di Setembar, che e fo une altre 
tremende zornade pal Friùl. Di fat in chê dì aes 5:15 
di buinore si ve une prime scosse cuntune intensitàt 
di 8.5 Mercalli e daspò aes 11:23 une altre ancjemò 
plui fuarte (9° Mercalli) e fo cause di altris muarts 
(almancul siet e un centenâr di ferits), di altris cjasis 
coladis e di tante, tante pòre. 

Ma il taramot al à savút ancje tirà fòr la fuarce dai 
furlans che si son metúts subit a vore dant vie a chel 
che al sarès deventàt il gnúf model de protezion civil 
taliane: chest model al consisteve tal fat che i aiúts, 
ancje se a vignivin materialmentri dal di für de aree 
che e jere stade colpide dal taramot, a jerin però or- 
ganizáts e aministràts dentri de aree interessade. 
Cussì fasint i comuns e lis fuarcis locáls, che a co- 

gnossevin miór di ducj la lór comunitàt e il lôr teri- 
tori, a podevin viodi cualis che a jerin lis dibisugnis 
e lis necessitàts de int e proviodi di sodisfális. Di fat 
pôcs dis dopo dal prin taramot a nasserin diviers 
centris operatîfs di emergjence che a crearin dentri 
dal teritori une rét organizative che e jere formade 
dai ponts di incuintri e di coordenament tra lis fuar- 
cis locáls e chés esternis. Chest model decentrát che 
al ven sperimentát tai prins moments dal socors, al 
caraterize lis fasis seguitivis dal reinsedament provi- 
sori de ricostruzion e al è il vér segret di chel che do- 
po al vignarà clamât “Modello Friuli” (Model Friúb, 
a sintetizà il sucès de ricostruzion. Ricostruzion che 
al dì di vué e pues disi plui che finide. 


Robis cul cotul 


Tarcîs Muk 


Lenart e Jacum, operaris, a discorin par vie dal gnüf 
contrat di lavòr. Lenart al salte sù: “Nus tocjarà fà sio- 
par par otignî alc, séstu dacuardi Jacum?” “Po sì, Le- 
nart” al zonte Jacum “I timps par nò a son stàts sim- 
pri dúrs!” E Lenart: “Cuissà se il President operari al 
fasarà siopar?” E Jacum, pront: “Chel al à a pene fat 
il contrat!” 

